**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 12 Ιουνίου 2025, ημέρα Πέμπτη και ώρα 16.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου της, κ. Αναστασίου Μπαρτζώκα με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του  Υφυπουργού στον Πρωθυπουργό, κ. Παύλου Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις». (2η συνεδρίαση-ακρόαση εξωκοινοβουλευτικών προσώπων).

### Στη συνεδρίαση παρέστησαν ο Υφυπουργός στον Πρωθυπουργό, κ. Παύλος Μαρινάκης, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Πετρούλα Καλύβα, Πρόεδρος του ΔΣ της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ), Τάσος Ξιναρής και Γεωργία Χριστοδούλου, Γενικός Διευθυντής και Νομική Σύμβουλος, αντίστοιχα, της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ), Γεώργιος Μιχαλόπουλος, Πρόεδρος του ΔΣ του Συνδέσμου Ημερησίων Περιφερειακών Εφημερίδων (ΣΗΠΕ), Κωνσταντίνος Τόλης και Γεώργιος Αμβροσίου, Πρόεδρος και μέλος, αντίστοιχα, του ΔΣ της Ένωσης Περιφερειακού Τύπου Ελλάδος (ΕΠΤΕ), Γρηγόριος Τριανταφυλλόπουλος, Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ), Γεώργιος Σιμόπουλος, Γενικός Γραμματέας του ΔΣ της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ), Κωνσταντίνος Φωτόπουλος, Πρόεδρος του ΔΣ της Ένωσης Ιδιοκτητών Ιδιωτικών Ραδιοφωνικών Σταθμών Αττικής (ΕΙΙΡΑ) και Γεώργιος Κουλουράς, Πρόεδρος του ΔΣ της Ένωσης Συντακτών Επαρχιακού Τύπου (ΕΣΕΤ).

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Κωνσταντίνος Κιμπουρόπουλος, Γενικός Διευθυντής της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ), Αντώνιος Κατωπόδης, Πρόεδρος του ΔΣ της Ένωσης Ιδιοκτητών Τοπικών Ημερησίων και Εβδομαδιαίων Εφημερίδων Αττικής (ΕΙΤΗΕΕΑ), Αντώνιος Μουντάκης, Πρόεδρος του ΔΣ της Ένωσης Ιδιοκτητών Επαρχιακού Τύπου (ΕΙΕΤ), Δημήτριος Ηλιόπουλος, Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ) και Αντώνιος Γρηγορόπουλος, Πρόεδρος του ΔΣ της Πανελλήνιας Ένωσης Ιδιοκτητών Ραδιοφωνικών Σταθμών (ΠΕΙΡΑΣ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Μπιάγκης Δημήτριος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Παπαναστάσης Νικόλαος, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

### ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Να σας καλησπερίσω όλες και όλους για την παρουσία σας εδώ.

### Συνεχίζουμε την επεξεργασία και εξέταση του σχεδίου νόμου του  Υφυπουργού στον Πρωθυπουργό, κ. Παύλο Μαρινάκη, «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και του ν. 3548/2007 και λοιπές διατάξεις».

### Πριν δώσω τον λόγο σε εσάς, τους Φορείς που είστε σήμερα εδώ, έχει ζητήσει ο κ. Υπουργός, τον λόγο για μια τοποθέτηση.

### Κύριε Υπουργέ, έχετε τον λόγο.

### ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό): Ευχαριστώ πολύ, κύριε Πρόεδρε, θα είμαι πολύ σύντομος σε συνέχεια όσων ανέλυσα χθες για να μην κάνω επαναλήψεις.

### Αξιότιμα Μέλη της Επιτροπής, αγαπητές και αγαπητοί προσκεκλημένοι, σας καλωσορίζω και εγώ στη δεύτερη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής των Ελλήνων, όπου έχω την τιμή να συζητήσουμε σήμερα μαζί για το σχέδιο νόμου που έχω καταθέσει με στόχο την ενίσχυση της διαφάνειας και της δημοσιότητας στον έντυπο και ηλεκτρονικό τύπο. Σε μία χώρα που συχνά ακούμε ότι ψηφίζονται νόμοι που δεν εφαρμόζονται. Πολλές δεκαετίες, το έχουμε ακούσει πολλές φορές. Έχουμε το παράδειγμα του ν. 5005/2022 που διαψεύδει αυτό το αξίωμα. Ένας νόμος που ψηφίστηκε και εδώ και δυόμισι χρόνια, εφαρμόζεται. Έχουν ακολουθήσει εφαρμοστικές ΚΥΑ, Υπουργικές Αποφάσεις, πραγματοποιήθηκαν προγράμματα ενισχύσεων. Ο νόμος εγκαθίδρυσε καθεστώς διαφάνειας στην ιδιοκτησία και στο διευθυντικό προσωπικό των εντύπων και ηλεκτρονικών μέσων, ενέταξε και κατοχύρωσε έντυπα και ιστοσελίδες στα Μητρώα.

### Η διαφάνεια που υπερασπίζεται ο ν. 5005/2022 και ακόμα περισσότερο, ενισχύουν οι Τροποποιήσεις που συζητάμε σήμερα για την Κυβέρνηση αυτή. Όλα αυτά αποτελούν «ταυτοτικό» ζήτημα. Να ξέρουμε και εμείς και οι πολίτες σε ποιον ανήκει πριν και πάνω από όλα κάθε μέσο, πού ακριβώς πηγαίνουν τα χρήματα, των πάσης φύσεως κρατικών ενισχύσεων και της κάθε διαφήμισης, αλλά και ποιος είναι υπεύθυνος για τη λειτουργία και το περιεχόμενο ενός εντύπου ή μιας ιστοσελίδας.

### Αντίστοιχα, επιμένουμε στην περαιτέρω διασφάλιση των θέσεων εργασίας και στη γενικότερη κατεύθυνση της μείωσης της γραφειοκρατίας για τα μέσα μαζικής ενημέρωσης με ενίσχυση όμως των ελέγχων για τη συμμόρφωση στο νόμο.

### Συζητάμε λοιπόν για πράγματα που πριν από αυτό το νόμο δεν υπήρχαν, λύνονται εκκρεμότητες δεκαετιών. Είδαμε ωστόσο ότι πρέπει να γίνουν κάποιες βελτιώσεις. Για εμάς αυτός είναι και ο σωστός τρόπος νομοθέτησης. Ουσιαστικά δηλαδή νομοθέτηση, όχι δογματικά, αλλά προσπαθώντας συνεχώς να βελτιώσουμε το τι ισχύει στην πράξη.

### Θα ήθελα, ξεκινώντας τη σημερινή συνεδρίαση, παρουσία των αξιότιμων εκπροσώπων των Φορέων, να ξεκαθαρίσω και με αυτόν τον τρόπο ίσως και να προλάβω μία λογική απαίτηση, ή σε κάποια ερωτήματα, ή ανησυχίες, που πηγάζουν κυρίως από τον χώρο του περιφερειακού τύπου. Ο τίτλος του σχεδίου νόμου αναφέρει «Τροποποιήσεις και του ν. 3548/2007», χωρίς ωστόσο να προχωρά σε βαθιές τομές.

### Γιατί συμβαίνει αυτό: Ο ν. 3548/2007, αποτελεί το ρυθμιστικό πλαίσιο του περιφερειακού τύπου. Η μετάβαση από το ν. 3548 του 2007 στο ν. 5005 του 2022, επιτυγχάνεται με τη θέσπιση του αντίστοιχου «ΥποΜητρώου Περιφερειακού Τύπου».

### Πυρήνας ενδιαφέροντος του περιφερειακού τύπου, αλλά και βασικό προαπαιτούμενο της βιωσιμότητάς του, αποτελεί η υποχρεωτική δημοσίευση των κρατικών διακηρύξεων στα έντυπά τους. Αν αυτό σταματήσει, είναι βέβαιο ότι μεγάλο ποσοστό αυτών των εντύπων θα κινδυνεύσει με κλείσιμο.

### Πέρα όμως από αυτό, η δημοσίευση μιας κρατικής διακήρυξης στα έντυπα της Περιφέρειας, ενισχύει τη διαφάνεια των διαδικασιών εκτέλεσης δημόσιων έργων αφού εκτός των άλλων, καθιστά την πληροφορία προσβάσιμη στο σύνολο του πληθυσμού, συμπεριλαμβάνοντας και τους ανθρώπους που ίσως δεν έχουν τη γνώση και την επάρκεια πλοήγησης στα σύγχρονα τεχνολογικά μέσα και στο διαδίκτυο.

### Τι συνέβαινε μέχρι σήμερα: Η υποχρεωτικότητα δημοσίευσης των κρατικών διακηρύξεων στις περιφερειακές εφημερίδες, καταργήθηκε το 2016 ενώ στη συνέχεια διατηρήθηκε με αλλεπάλληλες παρατάσεις που δίνονταν από την πολιτεία, η τελευταία των οποίων λήγει, 31 Δεκεμβρίου του τρέχοντος έτους, του 2025.

Καθώς, λοιπόν, το καθεστώς των υποχρεωτικών δημοσιεύσεων των διακηρύξεων δεν είναι μόνιμο μέχρι σήμερα, δεν ήταν ούτε και είναι μέχρι σήμερα δυνατόν να στηριχθεί μια ριζική νομοθετική παρέμβαση στον ν. 3548/2007 εάν προηγουμένως δεν επιλύονταν οριστικά αυτή η εκκρεμότητα. Στην πραγματικότητα εάν αυτή η υποχρεωτικότητα καταργηθεί, οι όποιες θεσμικές παρεμβάσεις στον νόμο του 2007 δεν θα είχαν κάποια ιδιαίτερη αξία και θα είναι, στην ουσία, άνευ αντικειμένου εφαρμογής.

Θέλω, λοιπόν, σήμερα εδώ να σας ανακοινώσω ότι η Κυβέρνηση αποφάσισε να προσδώσει μόνιμο χαρακτήρα στην υποχρεωτικότητα των κρατικών δημοσιεύσεων στον περιφερειακό τύπο. Έχουμε ήδη συμφωνήσει τη σχετική διάταξη με το Υπουργείο Ανάπτυξης και τον Υπουργό Τάκη Θεοδωρικάκο και αυτή αναμένεται να έρθει στη Βουλή τις επόμενες εβδομάδες σε δικό του νομοσχέδιο, δηλαδή του Υπουργείου Ανάπτυξης. Αυτό αποτελεί μια πολιτική επιλογή, έμπρακτη στήριξη στο έργο του περιφερειακού τύπου και ενίσχυσης της βιωσιμότητάς του, παρά το γεγονός ότι στη δημόσια διαβούλευση υπήρχαν πολλά σχόλια ιδιωτών που ζητούσαν την κατάργηση της υποχρεωτικής δημοσίευσης. Εμείς δεν επιλέγουμε αυτό, ούτε την παράταση πλέον, κάθε χρόνο, δηλαδή, να υπάρχει ανάγκη νομοθέτησης για παρατάσεις, ούτε αοριστίες, αντίθετα στηρίζουμε τον περιφερειακό τύπο στην πράξη.

Έχοντας, λοιπόν, αυτό ως δεδομένο, θέλω να σας ανακοινώσω ότι, μετά την ψήφιση της παραπάνω ρύθμισης, ξεκινούμε την προετοιμασία μιας συνολικής τροποποίησης του ν.3548/2007, λαμβάνοντας υπόψη τις προτάσεις των ενώσεων που, κατά καιρούς, μας έχουν καταθέσει και ανοίγοντας, φυσικά, μια ουσιαστική διαβούλευση μαζί τους. Το ίδιο ισχύει και για αλλαγές που, ενδεχομένως, να χρειάζονται τροποποιήσεις που αποτελούν ζητήματα που οι Ενώσεις έχουν θέσει και σε εμάς στη διαβούλευση. Προς απόδειξη τούτου, μάλιστα, αποσύρθηκε το άρθρο 27 του σχεδίου νόμου που κατατέθηκε στη διαβούλευση, ενώ στο σχέδιο νόμου συμπεριλαμβάνεται εξουσιοδοτική διάταξη για έκδοση ΚΥΑ με αντικείμενο τον καθορισμό των τεχνικών προδιαγραφών και των μεθόδων εκτύπωσης των εντύπων.

Κλείνοντας, νιώθω την ανάγκη να τονίσω ενώπιόν σας πως το νομοσχέδιο που εισηγούμαστε σήμερα είναι το πρώτο, το είπα κι εχθές, από μία σειρά από σημαντικές θεσμικές και νομοθετικές παρεμβάσεις στο πεδίο των μέσων μαζικής ενημέρωσης που θα ακολουθήσουν το επόμενο διάστημα εντός του 2025 και είμαι βέβαιος ότι, σε συνεργασία μαζί σας, θα μπορέσουμε να επιτύχουμε ακόμα περισσότερες στοχευμένες παρεμβάσεις για τον κλάδο και τους εργαζόμενους.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Μπαίνουμε στην ακρόαση των φορέων.

Τον λόγο έχει η κυρία Πετρούλα Καλύβα, η οποία είναι Πρόεδρος του Διοικητικού Συμβουλίου της Ένωσης Δημοσιογράφων Ιδιοκτητών Περιοδικού Τύπου.

**ΠΕΤΡΟΥΛΑ ΚΑΛΥΒΑ (Πρόεδρος του Δ.Σ. της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ))**: Κύριε Πρόεδρε, κυρίες και κύριοι Βουλευτές, ευχαριστούμε θερμά για την πρόσκληση να τοποθετηθούμε επί του σχεδίου νόμου.

Η ΕΔΙΠΤ, η Ένωση Δημοσιογράφων Ιδιοκτητών Περιοδικού Τύπου εκπροσωπεί περίπου 160 εκδοτικές επιχειρήσεις, οι οποίες είναι περιφερειακές εφημερίδες από εβδομαδιαία κυκλοφορία περιοδικότητα και πάνω, καθώς και όλα τα περιοδικά της χώρας.

Η ΕΔΙΠΤ συμμετείχε ενεργά στη δημόσια διαβούλευση από την πρώτη στιγμή, με τεκμηριωμένες παρεμβάσεις και οφείλουμε να αναγνωρίσουμε ότι η Γενική Γραμματεία Ενημέρωσης και Επικοινωνίας έλαβε πολλές από τις παρατηρήσεις που καταθέσαμε στις διαδοχικές συναντήσεις που είχαμε. Ως αποτέλεσμα, το σχέδιο νόμου που συζητείται φέρνει διορθώσεις και βελτιώσεις στον προηγούμενο νόμο που έπρεπε να γίνουν. Φυσικά, το νομοσχέδιο δεν λύνει όλα τα προβλήματα του τύπου, δεν θα μπορούσε άλλωστε να το κάνει, όμως κινείται στη σωστή κατεύθυνση ως συνέχεια του ν. 5005/2022, ο οποίος έθεσε τις βάσεις για τη διαφάνεια με τη σύσταση του Μητρώου Ηλεκτρονικού και Έντυπου Τύπου. Το λέω αυτό γιατί πολλοί θα θυμούνται ότι πριν δημιουργηθούν τα μητρώα οποιοσδήποτε μπορούσε να εγγραφεί στο Μητρώο κυρίως για τον ηλεκτρονικό τύπο, χωρίς καμία προϋπόθεση, χωρίς κανέναν έλεγχο, απλά δηλώνοντας μια ιστοσελίδα και έναν αριθμό φορολογικού Μητρώου.

Όσον αφορά τώρα εμάς, την ΕΔΙΠΤ, ήταν σημαντικό και ήταν δίκαιη και θεσμικά επιβεβλημένη η αναγνώριση των περιοδικών, κάτι που ήταν αυτονόητο και ίσχυε για όλη την Ευρώπη, άρα είναι σημαντικό να το ξαναπούμε ότι για εμάς είναι σημαντικό που έγινε, γιατί η συμμετοχή όλων των υγιών δημοσιογραφικών επιχειρήσεων είναι πάρα πολύ σημαντική.

Στις θετικές ρυθμίσεις που φέρνει το νομοσχέδιο, όπως ειπώθηκαν κι εχθές και στις οποίες συμφωνούμε, είναι η καθιέρωση της ενυπόγραφης δημοσιογραφίας, η απλοποίηση των διαδικασιών ανανέωσης, η αυστηροποίηση των προϋποθέσεων για την απόδειξη λειτουργίας των μέσων, η προσκόμιση παραστατικών εκτύπωσης και, βέβαια, η υποχρέωση ύπαρξης οργανωμένου γραφείου για μια επιχείρηση .

Θα ήθελα, όμως, να εστιάσω σε κάτι ακόμα πιο σημαντικό για μας, καθώς ήταν και πρόταση της ένωσής μας και υιοθετήθηκε. Είναι η ένταξη των ηλεκτρονικών εκδόσεων εντύπων στο Μητρώο Ηλεκτρονικού Τύπου.

Οι ηλεκτρονικές εκδόσεις, τόσο των εφημερίδων, όσο και των περιοδικών, είναι η φυσική ψηφιακή συνέπεια των εντύπων. Αυτό σημαίνει ότι ο πολίτης πλέον είναι ο ίδιος που επιλέγει να διαβάσει και τα έντυπα πλέον και στην ηλεκτρονική τους έκδοση και το βλέπουμε αυτό καθημερινά ότι συμβαίνει. Για το λόγο αυτό, λοιπόν, ήταν απαραίτητη αυτή η θεσμική αναγνώριση προκειμένου και αυτά να μπορούν να ενταχθούν στο Μητρώο Ηλεκτρονικό Τύπου.

Από εκεί και πέρα, αυτό το νομοσχέδιο είναι μια συνέχεια, δεν έχει διαφορές όσον αφορά αυτά τα βασικά, όμως, λύνονται κάποια θέματα που είχαν τεθεί. Από κει και πέρα, συμφωνούμε ότι πρέπει να υπάρξουν και η συνέχεια όσον αφορά άλλα ζητήματα που αντιμετωπίζει ο κλάδος, όπως η στήριξη του τύπου και κυρίως του έντυπου τύπου, η ουσιαστική στήριξη του περιφερειακού τύπου, η διενέργεια ελέγχων και βέβαια, το πλαίσιο κατανομής κρατικής διαφήμισης που και για εμάς είναι σημαντικό, με δίκαιους και διαφανείς όρους.

Έχουμε καταθέσει συγκεκριμένες προτάσεις. Περιμένουμε και τις επόμενες θεσμικές ενέργειες που ανακοίνωσε ο Υπουργός και είμαστε ανοικτοί σε κάθε διάλογο και με την πολιτεία και με τους υπόλοιπους φορείς.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Κιμπουρόπουλος.

**ΚΩΝΣΤΑΝΤΙΝΟΣ ΚΙΜΠΟΥΡΟΠΟΥΛΟΣ (Γενικός Διευθυντής της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ)):** Από το 2022 που καθιερώθηκε το Μητρώο Ηλεκτρονικού Τύπου, έχουμε μόνο θετικές εντυπώσεις. Ο απολογισμός είναι θετικός γενικά και πιστεύω θα γίνει ακόμα καλύτερος με τις βελτιώσεις που γίνονται.

Το Μητρώο Ηλεκτρονικού και Έντυπου Τύπου είναι μια απογραφή που χωρίζει την ήρα από το στάρι, τρόπον τινά. Για πρώτη φορά κινητροποιεί μια σειρά από δραστηριότητες του ηλεκτρονικού τύπου και των έντυπων μέσων να αποκτήσουν μία αξιοπιστία και μια οντότητα με τα κριτήρια που θέτει και που διευρύνει αυτή τη στιγμή και με τις εποπτικές διαδικασίες που αναδεικνύετε μέσω της Γραμματείας Πληροφόρησης και Επικοινωνίας.

Είμαστε πάρα πολύ θετικοί σε κάθε μέτρο θεσμικό που οδηγεί το περιβάλλον των Μέσων Ενημέρωσης σε μία κανονικότητα. Μια διευρυνόμενη κανονικότητα, την οποία την έχει ανάγκη και για λόγους εσωτερικού ανταγωνισμού. Ξέρετε πολύ καλά ότι είμαστε αδειοδοτημένοι φορείς εποπτευόμενοι από τη Συνταγματική Αρχή του Ραδιοτηλεοπτικού Συμβουλίου του Εθνικού Συμβουλίου Ραδιοτηλεόρασης. όπως και τα ραδιόφωνα και τα περιφερειακά Μέσα Ενημέρωσης τα τηλεοπτικά.

Είναι πολύ σημαντικό και για τα θέματα δεοντολογίας και για τα θέματα αγοράς εργασίας και για τα θέματα οργάνωσης και βιωσιμότητας των Μέσων Ενημέρωσης η κινητροποίηση προς την κανονικότητα. Στην όλο και πιο διευρυνόμενη κανονικότητα.

Χαιρετίζουμε, λοιπόν, τις προσπάθειες αυτές και αναμένουμε και τη συνέχεια. Ευχαριστώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Ξιναρής.

**ΤΑΣΟΣ ΞΙΝΑΡΗΣ (Γενικός Διευθυντής της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)):** Εκ μέρους του Διοικητικού Συμβουλίου της ΕΙΗΕΑ ευχαριστούμε τα μέλη της Επιτροπής για την πρόσκληση.

Η Ένωση Ιδιοκτητών Ημερησίων Εφημερίδων Αθηνών είναι γνωστό στα μέλη της Επιτροπής σας ότι στηρίζει διαχρονικά τα μέτρα για την ενίσχυση της διαφάνειας στον χώρο του Τύπου. Συμμετείχαμε το 2022 σε όλα τα στάδια διαβούλευσης και επεξεργασίας του νόμου για τα Μητρώα Έντυπου και Ηλεκτρονικού Τύπου με αρκετές παρατηρήσεις και εισηγήσεις που βεβαίως στόχο είχαν τη διευκόλυνση των διαδικασιών για τους εκδότες, την εισαγωγή δίκαιων και ισότιμων προϋποθέσεων για την εγγραφή των εφημερίδων και την οριζόντια εφαρμογή κανόνων δημοσιότητας.

Από την ψήφιση του νόμου και μετά, την έναρξη λειτουργίας των μητρώων, γίναμε όλοι κοινωνοί κάποιων δυσχερειών που αντιμετώπισαν τα μέλη μας. Εδώ οφείλω όμως, να ομολογήσω, ότι η Γενική Γραμματεία επέδειξε άμεσα αντανακλαστικά και αξιοποιώντας την εμπειρία απλοποιεί πλέον τις διαδικασίες με τις νέες διατάξεις, τροποποιώντας σε σχετικά σύντομο χρόνο τα σημεία που αποδείχτηκαν δυσερμήνευτα ή δυσεφάρμοστα.

Βεβαίως, το σχέδιο νόμου επί της αρχής κινείται προς τη σωστή κατεύθυνση, διότι στόχος και των δικών μας παρεμβάσεων, ήταν η μείωση του διαχειριστικού βάρους των εκδοτών και η εισαγωγή επιεικέστερων και μή τιμωρητικών διατάξεων, σε περιπτώσεις άδικων αποκλεισμών για απουσιώδεις λόγους.

Έχουμε ήδη, αποστείλει εγγράφως τις παρατηρήσεις μας, κατά το στάδιο της διαβούλευσης και σε συνεχή επικοινωνία με τη Γενική Γραμματεία που όντως - οφείλω να αναγνωρίσω ότι έχουμε μια εξαιρετική συνεργασία - διαπιστώσαμε, ότι αρκετές από τις προτάσεις υιοθετήθηκαν και εκτιμούμε ότι έγιναν δεκτές, διότι θα διευκολύνουν όχι μόνο τους εκδότες, αλλά και την Υπηρεσία φυσικά. Ιδιαίτερα θετικό, είναι και το γεγονός ότι η μεταβατική διάταξη του άρθρου 24, προβλέπει παρένθετη αρκετά σύντομη προθεσμία για την εγγραφή μελών και αυτό θα διευκολύνει τους εκδότες στη συμμετοχή τους σε κρατικά προγράμματα ενίσχυσης.

Εδώ να τονίσω, ότι η Ένωση θεωρεί ιδιαίτερα σημαντικό να μην αποκλειστούν εφημερίδες από χρηματοδοτήσεις, ειδικά σε αυτή την περίοδο που επαναλαμβανόμενες παρεμβάσεις της, έχει τονίσει την ανάγκη άμεσης ενίσχυσης του έντυπου τύπου και κατ’ επέκταση ενίσχυσης του δημοσιογραφικού περιεχομένου. Θα καταθέσουμε υπόμνημα στην Επιτροπή σας, με ορισμένα ζητήματα και θεωρούμε ότι χρήζουν περαιτέρω προσαρμογών στις διατάξεις και θα συνεχίσουμε να συνεργαζόμαστε με τη Γενική Γραμματεία στην κατεύθυνση διευκόλυνσης των εκδοτικών επιχειρήσεων.

Επίσης, σημαντικό είναι να κληθεί και πάλι η ΕΙΗΕΑ, όπως και άλλοι φορείς κατά το στάδιο επεξεργασίας της εφαρμοστικής Κ.Υ.Α., η οποία θα ρυθμίσει ουσιώδη θέματα, όπως οι τεχνικές προδιαγραφές εκτύπωση των εφημερίδων, το ζήτημα των παραστατικών εκτύπωσης και πρακτικά ζητήματα χρήσης της πλατφόρμας.

Σας ευχαριστούμε για ακόμη μία φορά, για την πρόσκληση στην Επιτροπή σας και το χρόνο σας που μας δώσατε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος της Επιτροπής):** Τον λόγο θα δώσω τώρα στον κ. Αντώνιο Κατωπόδη, ο οποίος είναι Πρόεδρος της Ένωσης Ιδιοκτητών Τοπικών Ημερησίων και Εβδομαδιαίων Εφημερίδων Αττικής (ΕΙΤΗΕΕΑ), μέσω webex.

**ΑΝΤΩΝΙΟΣ ΚΑΤΩΠΟΔΗΣ (Πρόεδρος της Ένωσης Ιδιοκτητών Τοπικών Ημερησίων και Εβδομαδιαίων Εφημερίδων Αττικής (ΕΙΤΗΕΕΑ)):** Η ΕΙΤΗΕΕΑ, έχει μέλη ημερήσιες και εβδομαδιαίες εφημερίδες της Αττικής, είναι από το 2007 Ένωση και τα μέλη πρέπει υποχρεωτικά να έχουν ενταχθεί στο Μητρώο και στο ν.3548/2007, αλλά και στο ν.5005/2022.

Οι θέσεις μας όσον αναφορά την ΕΙΤΗΕΕΑ, χαιρετίζουμε την κατάθεση του σχεδίου νόμου για την ενίσχυση της δημοσιότητας και της διαφάνειας στον έντυπο και ηλεκτρονικό τύπο, που κινείται στη σωστή κατεύθυνση για τη θεσμική αναβάθμιση του χώρου. Η παρούσα νομοθετική πρωτοβουλία, αποτελεί μια ευκαιρία να δημιουργηθεί ένα πιο συνεκτικό διαφανές και λειτουργικό πλαίσιο για την δημόσια προβολή μέσω των Μ.Μ.Ε.. Η διασφάλιση της ισονομίας μεταξύ των προϊόντων του τύπου και την ενίσχυση της αξιοπιστίας του συστήματος διανομής και εποπτείας.

Η ΕΙΤΗΕΕΑ αναγνωρίζει ότι πολλές από τις επισημάνσεις της, που διατυπώθηκαν κατά τη φάση της διαβούλευσης έχουν ληφθεί υπόψη και ενσωματωθεί στο σχέδιο νόμου, σε μια σειρά από άρθρα που αναφέρονται στο Μητρώο εντύπου και ηλεκτρονικού τύπου, η κατοχύρωση επαγγελματικής ταυτότητας των εντύπων, καθώς και τον εκσυγχρονισμό των διαδικασιών πιστοποίησης και κατανομής των δημοσιεύσεων.

Παρά τα θετικά όμως, βήματα εξακολουθούν να υπάρχουν πεδία που χρήζουν περαιτέρω επεξεργασίας εξειδίκευσης στην εφαρμογή τους, ώστε το νέο πλαίσιο να μην καταστεί δυσανάλογα περιοριστικό για τις μικρότερες και πιο ευάλωτες επιχειρήσεις.

Σημαντική επισήμανση της ΕΙΤΗΕΕΑ αφορά αποκλειστικά τον τοπικό τύπο. Είναι η πρόταση για θεραπεία της περίπτωσης β) παρ. 1 του στοιχείου Β του άρθρου 3 του ν.3548/07. Έχει κατατεθεί στην Επιτροπή στο άρθρο 26 του σχεδίου νόμου. Για το λόγο αυτό θεωρούμε σημαντική τη συνέχιση της θεσμικής διαβούλευσης και μετά την ψήφιση του νόμου μέσα από τη συγκρότηση μονίμων μηχανισμών συνεργασίας μεταξύ πολιτείας και εκπροσώπων τύπου. Όλα τα παραπάνω προφανώς, όπως δεσμεύτηκε ο Υπουργός πριν λίγο, είναι εφικτά με την προϋπόθεση της μόνιμης συνέχισης όλων των δημοσιεύσεων του δημοσίου στον περιφερειακό και τοπικό τύπο.

Η ΕΙΤΗΕΕΑ παραμένει σταθερά προσανατολισμένη στην ανάγκη διασφάλισης της αξιοπιστίας της τήρησης των κανόνων στηρίζοντας πρωτοβουλίες που θωρακίζουν το κύρος του τύπου. Πιστεύουμε ότι με τις απαραίτητες βελτιώσεις και την ενεργή συμμετοχή όλων των εμπλεκομένων φορέων το παρόν σχέδιο νόμου μπορεί να αποτελέσει βάση για μια δίκαιη και σταθερή μεταρρύθμιση προς όφελος του δημοσίου συμφέροντος, της ενημέρωσης των υγιών επιχειρήσεων του χώρου μας.

Αυτά από εμάς. Σας ευχαριστούμε πάρα πολύ για την πρόσκληση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Αντώνιος Μουντάκης, ο οποίος είναι Πρόεδρος της Ένωσης Ιδιοκτητών Επαρχιακού Τύπου.

**ΑΝΤΩΝΙΟΣ ΜΟΥΝΤΑΚΗΣ ((Πρόεδρος του ΔΣ της Ένωσης Ιδιοκτητών Επαρχιακού Τύπου, (ΕΙΕΤ)): Ξ**εκινώντας θα ήθελα να πω ότι με ικανοποίηση υποδεχόμαστε την ανακοίνωση του Υπουργού, του κ. Μαρινάκη, όσον αφορά την μονιμότητα στις δημοσιεύσεις διακηρύξεων. Είναι κάτι το οποίο μας βασάνιζε τα τελευταία δέκα χρόνια. Είχαμε πολλές φορές τονίσει ότι οι παρατάσεις δεν εξυπηρετούν τον σχεδιασμό των περιφερειακών εφημερίδων. Σήμερα ακούσαμε ότι τελειώνει αυτό το μαρτύριο για μας οπότε δεν μπορούμε πάρα με ικανοποίηση να το υποδεχτούμε. Περιμένουμε και την ψήφιση του σχετικού νόμου.

Επίσης να πούμε ότι ένα άλλο πρόβλημα που έχει να κάνει με τις δημοσιεύσεις διακηρύξεων είναι οι τιμές και ο τρόπος και χρόνος πληρωμής, καθώς αυτό εδώ και χρόνια μας βασανίζει. Είναι ένα τεράστιο θέμα. Δεν γνωρίζουμε πότε θα εισπράξουμε, τι θα εισπράξουμε και από ποιον θα εισπράξουμε.

Αποσύρθηκε το άρθρο 27 απ΄ ό,τι είδα άρα ισχύει αυτό που λέει ο κ. Μαρινάκης όσον αφορά την νέα ΚΥΑ που θα βγει με τις τιμές πόντου. Πάγια θέση μας είναι μία ενιαία τιμή πόντου. Δεν υπάρχει δημοσιονομικό κόστος οπότε δεν νομίζω να υπάρχει και λόγος που να μην καθιερωθεί μία ενιαία τιμή πόντου και ένας σταθερός τρόπος και χρόνος πληρωμής.

΄Όσον αφορά τις τροποποιήσεις να ξεκαθαρίσω ότι ως ΕΙΕΤ από την αρχή είχαμε ταχθεί υπέρ όλης αυτής της διαβούλευσης που έχει γίνει για τον ν.5005 αλλά και τις τροποποιήσεις του. Φυσικά μιλάμε για τα αυτονόητα, οργανωμένα γραφεία δημοσιογράφων και εφημερίδων. Δεν είναι δυνατόν να μιλάμε για εφημερίδες και να μην υπάρχουν γραφεία ή να μην υπάρχουν δημοσιογράφοι.

Είμαστε υπέρ των επιτόπιων ελέγχων οι οποίοι έχουν ξεκινήσει και έχουν αποδώσει. Ήδη έχουν διαγραφεί κάποιες εφημερίδες από το Μητρώο. Θεωρώ όμως ότι ακόμα υπάρχουν κάποιες εφημερίδες που περνάνε κάτω από τα ραντάρ της Γενικής Γραμματείας παρότι το Τμήμα Εντύπων κάνει πολύ καλή δουλειά. Υπάρχουν όμως κάποια «παραθυράκια» στο νόμο τα οποία εμείς εδώ είμαστε και θα τα κλείσουμε νομίζω.

Πώς θα γίνει αυτό; Νομίζω ότι θα πρέπει να καθιερωθούν βαρύτατα πρόστιμα σ΄ αυτούς που υπογράφουν υπεύθυνες δηλώσεις και εσκεμμένα εντάσσονται στο ΥποΜητρώο περιφερειακού τύπου –μιλάω πάντα για το Υπομητρώο- καθώς όλοι αυτοί δεν είναι εκδότες. Το γνωρίζουμε, υπάρχουν ήδη καταγγελίες. Υπάρχουν κάποιοι οι οποίοι δεν τυπώνουν εφημερίδες. Θέλουν να (…) το Υπουργείο και περνάνε κάτω από τα ραντάρ, όπως είπα προηγουμένως. Υπάρχει ένα μεγάλο θέμα εδώ όσον αφορά τον αθέμιτο ανταγωνισμό σε πολλούς νομούς της περιφέρειας. Βλέπω ότι υπάρχει η διάθεση να σταματήσει όλο αυτό. Τουλάχιστον με τους επιτόπιους ελέγχους έχει γίνει το πρώτο βήμα και νομίζω ότι θα ακολουθήσουν κι άλλα ούτως ώστε να τελειώσει αυτό το φαινόμενο το οποίο νομίζω ότι υποβαθμίζει όλο τον κλάδο μας.

Επίσης να πω ότι για τα υπόλοιπα άρθρα φυσικά συμφωνούμε. Δεν μπορεί να είναι εφημερίδα με ανώνυμα άρθρα. Είχαμε προτείνει ένα άρθρο ανά δημοσιογράφο και μέσα σ΄αυτό να περιλαμβάνεται και η επιμέλεια κάποιας στήλης.

Έχουμε ένα πάγιο ερώτημα όσον αφορά τους δημοσιογράφους, τους εργαζόμενους. Στους νομούς κάτω των 80.000 κατοίκων παλιά υπήρχε ένα καθεστώς ότι ήταν υποχρεωτικό οι εβδομαδιαίες εφημερίδες να έχουν ένα δημοσιογράφο. Τώρα έχουν δύο. Ποτέ δεν καταλάβαμε πώς μία ημερήσια εφημερίδα της περιφέρειας με πέντε εκδόσεις την εβδομάδα θα πρέπει να έχει δύο δημοσιογράφους και μία εφημερίδα με μία έκδοση την εβδομάδα να έχει επίσης δύο δημοσιογράφους. Ζητάμε λοιπόν για τους μικρούς νομούς που έχουν πολλά προβλήματα βιωσιμότητας, όπως είναι η Ευρυτανία, όπως είναι τα Γρεβενά, όπως είναι η Λευκάδα, να υπάρξει ένας διαχωρισμός ούτως ώστε να πάρουν μία ανάσα κι αυτοί επανερχόμενοι στο προηγούμενο καθεστώς.

Όσον αφορά τα παραστατικά των τυπογραφείων, αυτό ήταν μια πρόταση της ΕΙΕΤ. Νομίζω ότι είναι αυτονόητο ότι έτσι αποδεικνύεται το αν εκτυπώνονται εφημερίδες τελικά σε τυπογραφείο και πόσες εφημερίδες εκτυπώνονται. Θα πρέπει να μπει ένα μίνιμουμ ποσό, γιατί λέμε ότι θα ζητάμε ένα παραστατικό εκτύπωσης τον χρόνο, αλλά πόσο θα είναι αυτό. Λέμε 100 ευρώ στην πόλη μια μερίδα εβδομαδιαία ή ημερήσια όλο το χρόνο, με 100 ευρώ κόστος χαρτιού; Νομίζω ότι εκεί πρέπει να μπει ένα πάγιο ,όπως πρέπει να μπει και ένα πάγιο στις συνδρομές, ένα μίνιμουμ. Δεν θα μπορέσουμε να βλέπουμε ότι η συνδρομή είναι 5 ευρώ το χρόνο. Αυτό σημαίνει ότι αυτή η εφημερίδα δεν είναι κανονική. Δεν βγαίνει καμία εφημερίδα με 5 ευρώ συνδρομή ή με 10 λεπτά του ευρώ πώληση φύλλου στα περίπτερα.

Επίσης, θα πρέπει οι εφημερίδες, για να γίνεται και σωστός έλεγχος, θα πρέπει να δηλώνουν ημέρες, ώρες και φόρο εκτύπωσης, ούτως ώστε να μπορεί να γίνεται και εκεί ο επιτόπιος έλεγχος. Και θα ήθελα να κάνω μια τελευταία παρατήρηση, αφορά το Μητρώο Ηλεκτρονικού Τύπου, καθώς και η δική μας ένωση με όλα τα μέλη μας, διαθέτουν παράλληλα και ιστοσελίδα. Νομίζω, λοιπόν, ότι θα πρέπει να υπάρχει ένα μίνιμουμ αναρτήσεων ανά ημέρα, όσο και αν ακούγεται αυτονόητο, καθώς βλέπουμε έναν ιδιοκτήτη σε 5 - 6 ιστοσελίδες, παίρνει 5 - 6 κρατικές διαφημίσεις, αλλά παράλληλα βλέπουμε ότι η τελευταία του ανάρτηση ήταν τα Χριστούγεννα. Δεν μπορεί να συνεχιστεί αυτό και να είναι αυτός ο ιδιοκτήτης πιστοποιημένος. Άρα, πρέπει να μπει ένα μίνιμουμ αναρτήσεων ανά ημέρα και επίσης εκεί φυσικά να υπάρχει η έδρα τους στην ιστοσελίδα. Νομίζω ότι προβλέπεται από το νόμο.

Να πούμε επίσης, ότι θα πρέπει να μπουν και οι ιδιωτικές διαφημίσεις ή τουλάχιστον των δημοτικών επιχειρήσεων, γιατί βλέπουμε ότι μιλάμε για κρατική διαφήμιση ότι αυτοί που είναι στο ΜΗΤ παίρνουν κρατική διαφήμιση. Τα μέλη της ένωσής μας πήραν μια διαφήμιση όλο το 2025 μέχρι τώρα, το εξάμηνο αυτό και μια πέρυσι όλο το 2024. Άρα, δεν έχουμε τις απολαβές που θα έπρεπε και νομίζω ότι για να είναι κάποιος στο ΜΗΤ θα πρέπει, τουλάχιστον, να έχει κάποιο όφελος. Αλλιώς γιατί να είναι, βγαίνει κι αυτός από το ΜΗΤ και καλλιεργεί αθέμιτο ανταγωνισμό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γεώργιος Μιχαλόπουλος, Πρόεδρος του Συνδέσμου Ημερησίων Περιφερειακών Εφημερίδων.

**ΓΕΩΡΓΙΟΣ ΜΙΧΑΛΟΠΟΥΛΟΣ (Πρόεδρος του Συνδέσμου Ημερησίων Περιφερειακών Εφημερίδων (ΣΗΠΕ))**: Κύριε Πρόεδρε, κύριε Υπουργέ, κύριοι βουλευτές, κύριε Γενικέ. Σας ευχαριστούμε για την πρόσκληση. Ο ΣΗΠΕ έχει καταθέσει γραπτώς τις παρατηρήσεις του, σε όλα τα μέλη της κοινοβουλευτικής Επιτροπής, οπότε περιορίζομαι σε κάποιες βασικές παρατηρήσεις.

Είναι γνωστή η διαφωνία του ΣΗΠΕ με τον νόμο 5005, κυρίως λόγω των χαλαρών προϋποθέσεων ένταξης στα μητρώα, γεγονός που επέτρεψε ακόμα και σε ουσιαστικά ανύπαρκτες εφημερίδες, να ενταχθούν σε αυτά. Περιμέναμε και ελπίζαμε, ότι η πρώτη τροποποίηση του νόμου που θα ερχόταν, θα διόρθωνε αυτή τη μεγάλη ανορθογραφία, πολύ περισσότερο που η ίδια η ζωή απέδειξε ότι ο ΣΗΠΕ έχει τα χίλια δίκια σε αυτά που έλεγε. Δυστυχώς, αυτό δεν έγινε με το παρόν νομοσχέδιο. Είναι μια χαμένη ευκαιρία.

Επειδή, όμως, άκουσα χθες πολύ προσεκτικά τη χθεσινή συζήτηση, κάποιους από τις κυρίες και τους κυρίους εισηγητές, να ανησυχούν για τους μικρούς και τους ανεξάρτητους και τους ανίσχυρους, πως τάχα θα μείνουν εκτός μητρώων, θέλω να τους διαβεβαιώσω ότι ουδείς κίνδυνος υπάρχει. Όλες οι περιφερειακές εφημερίδες είναι και θα εξακολουθήσουν να είναι στο Μητρώο. Αυτό ακριβώς είναι το πρόβλημα. Το ότι μπαίνουν στο Μητρώο ανύπαρκτες εφημερίδες, χωρίς δημοσιογράφους, χωρίς εργαζόμενους, χωρίς να πουλάνε ούτε ένα φύλλο, όπως είπε και ο κ. Μουντάκης, ακόμη και εφημερίδες μαϊμού που δεν τυπώνονται κανονικά, αλλά είναι απλές φωτοτυπίες. Και μη μου πει κανείς ότι αυτό είναι στήριξη της ελεύθερης έκφρασης και της ελευθεροτυπίας. Το ακριβώς αντίθετο ισχύει, γιατί καμία εξαρτημένη από το κράτος γραφίδα δεν είναι ανεξάρτητη και δεν προάγει την ελευθεροτυπία. Κάνει άλλα πράγματα, αλλά όχι αυτό.

 Κρατάμε τη διαφωνία και πάμε παρακάτω, δεν μηδενίζουμε τα πάντα. Ο Υπουργός έκανε κινήσεις σοβαρές σε αυτό το νομοσχέδιο. Το νομοσχέδιο έχει σημαντικές θετικές διατάξεις όσον αφορά τη μείωση της γραφειοκρατίας, την ελάφρυνση των επιχειρήσεων περιφερειακού τύπου από περιττά διοικητικά βάρη.

Στα θετικά συγκαταλέγουμε, επίσης, την καθιέρωση της ενυπόγραφης δημοσιογραφίας παρότι θα έπρεπε να καθιερωθεί η πλήρης και αποκλειστική απασχόληση των δημοσιογράφων όπως προτείνει άλλωστε και η γνωμοδότηση της Οικονομικής και Κοινωνικής Επιτροπής.

Στα θετικά ανήκει και η αυστηροποίηση των ελεγκτικών διαδικασιών όπως αυτές καθορίζονται στο Κεφάλαιο Γ΄ του νομοσχεδίου. Οι πραγματικές εφημερίδες δεν έχουν τίποτα να κρύψουν και να φοβηθούν. Διαφωνούμε όμως ριζικά με τη μείωση από τα 2 χρόνια σε 6 μήνες του διαστήματος που θα μένουν εκτός Μητρώου όσοι συλληφθούν από τους ελέγχους να κλέβουν και είναι ποινή «χάδι». Και στην ουσία τους δίνει κίνητρο να πάρουν το ρίσκο ψευδών και πλαστών πιστοποιητικών. Ώσπου να βγουν από το Μητρώο, ξαναμπαίνουν.

Τρίτη παρατήρηση. Στο Γ΄ Μέρος του νομοσχεδίου παρότι στον τίτλο λέει «Τροποποίηση του ν.3548» περιλαμβάνονται δύο επιμέρους ρυθμίσεις, για τις οποίες βέβαια εδώ ο Υπουργός μας μίλησε γι’ αυτό. Χαιρετίζουμε τη δέσμευση του Υπουργού για τη μονιμοποίηση των δημοσιεύσεων καθώς και για το άνοιγμα του διαλόγου. Είναι μια μεγάλη στιγμή για τον Περιφερειακό Τύπο, κύριε Υπουργέ, και την πιστώνεστε προσωπικά και ελπίζουμε το νέο νομοθετικό πλαίσιο να κάνει πιο λειτουργικό το καθεστώς. Ο ΣΗΠΕ έχει καταθέσει αναλυτικές προτάσεις γι’ αυτό και είμαστε πανέτοιμοι για το διάλογο.

Τέταρτη και τελευταία παρατήρηση για να κλείσω. Κρίνουμε ως ιδιαίτερα θετικό το γεγονός ότι ο Υφυπουργός άκουσε τις αντιρρήσεις όλων των φορέων και απέσυρε τελικά την απαράδεκτη διάταξη του άρθρου 27, για τον τρόπο εξόφλησης των κρατικών καταχωρήσεων. Όμως, περιμέναμε και το επόμενο βήμα που δεν έγινε και αυτό είναι είτε η ενοποίηση της τιμής δημοσίου που είναι καθηλωμένη από το 2008 όταν τίποτα δεν ήταν καθηλωμένο, με την τιμή εργολάβου δηλαδή τα 0,50 λεπτά του ευρώ το χιλιοστόμετρο. Είτε η ρητή και κατηγορηματική διάταξη «ότι οι φορείς του δημοσίου είναι υποχρεωμένοι να τιμολογούν τις δημοσιεύσεις με τιμή εργολάβου, να εξοφλούν τις εφημερίδες για τη δημοσίευση που παρακρατούν οι ίδιες τη σχετική δαπάνη με την πληρωμή του πρώτου λογαριασμού από τον ανάδοχο». Πολύ έχουμε ταλαιπωρηθεί όλα αυτά τα χρόνια και εμείς και οι φορείς του δημοσίου από το θολό νομοθετικό τοπίο σε αυτό το ζήτημα.

Επισημαίνουμε αυτό ακριβώς που προτείνει και η γνωμοδότηση της Οικονομικής Επιτροπής, οπότε ζητάμε να περιληφθεί από τις ρυθμίσεις αυτό στο συζητούμενο νομοσχέδιο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Τόλης.

**ΚΩΝΣΤΑΝΤΙΝΟΣ ΤΟΛΗΣ (Πρόεδρος του ΔΣ της Ένωσης Περιφερειακού Τύπου Ελλάδας (ΕΠΠΕ)):** Ευχαριστούμε πολύ για την πρόσκληση είναι μια, για εμάς τουλάχιστον τους παλαιότερους του Επαρχιακού Τύπου μια ιστορική στιγμή. Από το ‘16 μέχρι σήμερα δεν είχαμε ποτέ επαναφορά στην κανονικότητα των διακηρύξεων, οφείλουμε να ευχαριστήσουμε τον κύριο Υπουργό που το έφερε σήμερα, το ανακοίνωσε σήμερα, ήταν τόσο απλό που θα μπορούσαν να το κάνουνε από το ‘16 κυβερνήσεις και υπουργοί που πέρασαν. Έλειπε η βούληση. Αυτό μας δίνει και τη δυνατότητα και δεν έχω κανένα πρόβλημα να συγχαρώ τον κ. Μαρινάκη.

Θα είμαι επιγραμματικός, τα καταθέσαμε όλα στη διαβούλευση, ξέρει η Γενική Γραμματεία Ενημέρωσης ποιες είναι οι απόψεις μας.

Όμως, εγώ είμαι ένας από αυτούς που εκπροσωπώ τη συντριπτική πλειοψηφία των εφημερίδων αυτές που είναι κάτω από 1.000 φύλλα. Στο Μητρώο είναι 200 εφημερίδες, εβδομαδιαίες και ημερήσιες. Δεν υπάρχουν πάνω από πέντε που να πουλάνε πάνω από 1.000 φύλλα. Αυτή είναι η πραγματικότητα. Τα υπόλοιπα που ακούμε είναι δοξασίες, είναι όνειρα του παρελθόντος και η κατάσταση είναι δραματική. Και ευτυχώς που κυβέρνηση και κόμματα συναινούν ότι πρέπει να υπάρχει ο Επαρχιακός Τύπος, διότι μέσα στη «θάλασσα» των social media υπάρχει η όαση της ελληνικής γλώσσας, δεν υπάρχουν fake news, στηρίζεται πολιτισμός και προάγει τη διαφάνεια που είπε ο Υπουργός σε τοπικό επίπεδο.

Εμείς, λοιπόν, το λέμε ευθέως: Χωρίς τις διακηρύξεις δεν θα μπορέσουν να υπάρξουν οι εφημερίδες ούτε οι θέσεις των εργαζομένων που διατηρούν. Θέλουμε δημοσιογράφους και έχουμε δημοσιογράφους και οκτάωρης απασχόλησης αλλά έχουμε και μερικής. Δεν μπορούν όλες οι εφημερίδες να σηκώσουν πλήρους και αποκλειστικής απασχόλησης δημοσιογράφους.

Είμαστε μαζί τους -δημοσιογράφοι είμαστε και εμείς και ας είμαστε και εργοδότες. Αλλά, εάν καθιερωθεί ως υποχρεωτικό, κάποιοι δεν θα καταφέρουν.

Θέλω να σταθώ, επίσης, στο θέμα των ελέγχων. Έχω άποψη και τη γνωρίζει η Γενική Γραμματεία. Δεν θα μιλήσω προσωπικά, θα μιλήσω γενικότερα. Εμείς ζητάμε η ποινή αποβολής ενός εντύπου, που θα υποπέσει σε παράπτωμα, να είναι 3 μήνες. Οι 6 μήνες μπορεί να είναι εξοντωτικοί για μια μικρή εφημερίδα, να μην μπορεί να αντέξει. Τη δεύτερη φορά, αν ξανά συμβεί, να είναι 1 χρόνος.

Θέλω να πω ότι εδώ το νομικό οπλοστάσιο, σε ό,τι αφορά στους ελέγχους, γίνεται δρακόντειο, κ. Υπουργέ. Παραγίνεται δρακόντειο και μπορεί, στο μέλλον, να γίνουν καταχρήσεις. Παράδειγμα, εισάγεται μία διάταξη, η οποία λέει ότι αν μια εφημερίδα βάλει μια διακήρυξη λίγο μεγαλύτερη από το κανονικό ή λίγο μικρότερη, τότε έχει δικαίωμα ένας ανταγωνιστής να την καταγγείλει και να αποβληθεί. Αυτό, καταλαβαίνετε τι μπορεί να δημιουργήσει; Να στηθεί βιομηχανία καταγγελιών σε ένα κλάδο που δεν είμαστε και οι καλύτεροι της ελληνικής κοινωνίας. Λυπάμαι που το αναφέρω. Τον υπηρετώ 30 χρόνια.

Από εκεί και μετά, θέλουμε οι διακηρύξεις -σας παρακαλώ αυτό να το ξαναδείτε, είναι κρίσιμο- να οδηγηθούν προς ένα ενιαίο τιμολόγιο. Δημοσιεύουμε, πληρωνόμαστε. Ο ΟΤΑ ή όποιος φορέας έχει να κάνει με εργολήπτη, τα βρίσκει μετά. Έτσι κι αλλιώς η συναλλαγή τους είναι συγκεκριμένη. Οι επαρχιακές εφημερίδες, στη συντριπτική πλειονότητά τους που δεν ξεπερνούν τα 400 φύλλα σε πωλήσεις, έχουν διασωθεί εξαιτίας των ψηφιακών πιεστηρίων. Τυπώνεις 400 φύλλα και μόνο 400 φύλλα, γιατί τόσα πουλάς. Τετρακόσια φύλλα, στην παλαιά εκτύπωση με τεχνολογία Offset, ήθελες μόνο σκάρτα. Με του που ξεκίναγε, πέταγε τα 300. Επομένως, καλοί και αξιόλογοι και αγαπημένοι συνάδελφοι είναι εγκλωβισμένοι στην τεχνολογία Offset, αλλά εδώ δεν βρίσκουμε ούτε πιεστές, ούτε καν ανταλλακτικά. Επομένως, η Γενική Γραμματεία και το Υπουργείο ας το δουν, με μια ευρύτητα πνεύματος και με μια ματιά στο μέλλον, το θέμα των ψηφιακών εκτυπώσεων.

Τέλος, θα κλείσω με τις απευθείας αναθέσεις. Οι απευθείας αναθέσεις, οι οποίες στην Ελλάδα τείνουν να γίνουν καθεστώς πια, με το που πέφτει μια βροχή. Και δεν μιλάω για τη Θεσσαλία, όπου εμείς, εκεί, έχουμε ζήσει πολύ σοβαρότερα πράγματα από μια βροχόπτωση. Λοιπόν, οι απευθείας αναθέσεις τείνουν να γίνουν καθεστώς και αρχίζει να σιγοβράζει μια διαφθορά σε χαμηλό επίπεδο, σε επίπεδο αντιδημάρχων κλπ. Ανατίθενται μικροέργα στο επίπεδο των 30.000. Κόβονται τριαντάρια, τριαντάρια, τριαντάρια. Δίδονται στους ίδιους μικροεργολάβους της κάθε περιοχής, στους ίδιους προμηθευτές. Δεν το μαθαίνει κανείς. Και εδώ θα πρέπει η Κυβέρνηση, κ. Υπουργέ, να το δει.

Άρα, λοιπόν, στο επίπεδο των απευθείας αναθέσεων, εκεί όπου υπάρχουν, και υπάρχουν για χρόνια, όπως στη Θεσσαλία και δεν μιλάω για την απώλεια εσόδων των εφημερίδων, που είναι μεγάλη και αυτό θα έπρεπε να τύχει μιας ειδικής μέριμνας. Θα μπορούσε η Κυβέρνηση να θεσπίσει την υποχρεωτικότητα μιας συμβολικής τιμής και μιας δημοσίευσης στο κομμάτι των έργων που ανατίθενται. Και αναφέρομαι στα μικρά. Τα μεγάλα δεν κρύβονται. Στα μικρά, όμως, έχουμε σε περιοχές και σε μερικούς ΟΤΑ «εκτροφεία διαφθοράς».

Δεν θέλω να πω περισσότερα.

Είμαστε πολύ χαρούμενοι για την ανακοίνωση του Υπουργού, που επαναφέρει την κανονικότητα στις δημοσιεύσεις. Οι σχέσεις μας με τη Γενική Γραμματεία είναι καλές, δεν έχουμε παράπονα και θέλουμε να είμαστε ειλικρινείς.

Η Κυβέρνηση -αυτή εδώ, τουλάχιστον - στήριξε αρκετά και στηρίζει τον περιφερειακό Τύπο. Αυτό για εμάς είναι ζωτικής σημασίας. Δεν έχουμε κομματικές παρωπίδες. Είμαστε με τον ορθό λόγο, τις ορθές αποφάσεις. Δεν έχουμε κανένα πρόβλημα και να συγχαρούμε για να ευχαριστήσουμε, αλλά και να καταγγείλουμε εκεί που τα πράγματα δεν είναι λογικά.

Άρα, κλείνοντας, δηλώνουμε τη διαθεσιμότητά μας για οτιδήποτε χρειαστείτε, από πλευράς διαβούλευσης και συγχαίρουμε και πάλι τον Υπουργό για την ανακοίνωση που έκανε σήμερα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γρηγόριος Τριανταφυλλόπουλος, Πρόεδρος της Ένωσης Ιδιοκτητών Ημερησίων Επαρχιακών Εφημερίδων.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερησίων Επαρχιακών Εφημερίδων (ΕΙΗΕΕ)):** Κύριε Πρόεδρε, κύριε Υπουργέ, κυρίες και κύριοι Εισηγητές των κομμάτων και αγαπητά μέλη της Επιτροπής, φίλες και φίλοι συνάδελφοι. Εκπροσωπώντας την Ένωση Ιδιοκτητών που ιδρύθηκε με νόμο το 1956, συμπληρώνουμε 70 χρόνια ζωής όπου πραγματικά αποτελούμε το μόνιμο και διαχρονικά συνομιλητή με την εκάστοτε κυβέρνηση και την πολιτεία για τα θέματα του τύπου.

Προσωπικά συμμετείχα στις διαπραγματεύσεις με τον Θόδωρο Ρουσόπουλο όταν φτιάξαμε τον 3548. Εκλέχτηκα Πρόεδρος το 2009 και είμαι 17 χρόνια συνεχόμενα. Άρα έχω ζήσει τα πάντα σε ό τι αφορά τις διαβουλεύσεις. Η συγκίνησή μου είναι μεγάλη σήμερα για πάρα πολλούς λόγους. Χαίρομαι καταρχάς που παρίστατο ο Υπουργός. Έχω συμμετάσχει άπειρες φορές και ο Υπουργός Τύπου πάρα πολλές φορές έλειπε. Το ότι είστε εδώ κ. Υπουργέ και μας ακούτε πραγματικά είναι πολύ σημαντικό για μας.

Όταν ψηφίστηκε το 2016 η περικοπή τότε από τις δημόσιες συμβάσεις των δημοσιεύσεων, η Νέα Δημοκρατία δεσμεύθηκε ότι όταν θα γίνει Κυβέρνηση θα επαναφέρει τις δημοσιεύσεις. Σε όλες τις συναντήσεις με τον Πρωθυπουργού μας τόνιζε ότι θα τις επαναφέρει. Το τι έφτασε αυτή τη στιγμή σήμερα, για εμάς, κ. Υπουργέ, είναι πάρα πολύ σημαντικό και σας ευχαριστούμε.

Θέλω όμως να ξεκαθαρίσω κάποια πράγματα, διότι ο καθένας μπορεί να εκφράζει γνώμη και άποψη για τους άλλους. Εγώ θα μιλήσω για τα μέλη μας που είναι οι ημερήσιες περιφερειακές εφημερίδες. Όταν έγινε το 2009 ο νόμος, τότε υπήρξε ένα πραγματικό ξεσκαρτάρισμα. Με την εφαρμογή του νόμου, στο νόμο μπήκαν μόλις 137 εφημερίδες. Ομιλώ μιλώ για τις περιφερειακές, όχι τις τοπικές για Αττική και Θεσσαλονίκη, μιλώ για όλη την ελληνική περιφέρεια. Από αυτές τις 137 σήμερα έχουν μείνει 94. Δηλαδή έχουμε ένα 30% στους τίτλους. Αυτοί είναι 94 είναι οι ίδιοι που μπήκανε το 2009. Μόνο μία περίπτωση έχουμε στην Πέλλα, που ήταν εβδομαδιαία εφημερίδα χρόνια και μετά έγινε ημερήσια πριν από εφτά χρόνια. Άρα, το να συζητάμε σήμερα για τις ημερήσιες περιφερειακές εφημερίδες αν έχουν γραφεία, αν υπογραφούν τα άρθρα τους, εάν είναι μαϊμού ή οποιουσδήποτε άλλους χαρακτηρισμούς, δεν αφορά εμάς η συζήτηση αυτή. Ήμασταν αυτοί τότε που βάλαμε πρώτα πρώτα το θέμα να μπει τάξη στα site. Άρα χαιρετίσαμε το 2022 το ν.5005 που ήρθε να βάλει τάξη στα site, σε παντός φύσεως και είδους έντυπα τα οποία κυκλοφορούσαν και περιμέναμε ότι μέσα από αυτό θα έχουμε ένα ουσιαστικό αποτέλεσμα και εμείς.

Ποια είναι η πραγματικότητα που βιώνουμε και που βιώσαμε; Τηρώντας τα κριτήρια του 3548 για τα οποία έχουμε δουλέψει πάρα πολύ –συμφωνούμε πράγμα ότι κ. υπουργέ και άκουσα ότι κάνετε ειδικό νόμο για τα κανάλια, ειδικά και για τα ραδιόφωνα, είναι στις προθέσεις σας, το είπατε προχθές - πρέπει για τις ημερήσιες περιφερειακές εφημερίδες να έχουμε ένα ξεχωριστό νόμο, ένα ξεχωριστό πλαίσιο και όποιος είναι σε αυτό αυτομάτως να μπαίνει στο Μητρώο. Θα διαχωρίσουμε τον αγώνα που κάνουμε 94 άνθρωποι σε όλη την Ελλάδα που είμαστε δεύτερη και τρίτη γενιά με 40 και 50 χρόνια στην πλάτη μας η κάθε εφημερίδα, από τη συζήτηση που υπάρχει για τα site και τα άλλα έντυπα τα οποία παίρνουν την κρατική διαφήμιση.

Τι αφορμή μάς έδωσε αυτή η συζήτηση; Εύστοχα η Εισηγήτρια της Πλειοψηφίας, η κυρία Βούλτεψη, με την οποία είχαμε άριστη συνεργασία και όταν ήταν Υπουργός Τύπου, είπε ότι αυτές οι διορθώσεις είναι τεχνικές. Πράγματι, σε ότι αφορά τον νόμο που εισάγετε τώρα, τι έχουμε; Στην εφαρμογή του νόμου όπως έγινε για το Μητρώο από τους ελεγκτές όπου κλήθηκαν να κάνουν έλεγχο, προέκυψαν κάποιες αδυναμίες και έρχεται σήμερα στο άρθρο 5 να ‘ρθει να βελτιώσει αυτό που ζήτησε η υπηρεσία. Το γεγονός ότι όλη αυτή η συζήτηση συνολικά έχει να κάνει με την κρατική διαφήμιση, τις κρατικές δημοσιεύσεις και με την κρατική ενίσχυση είναι μια αφορμή για να συζητάμε.

Πρακτικά όμως αυτό που εισάγουμε σίγουρα είναι το άρθρο 4 του νόμου, το οποίο γίνεται άρθρο 5 στο παρόν νομοσχέδιο. Σας διαβάζω, κύριε Υπουργέ: ζητάει το άρθρο 4 παραστατικά για τις συνδρομές και ήρθατε τώρα και σύμφωνα με αυτό που υπέδειξαν οι ελεγκτές και ζητάτε ξανά παραστατικά για τις συνδρομές και παραστατικά που αποδεικνύουν την εκτύπωση του εντύπου. Αυτό για τους ελέγχους. Έχω πρακτικό ελέγχου από εφημερίδες, όπου τους ζητήθηκε από τους ελεγκτές λίστα των συνδρομητών, πράγμα το οποίο απάντησαν ότι δεν μπορούν να το δώσουν. Χαίρομαι πραγματικά, κύριε Υπουργέ, που σας άκουσα στην αναφορά που έκανε η κυρία Τσαπανίδου και ο κ. Τζανακόπουλος ως Εισηγητές, που απαντήσατε και κλείσατε το θέμα στην πρώτη συνεδρίαση της Επιτροπής και είπατε ότι δεν είναι δυνατόν να έρχεται ο ελεγκτής, του οποίου ανοίγω την αγκαλιά μου και το γραφείο μου για τον δεχτώ γιατί είναι οι συνεργάτες μου στην Διεύθυνση Εποπτείας που να μου ζητά ποια είναι η λίστα με τις 500, 700, 1.000, 2.000 συνδρομητές, που πηγαίνει η Εφημερίδα. Αυτό να το κλείσουμε μια και έξω.

Να ξεκαθαρίσουμε, σε ό, τι αφορά τα παραστατικά της εκτύπωσης. Δεν έχουμε καμία αντίρρηση σε έναν έλεγχο να μου ζητήσει το τιμολόγιο της εκτύπωσης. Αλλά να μου ζητάς σε πλατφόρμα να ανεβάσω ενός έτους τιμολόγια, είναι δύσκολο. Μπορεί για μια εβδομαδιαία εφημερίδα που άκουσα τον πρόεδρο να είναι εύκολο να βάλει 50 τιμολόγια. Σε εμένα να δώσω 1 χρόνο 500 τιμολόγια παραστατικά εκτύπωσης, χαρτιά, ότι έχω και να τα ανεβάσω στην πλατφόρμα, πρέπει να έχω μια ειδική υπηρεσία να το κάνω. Σε έναν έλεγχο που θα μου κάνετε, να σας δείξω το τιμολόγιο της ημέρας, της εβδομάδας, του μήνα, ότι μου ζητήσεις. Αλλά το να μου ζητάς στην πλατφόρμα να βάλω 500 τιμολόγια, δεν γίνεται σε καμία περίπτωση.

Επίσης, επειδή θέλω να είμαι συγκεκριμένος και σας κοιτώ στα μάτια, γιατί η Ένωση ποτέ δεν κοίταξε κόμματα και έχει και ένα μεγάλο προνόμιο. Έχουμε εφημερίδες που είναι σε δήμους και σε νομούς πάρα πολύ μεγάλους στα Γιάννενα, στη Ρόδο, στα Τρίκαλα που είναι οι μοναδικές εφημερίδες της Ένωσης που μπορούμε να τις θεωρήσουμε μεγάλες εφημερίδες από τον πληθυσμό τους. Έχουμε και εφημερίδες όμως σε μικρούς νομούς ή σε μικρούς δήμους, μονοεδρικές, όπως είναι η Κεφαλονιά, όπου άλλα νησιά, το Μεσολόγγι που έχει 15.000 πληθυσμό, που δεν γίνεται αυτοί οι άνθρωποι να παρακολουθήσουν το ίδιο ακριβώς.

Άρα, μια σοβαρή συζήτηση, κύριε Υπουργέ, για τα κριτήρια συμφωνούμε απόλυτα να γίνει. Δεν έχουμε αντίρρηση σε αποκλειστικώς και πλήρους ωραρίου απασχόλησης δημοσιογράφους ακόμα και αν τους αυξήσουμε, εάν μιλήσουμε όμως ένα θέμα. Λύσαμε με τη βοήθεια σας το θέμα των κρατικών δημοσιεύσεων. Πάμε να λύσουμε το θέμα της κρατικής διαφήμισης. Έχω στοιχεία. Το 2024. Δύο μόλις προγράμματα τρέξανε στον επαρχιακό Τύπο. «Το σπίτι μου І» και το «Καλάθι του νοικοκυριού». Το 2025 ένα μόνο πρόγραμμα. Τι σημαίνει αυτό; Έσοδα 1.000 ευρώ για έναν ολόκληρο χρόνο τη στιγμή που ζητάς το Μητρώο εντάσσουμε (...) κριτήρια. Αυτό δεν αφορά την Κυβέρνηση μόνο. Είναι διαχρονικό τριάντα χρόνια. Το ίδιο συνέβη και με το ΠΑΣΟΚ Κυβέρνηση, το ίδιο και με το ΣΥΡΙΖΑ. Δυστυχώς και σήμερα και με πάρα πολύ σκληρό τρόπο. Αυτή είναι μια αδυναμία της πολιτείας.

Εάν δεν κάνει έναν μηχανισμό η γενική κυβέρνηση και οι φορείς του δημοσίου πού πηγαίνει η διαφήμιση, κύριε Υπουργέ, σας προτείνω. Εσείς θα το αξιολογήσετε. Αφού μου ζητάτε παραστατικά και ότι μου ζητάτε στον έλεγχο, θα σας προσκομίζω και τι έσοδα έχω από κρατική διαφήμιση. Στο τέλος που μου κάνετε έλεγχο, θα βλέπετε ότι στο Νομό Αχαΐας που είμαστε 4 εφημερίδες, δεν είναι δυνατόν να έχουμε από κρατική διαφήμιση το 2023, 2024, 2025, 1.000 και 1.200 ευρώ. Το ίδιο και στα Γιάννενα, το ίδιο και σε άλλους πολύ μεγάλους νομούς.

Κύριε Πρόεδρε, βγαίνει από μέσα μου πραγματικά μια πολύ μεγάλη συγκίνηση, γιατί νιώθω ότι κλείνουμε θέματα και δεν είναι μόνο οι εξαιρετικές τοποθετήσεις που έγιναν από την κυβέρνηση και ότι βρίσκουμε λύσεις. Πραγματικά θέλω να δώσω συγχαρητήρια σε πολλούς από τους Εισηγητές των κομμάτων και το έκανα και προσωπικά με τις τοποθετήσεις τους, διότι εδώ έχουμε την αγωνία για τον Τύπο.

Κλείνω με το θέμα της κρατικής ενίσχυσης. Κύριε Υπουργέ, όταν καταργήθηκε το αγγελιόσημο που μας διέλυσε, γιατί χάσαμε την έκπτωση από την εργοδοτική εισφορά του 75% που είχε η Ένωση, θεσπίστηκε το 2% για τον ΕΟΔΕΑΠ. Το να έρχεστε κάθε χρόνο να μας δίνετε τα χρήματα αυτά, να το λέμε ενίσχυση, να το συμψηφίζουμε, είναι ένας φαύλος κύκλος. Κλείστε το 2%, βοηθήστε μας. Όπως πάμε με το Υπουργείο Ανάπτυξης πάμε και με το θέμα αυτό να διασώσουμε τον ΕΟΔΕΑΠ όχι με έμμεσο τρόπο.

Επειδή έχω υπηρετήσει χρόνια στο δήμο μου σαν αντιδήμαρχος, επικεφαλής δημοτικής παράταξης, ξέρω τις αδυναμίες της αυτοδιοίκησης. Το 80% των απευθείας αναθέσεων είναι μέχρι 60.000. Για να αποφύγουν τη δημοσίευση. Αν υπάρχει πραγματικά έλλειψη διαφάνειας στους ΟΤΑ ξεκινά από αυτό. Αν δεν κατεβάσουμε το όριο στις 30.000 τουλάχιστον να απαιτείται δημοσίευση, δεν θα βρούμε λύση και σε αυτό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κ. Ηλιόπουλος.

**ΔΗΜΗΤΡΙΟΣ ΗΛΙΟΠΟΥΛΟΣ (Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ))**: Καλησπέρα σε όλους, ευχαριστώ μέρος της Ένωσης Εκδοτών Διαδικτύου για την πρόσκληση. Η ΕΝΕΔ εκπροσωπεί δημοσιογραφικούς οργανισμούς που παράγουν και δημοσιεύουν πρωτογενές περιεχόμενο στο διαδίκτυο και είναι σταθερά προσανατολισμένη και υποστηρίζει τις πρωτοβουλίες διαφάνειας και δεοντολογίας στα μέσα μαζικής ενημέρωσης. Ως εκ τούτου, υποστήριξε από την πρώτη στιγμή την δημιουργία του Μητρώου ηλεκτρονικού τύπου, κατέθεσε τις απόψεις της. Οι περισσότερες ομολογώ ότι έγιναν δεκτές, κάποιες όχι. Η θέση μας εξαρχής ήταν και παραμένει ότι θα έπρεπε να είναι πιο αυστηρές οι προϋποθέσεις για την ένταξη στο Μητρώο, αλλά σε κάθε περίπτωση νιώθουμε ότι έχουμε μια καλή συνεργασία και συνεννόηση με την Γενική Γραμματεία. Θεωρούμε σαφώς το Μητρώο ηλεκτρονικού τύπου καλώς καμωμένο και σε ότι αφορά τις προτεινόμενες τροποποιήσεις, τις βρίσκουμε προς τη σωστή κατεύθυνση με ειδική μνεία στην αναφορά για την ενυπόγραφη δημοσιογραφία. Ως εκ τούτου, δεν έχουμε κάποια άλλη παρατήρηση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κ. Σιμόπουλος.

**ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας του ΔΣ της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ))**: Κύριε Πρόεδρε, κ. Υπουργέ, κυρίες και κύριοι Βουλευτές, κ. Γενικέ, εκπροσωπώ την ενημερωτική περιφερειακή τηλεόραση και το νομοσχέδιο μας αφορά ως ιδιοκτήτες ιστοσελίδων που ανήκουν στις τηλεοπτικές μας εταιρείες, δηλαδή μας αφορούν οι αλλαγές που επέρχονται στο Μητρώο ηλεκτρονικού τύπου. Οφείλω να υπενθυμίσω ότι στο αρχικό στάδιο της δημιουργίας του Μητρώου ηλεκτρονικού τύπου, οι ιστοσελίδες που ανήκουν σε τηλεοπτικούς και ραδιοφωνικούς σταθμούς είχαν αποκλειστεί οριζόντια. Χρειάστηκε να επιχειρηματολογήσουμε ισχυρά και επίμονα για το πρωτογενές δημοσιογραφικό περιεχόμενο των ιστοσελίδων μας, γραμμένο και υπογεγραμμένο από επαγγελματίες δημοσιογράφους, ώστε να γίνει ευτυχώς αποδεκτό το αίτημα τόσο από το Γενικό Γραμματέα όσο και από τον Υφυπουργό και να ενταχθούν στο Μητρώο.

Όπως έδειξε η πρόσφατη ιστορία, το Μητρώο χρειάστηκε πολλές παρεμβάσεις μέχρι να δημιουργηθεί και να πληροί τους λόγους της ύπαρξής του. Εκτιμούμε ότι και οι νέες τροποποιήσεις είναι προς τη σωστή κατεύθυνση, αλλά η αρτιότητα, η αξιοπιστία και η αποτελεσματικότητα θα αποδειχθούν στην πράξη. Ως φορείς υπεύθυνης ενημέρωσης, συμφωνούμε με κάθε τακτοποίηση αλλά και με κάθε διευκόλυνση των επιχειρήσεων του τύπου. Συμφωνούμε με την πλήρη διαφάνεια σε όλα τα επίπεδα που διέπουν τη λειτουργία όλων των μέσων ενημέρωσης. Συμφωνούμε με την επώνυμη δημοσιογραφία και την δίκαιη αντιμετώπιση και ανταμοιβή όσων λειτουργούν σε ένα υγιές περιβάλλον.

Στη σημερινή εποχή των ανώνυμων και ανεξέλεγκτων δημοσιογραφούντων και των μεγάλων κινδύνων που εγκυμονεί το διαδίκτυο, απαιτείται ειλικρινής συνεργασία και στήριξη των σοβαρών προσπαθειών με δίκαια και αντικειμενικά κριτήρια. Μετά την ολοκλήρωση των μητρώων ηλεκτρονικού και έντυπου τύπου, αν μπορούσαμε κ. Υπουργέ να κάνουμε μία ευχή ως ενημερωτική περιφερειακή τηλεόραση, θα ήταν «και στα δικά μας». Μονολεκτικά θα το λέγαμε αδειοδότηση, αλλά έχουμε πολλούς εναλλακτικούς χαρακτηρισμούς για να βοηθήσουμε την κυβέρνηση να προχωρήσει και να το κάνει πράξη. Μπορείτε να το ονομάσετε επιβράβευση της πολυετούς προσφοράς μας στην ελληνική περιφέρεια. Μπορείτε να το εντάξετε στις ενέργειες που δίνουν λύση στο δημογραφικό ή και στη διατήρηση θέσεων εργασίας. Μπορείτε να το δείτε ως ισότιμη αντιμετώπιση ομοειδών επιχειρήσεων εθνικού και περιφερειακού χαρακτήρα. Είμαστε υποχρεωμένοι να σας πούμε ότι η περιφερειακή τηλεόραση της χώρας, η βασική πηγή ενημέρωσης και πληροφόρησης αλλά και η φωνή των πολιτών της περιφέρειας, βρίσκεται σήμερα σε οριακό σημείο και απειλείται η ίδια η επιβίωσή της. Τα θεσμικά, οικονομικά και λειτουργικά προβλήματα που αντιμετωπίζει αντί να λύνονται όλο και πολλαπλασιάζονται. Οι στρεβλώσεις που ακολούθησαν την ψηφιακή μετάβαση συνεχίζουν να υπάρχουν και λύσεις δεν φαίνονται στον ορίζοντα.

Μέχρι σήμερα καμία Κυβέρνηση και κανένας Υπουργός, αν και δείχνει να κατανοεί τα προβλήματα, δεν προχώρησε σε δραστικές ενέργειες και λύσεις. Μας είπατε πριν, όχι παρατάσεις, όχι αοριστίες. Εμείς ζούμε 35 χρόνια, παρατάσεων και αοριστίας. Το γνωρίζετε. Σήμερα είναι ημέρα απεργίας των δημοσιογράφων, όπως και την προηγούμενη Πέμπτη, ένα από τα αιτήματα των Ενώσεων των δημοσιογράφων, είναι η ενίσχυση του έντυπου τύπου. Νομίζω, ικανοποιήθηκε σήμερα.

Δεν υπάρχει πουθενά όμως στα αιτήματα των δημοσιογράφων και των Ενώσεων, ιδιαίτερα των περιφερειακών, η ενίσχυση της περιφερειακής τηλεόρασης. Δεν σας αφορά. Το λέω σήμερα με την ευκαιρία που μας δίνεται.

Χρειάζεται πολιτική βούληση και αποφασιστικότητα, την οποία, ζητάμε πλέον ευθέως και από τον ίδιο τον Πρωθυπουργό. Την εκδήλωση αυτής της πολιτικής βούλησης στην πράξη ζητάμε, τίποτα περισσότερο και εφόσον εκδηλωθεί, είμαστε έτοιμοι να συνεργαστούμε και με εσάς και με τον κύριο Γενικό, για την ταχύτερη και αποτελεσματικότερη υλοποίησή της.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Φωτόπουλος.

**ΚΩΝΣΤΑΝΤΙΝΟΣ ΦΩΤΟΠΟΥΛΟΣ (Πρόεδρος της Ένωσης Ιδιοκτητών Ιδιωτικών Ραδιοφωνικών Σταθμών Αττικής (ΕΠΡΑ))**: Να ξεκινήσω λέγοντας ότι ένα τέτοιο νομοσχέδιο στη συνέχεια και του προηγούμενου ν.5005/2022, συμβάλλει αποφασιστικά στην προστασία όλων των ελληνικών μέσων μαζικής ενημέρωσης, σε μία εποχή που οι πλατφόρμες οι μεγάλες πολυεθνικές, πραγματικά προσπαθούν και φαίνεται να κυριαρχούν σε όλο τον κόσμο και νομίζω ότι τέτοιες πρωτοβουλίες βοηθούν προς στην κατεύθυνση να προστατευτούν τα μέσα στην Ελλάδα και να μπορέσουμε και με αυτό τον τρόπο να προστατεύσουμε και τη δημοκρατία και τον πλουραλισμό και την ελεύθερη γνώμη και την ελευθερία του λόγου. Απαραίτητα αυτά, για την πρόοδο της κοινωνίας μας. Αυτό ως γενικό σχόλιο.

Ο νόμος είναι στην σωστή κατεύθυνση και για τα ζητήματα του Μητρώου, για τα οποία περισσότερα είπαν οι προηγούμενοι ομιλητές και δεν θα επιμείνω πάρα πολύ, νομίζω ότι αυτό θα διευκολύνει πάρα πολύ τη διαδικασία και δεν θα επιμείνω σ’ αυτό.

Θα πάω σε αυτά που αφορούν κυρίως το ραδιόφωνο, για το άρθρο 27, για τη δικτύωση των ραδιοφωνικών σταθμών διαφορετικών περιοχών, το οποίο, θεωρώ, βέβαια, ότι καλύπτει ένα κενό, άλλωστε η δικτύωση είναι μία διαδικασία η οποία είναι παράδοση -αν θέλετε- για το ελληνικό ραδιόφωνο, στηρίζει κατά κύριο λόγο τα ραδιόφωνα της επαρχίας και θα έπρεπε να δοθεί μία λύση, όπως σωστά δόθηκε με την διάταξη που έχει δώσει το Υπουργείο.

Το δεύτερο που θα ήθελα να πω, είναι για τα κομματικά ραδιόφωνα. Επίσης, είναι πάρα-πάρα πολύ σωστή η διάταξη για τα κομματικά, άλλωστε, επειδή η πολυφωνία είναι μία θεμελιώδης αρχή που προκύπτει από το άρθρο 15 του Συντάγματος, κατά την άποψη της Ένωσής μας δεν θα έπρεπε καν να υπάρχουν κομματικά ραδιόφωνα, άλλωστε αυτό υποστηρίζεται και από το άρθρο 3 παράγραφος 22 του ν.2328/1995 και το εφαρμόζει το ραδιόφωνο, αλλά και από το άρθρο 8 του Κανονισμού του ΕΣΡ, του Κανονισμού 2 του 1991 από το ΕΣΡ. Νομίζω ότι δεν χρειάζεται να επιχειρηματολογήσεις πάρα πολύ σε αυτό, το να ελεγχόμαστε για παράδειγμα τα ενημερωτικά ραδιόφωνα και γενικά τα ραδιόφωνα αν πράγματι παρουσιάζουν όλες τις απόψεις και μπορούνε όλα τα Κοινοβουλευτικά Κόμματα να εκπροσωπούνται και να παρουσιάζονται οι απόψεις μέσα από τα ραδιόφωνα, καταλαβαίνει ότι κάτι τέτοιο δεν μπορεί να γίνει από ένα κομματικό ραδιόφωνο, με την έννοια ότι στο DNA (στον πυρήνα) του κομματικού ραδιοφώνου, είναι να προβάλει τις απόψεις του -κόμματός του του- κόμματος στο οποίο ανήκει και όχι τις απόψεις των άλλων των κομμάτων.

Άρα, από μόνο του το κομματικό ραδιόφωνο ως έννοια δεν θα έπρεπε να υπάρχει. Συμμετέχω, επίσης, στην Ένωση των Ευρωπαϊκών Ραδιοφώνων (Association of European Radios) και σε πληροφορίες που έχω ζητήσει για να ξέρω, δεν υπάρχει και πουθενά στην Ευρώπη η έννοια του κομματικού ραδιοφώνου. Άρα, νομίζω ότι είναι στη σωστή κατεύθυνση και πρέπει σε επόμενη φάση να μην υπάρχει καθόλου και η έννοια του κομματικού ραδιοφώνου.

Επίσης, να συγχαρούμε την Κυβέρνηση γιατί απέσυρε το άρθρο που αφορούσε τη μεταβίβαση των λεγόμενων, όπως τους λέμε εμείς, αυτοδιαχειριζόμενους σταθμούς. Εμείς ως Ένωση ήμασταν ούτως η άλλως εξ αρχής κατά της ύπαρξης των αυτοδιαχειριζόμενων σταθμών. Αλλά, εν πάση περιπτώσει, η νομική τάξη στην Ελλάδα, λόγω και της κρίσης και των έκτακτων συνθηκών, το δικαιολόγησε για ένα διάστημα. Νομίζω, όμως, ότι αυτό έχει παρέλθει και θα πρέπει αν είναι να γίνει κάτι στην κατεύθυνση της αγοράς, αυτό που θα έπρεπε να γίνει θα ήταν να γίνει μια αδειοδότηση και να λυθούν όλα τα ζητήματα για το ποιος πρέπει και ποιος δεν πρέπει να έχει άδεια.

Τέλος, να ευχαριστήσουμε κι εμείς από τη μεριά μας για την καλή συνεννόηση και συνεργασία που έχουμε με την Κυβέρνηση την οποία ελπίζουμε να συνεχιστεί στα επόμενα στάδια, στα πλαίσια της καλύτερης λειτουργίας της αγοράς της, του ραδιοφώνου, αλλά και γενικότερα των Μέσων Μαζικής Ενημέρωσης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει τώρα ο κ. Αντώνιος Γρηγορόπουλος, Πρόεδρος της Πανελλήνιας Ένωσης Ιδιοκτητών Ραδιοφωνικών Σταθμών, ο οποίος είναι μέσω Webex.

**ΑΝΤΩΝΙΟΣ ΓΡΗΓΟΡΟΠΟΥΛΟΣ (Πρόεδρος της Πανελλήνιας Ένωσης Ιδιοκτητών Ραδιοφωνικών Σταθμών (ΠΕΙΡΑΣ)):** Δεν θα μακρηγορήσω, θα είμαι γρήγορος όσον αφορά αυτά τα θέματα. Στο κομμάτι που αφορά το Μητρώο ηλεκτρονικού τύπου, στο άρθρο 3 διαγράφηκαν οι λέξεις εθνικής και περιφερειακής εμβέλειας όσον αφορά τους ραδιοφωνικούς σταθμούς. Αυτό είναι πολύ σωστό, γιατί ιδιωτικοί σταθμοί περιφερειακής και εθνικής εμβέλειας δεν υπάρχουν βάσει της ισχύουσας νομοθεσίας.

Στο άρθρο 10, στην παράγραφο 2, στο Β΄, λέει ότι ο διαχειριστής και ο διευθυντής της ιστοσελίδας πρέπει να είναι κάτοικοι Ελλάδας. Μήπως ακούγεται λίγο περίεργο αυτό, όσον αφορά το κομμάτι της ελεύθερης εγκατάστασης στην Ευρωπαϊκή Ένωση; Δεν ξέρω αν υπάρχει τέτοια περίπτωση, αλλά αν υπάρξει τι θα πει αυτός ο άνθρωπος. Έφυγα εγώ από το Μαρούσι που είμαι σήμερα και πάω να μείνω στην Ιταλία, θα μου απαγορεύσετε να είμαι ο διαχειριστής της ιστοσελίδας; Ο διαχειριστής στην πράξη έχει να κάνει και μέσω του ίντερνετ;

Στο άρθρο 10 επίσης, υπάρχει κάτι σοβαρό το οποίο δεν άκουσα να το θίγει κανείς. Μιλάει για τον κύκλο εργασιών της επιχείρησης. Και αναφέρομαι, κύκλος εργασιών επιχείρησης. Μια επιχείρηση, ανεξαρτήτως της μορφής που έχει, μπορεί να έχει σε χρήση πάρα πολλούς ΚΑΔ και ένας από τους ΚΑΔ αυτούς να αφορά το ηλεκτρονικό έντυπο, την ηλεκτρονική έκδοση. Μήπως θα έπρεπε λοιπόν αντί για κύκλο εργασιών να πάμε στο ότι για τις επιχειρήσεις να λαμβάνετε υπόψη ο τζίρος του συγκεκριμένου ΚΑΔ; Διότι, αν μια επιχείρηση, παραδείγματος χάρη, πουλάει αυτοκίνητα και έχει και ένα site, βεβαίως και μπορεί να έχει κάτι εκατομμύρια κύκλο εργασιών. Οπότε τί; θα την υποχρεώσουμε να έχει πολλούς δημοσιογράφους; Αυτό θα ήθελα να το λάβετε υπόψη σας μήπως γίνει κάποια διόρθωση. Αυτό είναι στο άρθρο 10 στο ΣΤ΄. Κι από εκεί και κάτω αρχίζει η κλιμάκωση με τα όρια, 80.000 ευρώ κλπ.

Στο άρθρο που αφορά ειδικά τα ραδιόφωνα, άρθρο 28. Υπάρχει ένα περίεργο πράγμα, υπήρχε και στην προηγούμενη διάταξη και τώρα επανέρχεται έτσι όπως ήταν, η οποία έχει καταργηθεί για κάποιο λόγο. Λέει ότι «Επιτρέπεται η μέχρι πέντε ώρες αναμετάδοση την ημέρα ενός ραδιοφωνικού σταθμού υπό την προϋπόθεση ότι κατά το χρόνο δικτύωσης, αναφέρεται ανά μισή ώρα εκπομπής ο διακριτικός τίτλος του σταθμού με τον οποίο υπάρχει η δικτύωση καθώς και η έναρξη, διάρκεια και η λήξη του χρόνου δικτύωσης». Αυτό είναι λίγο περίεργο. Για ποιο λόγο, να το δούμε στην πράξη: Όταν εγώ αναμεταδίδω το σταθμό του κ. Φωτόπουλου, ο σταθμός του κ. Φωτόπουλου, όχι κάθε μισή ώρα, κάθε δέκα λεπτά θα λέει ποιος είναι. Άρα λοιπόν, ο ακροατής μου, ξέρει ότι εκείνη τη στιγμή δεν ακούει Γρηγορόπουλο, ακούει Φωτόπουλο.

Τώρα, να βάλουμε στην αρχή και στο τέλος της δικτύωσης ότι για τις επόμενες δύο ώρες, τρεις, μία, «θα ακούτε αυτό», και μόλις λήξει η δικτύωση, να βάλουμε πάλι ότι για την προηγούμενη μια ώρα, ακούγατε αυτόν το σταθμό, το «Φωτόπουλος FM», εντάξει, το καταλαβαίνω.

Επίσης, λέει «η διάρκεια του χρόνου δικτύωσης», αυτό το καλύπτει, αυτό που σας λέω τώρα. Άρα αυτό το κομμάτι το οποίο λέμε τώρα εδώ, να το αναφέρουμε εμείς κάθε 30 λεπτά, νομίζω ότι είναι περιττό.

Τέλος, προστέθηκε μια τελευταία παράγραφος όσον αφορά τις αναμεταδόσεις. Λέει ότι «Η παράβαση του παρόντος συνεπάγεται την ανάκληση της άδειας του σταθμού που αναμεταδίδει κατά βάση πρόγραμμα άλλου σταθμού». Το «κατά βάση», τι σημαίνει; Να ρωτήσω κάποιον από εσάς, θα μου πει ο καθένας τη διαφορετική άποψη. Αυτό επειδή αναφερόμαστε σε πράξεις που θα κάνει το Ραδιοτηλεοπτικό Συμβούλιο, και επειδή τη διασταλτική ερμηνεία των νόμων την έχουμε χορτάσει από το Ραδιοτηλεοπτικό Συμβούλιο, αυτό δίνει ένα πάρα πολύ καλό εργαλείο στο Ραδιοτηλεοπτικό να κάνει πάλι διάφορα πράγματα. Διασταλτική ερμηνεία καθαρά. Τι πάει να πει «κατά βάση»;

Βεβαίως και εμείς ως ραδιόφωνα δεν θέλουμε ένα ραδιόφωνο να γίνεται αναμεταδότης ενός άλλου. Βεβαίως, το χειροκροτάμε αυτό, αλλά είναι διατυπωμένο λάθος.

Εξάλλου, στο ν. 2328, προβλέπεται η διαδικασία τιμωρίας ενός ραδιοφωνικού σταθμού.

Πάμε στην περίπτωση που εγώ αναμεταδίδω το ράδιο του Φωτόπουλου όλη μέρα. Ο ν. 2328, προβλέπει κατ’ αρχήν σύσταση. Θα με πιάσει το ΕΣΡ και θα μου πει «Γρηγορόπουλε κάτσε φρόνιμα». Δεν έκατσα, προβλέπει δεύτερο στάδιο, ποινή, πρόστιμο. Δεν βάζω μυαλό, τρίτο στάδιο, κλείσιμο. Είναι αυτό που καταλήγετε εδώ, σε αυτό το σημείο.

Γιατί με αυτή την «παραγραφούλα» που μπαίνει από κάτω, καταργούμε το ν. 2328 για το συγκεκριμένο θέμα; Ενώ ισχύει.

Θα σας παρακαλούσα να το δείτε. Δεν είμαστε «κατά», αλλά είμαστε κατά αυτής της ερμηνείας που μπορεί να προκαλέσει. Αν θα γίνει πιο σαφές βεβαίως και να μπει, αν δεν γίνει σαφές, ας αφήσουμε το νόμο να λειτουργήσει μόνος του. Το θέμα είναι καθαρά δικό μας. Εμείς, ως ραδιόφωνα, όταν ακούμε έναν άλλον και αναμεταδίδει όλη μέρα, τον «Χ», ναι, εντάξει, να τον καταγγείλουν. Και από κει και πέρα, το Ραδιοτηλεοπτικό, ας κάνει τη δουλειά του με βάση τα εργαλεία που έχει, τους νόμους που ισχύουν.

Όσον αφορά το θέμα της μεταβίβασης των ραδιοφωνικών σταθμών που καταργήθηκε, υπήρχε το άρθρο 30, το οποίο βλέπουμε τώρα πλέον ότι δεν υπάρχει. Αυτό έλυνε ένα θέμα ενός χειρισμού ραδιοφωνικών σταθμών δύο ταχυτήτων, οι οποίοι υπάρχουν και όλοι μέσα στο «Μητρώο του ΕΣΡ». Εάν είσαι μέσα στο «Μητρώο του ΕΣΡ», μπορείς, θα πρέπει να είσαι ίσος με τους υπόλοιπους. Εδώ έχουμε λοιπόν σταθμούς που και κατά τη δικιά μας άποψη, απ’ ότι είπε ο κ. Φωτόπουλος, δεν θα έπρεπε να υπάρχουν, αλλά αφού έγιναν, τι να κάνουμε τώρα;

Γιατί θα πρέπει να τους ξεχωρίζουμε με κάποιο ειδικό τρόπο;

Οι κομματικοί επίσης; Ναι, είχα κι εγώ μια απορία, αν αύριο πει η «Νέα Δημοκρατία» «θέλω κι εγώ σταθμό», και το ΠΑΣΟΚ, «θέλω κι εγώ σταθμό», η «Πλεύση Ελευθερίας», «θέλω κι εγώ σταθμό», έχει το δικαίωμα. Τι είναι αυτά; Θα γέμιζε η μπάντα κομματικά ραδιόφωνα; Ναι, ίσως κακώς δόθηκαν, αλλά είναι αυτό που λέω. Υπάρχουν στο «Μητρώο του ΕΣΡ»; Όλοι ίδιοι. Όταν θα φτάσει εκείνη η ώρα σαν αιτιολόγηση ας το συζητήσουμε διαφορετικά.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γεώργιος Κουλουράς, Πρόεδρος του ΔΣ της Ένωσης Συντακτών Επαρχιακού Τύπου (ΕΣΕΤ).

**ΓΕΩΡΓΙΟΣ ΚΟΥΛΟΥΡΑΣ (Πρόεδρος του Δ.Σ. της Ένωσης Συντακτών Επαρχιακού Τύπου (ΕΣΕΤ))**: Κύριε Πρόεδρε, κύριε Υπουργέ, κύριε Γενικέ Γραμματέα Επικοινωνίας και Ενημέρωσης, κύριοι Βουλευτές, κύριοι εκπρόσωποι των άλλων φορέων, ως Ένωση Συντακτών Επαρχιακού Τύπου πιστεύουμε ότι η έγκυρη και αξιόπιστη ενημέρωση είναι απαραίτητη προϋπόθεση για έναν εποικοδομητικό και αποτελεσματικό δημόσιο διάλογο.

Σεβόμενοι τις αρχές της δημοκρατίας, του κράτους δικαίου, αλλά και τους κανόνες δεοντολογίας της δημοσιογραφίας, ενισχύουμε τους δεσμούς μας με την κοινωνία. Αυτές τις αρχές και τις αξίες οφείλουμε να υπηρετούμε όλοι και πάνω σε αυτές να χτίζουμε και να υλοποιούμε πράγματα για τη δημοσιογραφία που εργάζεται με επιμονή για την ενημέρωση των πολιτών, με σκοπό τη συγκρότηση και τη διαμόρφωση μιας κοινωνίας με κώδικες αξιών που έχουν στο επίκεντρο τον άνθρωπο, με ισότητα, ισονομία, και ισηγορία για όλους.

Ως Ένωση Συντακτών Επαρχιακού Τύπου που εκπροσωπούμε μεγάλο αριθμό δημοσιογράφων που εργάζονται σε περιφερειακά και τοπικά μέσα ενημέρωσης υποστηρίζουμε κάθε νομική ρύθμιση η οποία συμβάλλει στη λειτουργία των περιφερειακών και τοπικών μέσων ενημέρωσης με διαφάνεια και, ταυτόχρονα, αποτρέπει σε επιχειρήσεις που είναι απλά σφραγίδες και λογότυπα να μη διεκδικούν κρατικές επιχορηγήσεις. Θεωρούμε ότι τα μητρώα έντυπου και ηλεκτρονικού τύπου είναι εργαλεία που οδηγούν σε λύσεις των προβλημάτων και στη βελτίωση της κατάστασης.

Διεκδικούμε, πιστεύουμε και υποστηρίζουμε την ενίσχυση της υγιούς επιχειρηματικότητας στο χώρο των μέσων ενημέρωσης στην ελληνική περιφέρεια και την ενίσχυσή της, ώστε να διατηρηθούν και να αυξηθούν οι θέσεις εργασίας των δημοσιογράφων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Ολοκληρώσαμε τις τοποθετήσεις των φορέων. Θα περάσουμε τώρα στις ερωτήσεις από την πλευρά των εκπροσώπων των κομμάτων.

Τον λόγο έχει ο κύριος Μπιάγκης.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας)**: Κύριε Πρόεδρε, κύριε Υπουργέ, κυρίες και κύριοι συνάδελφοι, αγαπητοί προσκεκλημένοι, θα είμαι πολύ σύντομος, θεωρώ ότι αποτυπώθηκαν ξεκάθαρα οι απόψεις των φορέων στη σημερινή μας συζήτηση.

Εγώ θα κάνω μια ερώτηση που περισσότερο έχει να κάνει με τον περιφερειακό τύπο και τον τρόπο με τον οποίον η Κυβέρνηση έρχεται να στηρίξει την προσπάθεια αυτού του περιφερειακού τύπου σ’ αυτές τις δύσκολες εποχές που βιώνουμε.

Κύριε Υπουργέ, απευθύνομαι σε εσάς. Στη σελίδα 46 της Εισηγητικής Έκθεσης του Προϋπολογισμού του 2025, στις προγραμματιζόμενες δαπάνες του Υπουργείου Προεδρίας της Κυβέρνησης από ένα σύνολο δαπανών περίπου 260 εκατ. ευρώ υπάρχει ένα ποσό της τάξεως των 235 εκατ. ευρώ το οποίο είναι για επικοινωνία και ενημέρωση. Ένα ανάλογο ποσό για το 2024, 211 εκατ. ευρώ, υπάρχει, επίσης, για επικοινωνία και ενημέρωση. Όσο και να προσπάθησα ψάχνοντας προς τα πίσω δεν βρήκα ανάλογο κονδύλι ούτε στις παλιές κυβερνήσεις της Νέας Δημοκρατίας, ούτε στις παλιές κυβερνήσεις του ΣΥΡΙΖΑ, ούτε στις παλιές κυβερνήσεις του ΠΑΣΟΚ. Δεν βρήκα τέτοιο ποσό, όχι μόνο τόσο μεγάλο, αλλά γενικότερα τέτοιο ποσό.

Το ερώτημα που κάνω γνωρίζοντας ή μάλλον υποθέτοντας με ποιο τρόπο προσπαθείτε να βοηθήσετε όλες τις προσπάθειες που γίνονται στην περιφέρεια και αναγνωρίζοντας τον σημαντικό ρόλο που παίζει ο Τύπος και τα μέσα σε επίπεδο περιφέρειας, θα ήθελα να απευθυνθώ κυρίως στους εκπροσώπους όχι της Αττικής και της Θεσσαλονίκης, γιατί εδώ πράγματι από ένα σημείο και μετά χάνονται τα μέτρα σύγκρισης, αλλά περισσότερο όσον αφορά τους υπόλοιπους, τον κ. Τόλη, τον κ. Τριανταφυλλόπουλο, τον κ. Μιχαλόπουλο, τον κ. Κουλουρά. Από αυτά τα ποσά, κύριοι, εσείς ή τα άτομα τα οποία βρίσκονται στους φορείς σας, έχετε πάρει ποτέ βοήθεια από την Κυβέρνηση τον τελευταίο χρόνο και απευθύνομαι συγκεκριμένα, όπως σας είπα, στον κ. Τόλη, στον κ. Τριανταφυλλόπουλο, στον κ. Μιχαλόπουλο, στον κ. Κουλουρά και ανθρώπους πραγματικά που από την επαρχία ήρθαν εδώ και αποτύπωσαν, είτε με τον α τρόπο είτε με τον β, την αγωνία τους για την επόμενη μέρα για τον τύπο. Με δεδομένο αυτό το ποσό που σας αναφέρω εδώ των 235 εκατ. ευρώ, το οποίο είναι προϋπολογισμένο για το 2025, το ποσό των 211 εκατ. ευρώ που είναι στον προϋπολογισμένο για το 2024 και σε έναν κωδικό με όνομα «επικοινωνία και ενημέρωση», μπορείτε, σας παρακαλώ, να με ενημερώσετε εάν ο περιφερειακός τύπος πέρα από τις προκηρύξεις και πέρα από τις όποιες διαφημίσεις που φάνηκε από τις τοποθετήσεις σας σε τι ύψος προέρχονται ετησίως - 1000 ευρώ, 2.000 ευρώ, άκουσα από κάποιους από εσάς - υπήρχε κάποιο ποσό, κάποια βοήθεια που να προήλθε από αυτό το συγκεκριμένο κονδύλι;

Αυτό, κύριε Πρόεδρε, τίποτα άλλο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Υπουργός.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Για να μην έχουμε παρεξηγήσεις, αυτό που αναφέρετε, κ. Μπιάγκη, είναι τα λειτουργικά έξοδα της ΕΡΤ και του Αθηναϊκού και Μακεδονικού Πρακτορείου Ειδήσεων. Στον Προϋπολογισμό είναι μισθοδοσίες. Δεν υπάρχει τέτοιο πρόγραμμα που έχει βγει από τη Γενική Γραμματεία. Είναι οι δύο εποπτευόμενους φορείς της Προεδρίας της Κυβέρνησης.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Άρα, στον Προϋπολογισμό του 2025-2026 θα μπορέσετε να αποδείξετε αυτά τα ποσά.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Προφανώς. Δεν υπάρχουν τέτοια προγράμματα. Νομίζω ότι θα ήξερα αν το Υφυπουργείο Τύπου, Επικοινωνίας και Ενημέρωσης με μια Γενική Γραμματεία είχε επικοινωνιακά προγράμματα 250 εκατομμυρίων ευρώ. Δεν έχει.

Έχω μάλιστα εδώ αναλυτικά να σας πω τα λεφτά που έχουν δοθεί. Προφανώς, χρειάζονται περισσότερα για τον Τύπο. Από το 2019 μέχρι σήμερα για στήριξη κυρίως του ΕΔΟΕΑΠ, του 2% δηλαδή, και της επιδότησης του χαρτιού και κάποια άλλα που έχουν βγει, συνολικά οι κρατικές ενισχύσεις ανά κατηγορία Μ.Μ.Ε. μέχρι και το 2025 που τώρα επίκεινται δύο νέα προγράμματα - περιμένουμε την έγκριση για όλα τα Μέσα - είναι 48 εκατομμύρια 415.000 ευρώ σε βάθος εξαετίας.

Έχουν κατανεμηθεί σε κανάλια περιφερειακά, ραδιόφωνα, ιστοσελίδες, σε περιφερειακό τύπο, με αντικειμενικά κριτήρια, δηλαδή, τζίρο, εργαζόμενους και αντίστοιχα στον ΕΔΟΕΑΠ και είναι για τα έντυπα 18 εκατομμύρια 252.000 ευρώ. Άρα, είναι λίγο λιγότερα από 70 εκατομμύρια. Αυτά είναι τα λεφτά που έχουμε δώσει σε προγράμματα. Τα προγράμματα τα διαφημιστικά είναι του κάθε Υπουργείου που τα βγάζει από τον δικό του Προϋπολογισμό και εμείς απλά, ως Γενική Γραμματεία εγκρίνουμε το επικοινωνιακό πρόγραμμα. Ούτε το διαχειριζόμαστε. Απλά, για να είναι σαφές αυτό.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας):** Έχετε την καλοσύνη να επαναλάβετε την απάντηση σας; Τα 235 εκατομμύρια τι ακριβώς καλύπτουν;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Είναι τα λειτουργικά έξοδα συμπεριλαμβανομένης και της μισθοδοσίας της ΕΡΤ και του Αθηναϊκού και Μακεδονικού Πρακτορείου Ειδήσεων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα ήθελα να εκφράσω τον πολύ μεγάλο προβληματισμό μου γι’ αυτό που συμβαίνει σήμερα, σε μία περίοδο κατά την οποία η χώρα μας είναι στο μικροσκόπιο των διεθνών οργανώσεων σεβασμού των ανθρωπίνων δικαιωμάτων και της ελευθερίας του τύπου και υπάρχει μία έκθεση κόλαφος του Human Rights Watch, της Διεθνούς Ένωσης Προστασίας tων Ανθρωπίνων Δικαιωμάτων, με τίτλο «From Bad to Worse: The Deterioration of Media Freedom in Greece».

Κύριε Υπουργέ, επειδή πάντα σας κάνουν εντύπωση τα αγγλικά, σας κάνω και τη μετάφραση. «Από το κακό στο χειρότερο. Η υποβάθμιση της ελευθερίας του Τύπου στην Ελλάδα». Αυτή η έκθεση είναι κόλαφος. Περιέχει αναφορές σε πάρα πολύ σοβαρά γεγονότα που περιστέλλουν την ελευθερία του Τύπου στη χώρα και βεβαίως, που συγκροτούν μηχανισμούς αδιαφάνειας, εξαγοράς, εκβιασμού, εκφοβισμού και φτάνουν μέχρι του σημείου δημοσιογράφοι να αυτολογοκρίνονται.

To Human Rights Watch μιλάει για παρακολουθήσεις και κατασκοπευτικό λογισμικό. Γνωρίζετε πάρα πολύ καλά όσοι βρίσκεστε εδώ, παρακολούθησα καθώς ερχόμουν, αφού επέστρεφα από το Αεροδρόμιο όπου ξεπροβόδισα τη Βουλευτή μας, την κυρία Κεφαλά, η οποία, θα συμμετάσχει στην πορεία «March to Gaza», εκφράζοντας τη διεθνή αλληλεγγύη των απλών ανθρώπων, αφού οι κυβερνήσεις δεν αίρονται στο ύψος της ευθύνης τους, στον λαό της Παλαιστίνης και στους κατοίκους της Γάζας και στα μωρά στην Γάζα που αυτή τη στιγμή είναι σκελετωμένα και αναμένουν αυτά, οι μανάδες, οι πατεράδες τους, να κάνει κάτι ο κόσμος.

Δεν αναμένουν ούτε κλειστά στόματα, ούτε τα ταϊσμένα στομάχια που δεν μιλάνε, και βεβαίως, ο Τύπος σε όλο τον κόσμο μιλάει για τη «γενοκτονία» στη Γάζα. Ακόμη και δημοσιογράφοι οι οποίοι είχαν προηγούμενα κριτική και επιφυλακτική στάση απέναντι στην αλληλεγγύη στην Παλαιστίνη, πλέον μιλούν και βέβαια, στην Ελλάδα δεν είναι ίδια εικόνα. Δεν είναι η ίδια εικόνα και επισημαίνω, γιατί άκουσα μόνο ευχαριστημένους εκπροσώπους φορέων.

Καταπληκτικό, κύριε Μαρινάκη, είναι όλοι ευχαριστημένοι και είστε και πολύ καλός και κάνατε και πολύ ωραία δήλωση, με τη διαφορά ότι εδώ προσκλήθηκαν μόνο αυτοί που θέλετε εσείς, γιατί εμείς προτείναμε μετ’ επιτάσεως να έρθει εδώ το Human Rights Watch και δεν ξέρω τα μέσα που εκπροσωπούνται έχουν προβάλει αυτή την Έκθεση;

Γελάτε με το Human Rights Watch;

Γιατί ξέρετε ο ΟΗΕ, το Συμβούλιο της Ευρώπης και οι Διεθνείς Οργανισμοί στους οποίους συμμετέχει η χώρα, δεν γελάνε, έχουν το στάτους παρατηρητή ή συμβούλους σε πάρα πολλές διαδικασίες αυτές οι οργανώσεις. Εσείς μάλλον, νομίζετε ότι είστε κάπου αλλού, σε κάποια Κομματική παράταξη για να γελάτε.

Το Human Rights Watch, λοιπόν, μιλάει για τις παρακολουθήσεις και το κατασκοπευτικό λογισμικό που προκαλεί θυμηδία στον κ. Μαρινάκη, δεν ξέρω σε εσάς πως φαίνεται τους εκπροσώπους των φορέων, μιλάει για τις καταχρηστικές αγωγές SLAPPs και καταγράφονται τουλάχιστον, 15 δημοσιογράφοι έχουν αντιμετωπίσει αγωγές ή νομικές απειλές που στόχο έχουν να τους φιμώσουν. Μιλάει για κρατική παρέμβαση και έλεγχο στα Μέσα Ενημέρωσης, μιλάει για αυτολογοκρισία και φόβο αντιποίνων, μιλάει για διεθνή ανησυχία και κριτική και κάνει συστάσεις προς την Ελληνική Κυβέρνηση. Συνάντησα τους εκπροσώπους του Human Rights Watch, πριν από ένα μήνα περίπου, εδώ στη Βουλή, διατηρούσαν την πεποίθηση ότι θα προσκληθούν, αφού κάνανε και διαβήματα προς το Υπουργείο σας, σε σχέση με αυτή την Έκθεση «κόλαφο» την οποία θα καταθέσω στη συνέχεια στα πρακτικά και θέλω να καταλάβω εδώ ακριβώς τι γίνεται;

Την ημέρα της απεργίας των δημοσιογράφων, γίνεται μία συνεδρίαση ακρόασης φορέων, στην οποία καλούνται μόνον οι φορείς που θέλει η Κυβέρνηση και κανένας φορέας που προτείνει η Αντιπολίτευση, γιατί εμείς προτείναμε το Human Rights Watch και μπορείτε να ξαναγελάσετε κ. Μαρινάκη, στο άκουσμα του. Προτείναμε τη Διεθνή Αμνηστία και μπορείτε να ξαναγελάσετε στο άκουσμα της Διεθνούς Αμνηστίας, προτείναμε το Συνήγορο του Πολίτη και μπορείτε να ξαναγελάσετε ακούγοντας, ότι υπάρχει Ανεξάρτητη αρχή για τα Δικαιώματα του Πολίτη. Προτείναμε την Εθνική Επιτροπή Δικαιωμάτων του Ανθρώπου και καμία από αυτές τις προτάσεις μας, όπως και άλλες δεν έγιναν δεκτές και ακούω με κατάπληξη, με το στόμα ανοιχτό ειλικρινά, ερχομένη και παρακολουθώντας την συνεδρίαση, άκουσα όλους ευχαριστημένους.

Δηλαδή, αλήθεια, η ελευθερία του Τύπου στη χώρα είναι σε αυτή την κατάσταση που είστε όλοι ευχαριστημένοι ή τελικά έχει φτάσει σε τέτοιο σημείο αποτελεσματικότητας η παρέμβαση στην ελευθερία του Τύπου;

Με συγχωρείτε πάρα πολύ. Είμαι άνθρωπος που έχω υπερασπιστεί πολλούς δημοσιογράφους, πάρα πολλούς και από δημοσιογράφους που μπορεί στη συνέχεια να μου επιτέθηκαν, τους έχω υπερασπιστεί. Είμαι κόρη δημοσιογράφου που 2 φορές ως, παιδάκι την είδα να παραιτείται όταν πήγαν να της κάνουνε παρέμβαση στη δουλειά της και σε αυτό που θα γράψει, όταν πήγαν να της κάνουν λογοκρισία, γιατί κάποιοι άνθρωποι αγωνίστηκαν κατά της λογοκρισίας επί χούντας, και εδώ βλέπω μία συναινετικότητα και μία συνθήκη που προκαλεί τεράστια ερωτηματικά.

Αν είναι τόσο καλό, λοιπόν, το νομοσχέδιο, κ.Μαρινάκη, γιατί δεν θέλατε να ακουστεί μία διεθνής οργάνωση η οποία έχει ασκήσει βροντερή δημόσια κριτική, που καλύφθηκε ελάχιστα έως καθόλου από τα μέσα ενημέρωσης, για τα ζητήματα της ελευθερίας του τύπου;

Θεωρώ ότι είναι μείζων η προσπάθεια πια. Η συγκάλυψη και το κουκούλωμα και η αδιαφάνεια είναι πια αδιαπέραστη. Οι πολίτες όλης της χώρας ξέρετε τι λένε; Έχετε ενσυναίσθηση τι αντίληψη έχουν διαμορφώσει για το αν έχουν πρόσβαση στην πληροφορία και πώς αγωνίζονται να αποκτήσουν πρόσβαση στην πληροφορία;

Είμαστε αλήθεια ευχαριστημένοι με τον κ. Μαρινάκη και με αυτά που γίνονται στον τομέα της ενημέρωσης στη χώρα μας την ώρα που υπάρχει διεθνής κατακραυγή; Βεβαίως η έκθεση του Human Rights Watch είναι το τελευταίο δείγμα του πού τοποθετούμαστε. Υπάρχουν εκθέσεις, πορίσματα, αποφάσεις του Ευρωπαϊκού Δικαστηρίου Δικαιωμάτων του Ανθρώπου, ψηφίσματα του Ευρωκοινοβουλίου. Ακόμα και η Επιτροπή έχει κάνει εκθέσεις όσο κι αν προσπαθείτε να διαπλέκεστε και να διαπραγματεύεστε για να μετριάσετε τις εκθέσεις αυτές.

Δεν μπορώ παρά να εκφραστώ με αυτή την ένταση, διότι εμείς δεν είμαστε εδώ για να κάνουμε δημόσιες σχέσεις με κανέναν. Ξέρετε ότι στηρίζουμε τον τύπο και τον περιφερειακό τύπο και το διαδικτυακό τύπο και τον τύπο γενικότερα, αλλά δεν στηρίζουμε τον ελεγχόμενο τύπο. Και ούτε στηρίζουμε βέβαια μία κυβέρνηση η οποία θέλει να είναι το μακρύ χέρι του κράτους ο τύπος. Έχει θέσει την ΕΡΤ κάτω από την φτερούγα του Πρωθυπουργού, όπως και την ΕΥΠ, όπως και κάθε τι που θέλει να ελέγχει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Υπουργός.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Εγώ δεν θα πω πάρα πολλά. Παίρνω το λόγο πριν και πάνω απ΄ όλα για να προστατεύσω τη διαδικασία στο ρόλο που τουλάχιστον εγώ έχω και την υποχρέωση που έχω απέναντι σε ανθρώπους οι οποίοι ήρθαν κατόπιν πρόσκλησης όχι μόνο της κυβερνητικής πλειοψηφίας.

Μπείτε στον κόπο κυρία Κωνσταντοπούλου και δείτε τα πρακτικά της χθεσινής συνεδρίασης και τις προτάσεις που έκαναν τα κόμματα για να διαπιστώσετε ότι το 80% όσων φορέων πρότεινε η κυβερνητική πλειοψηφία ήταν και προτάσεις των κομμάτων της αντιπολίτευσης. Γιατί πολύ απλά σήμερα στην Αίθουσα και μέσω τηλεδιάσκεψης είναι εκπρόσωποι όλων των ενώσεων, όλων των δημοσιογραφικών ενώσεων και των ενώσεων έντυπου, ηλεκτρονικού τύπου, καναλιών και ραδιοφώνων, δηλαδή, του θέματος για το οποίο έχουμε έρθει και στη σημερινή και στη χθεσινή ήρθαμε και στην αυριανή Επιτροπή και την επόμενη εβδομάδα μετά την 4η Επιτροπή στην Ολομέλεια της Βουλής, το νομοσχέδιο.

Είναι οι εκπρόσωποι των περιφερειακών εφημερίδων, ημερησίων, εβδομαδιαίων. Είναι οι εκπρόσωποι των ιστοσελίδων. Είναι οι εκπρόσωποι των ραδιοφωνικών σταθμών. Είναι οι εκπρόσωποι των δημοσιογράφων του επαρχιακού τύπου και βέβαια και οι ενώσεις οι δημοσιογραφικές. Και ενώ, όπως είπε χθες ο Πρόεδρος της Επιτροπής, ο αριθμός που είθισται να προσκαλείται είναι 10, σήμερα ακούσαμε διά ζώσης και διά υπομνημάτων 19 εκπροσώπους.

Αυτή είναι η αλήθεια ενάντια σ΄ αυτά τα οποία ήρθατε και είπατε εδώ, αφού είχαν καταθέσει οι εκπρόσωποι, χωρίς δηλαδή να τους έχετε ακούσει στην Αίθουσα και να ακούσετε την τεκμηρίωσή τους, τις παρατηρήσεις τους, αλλά βέβαια ναι και τις βελτιώσεις και τα καλύτερα βήματα και την κατάσταση όπως είναι την οποία αναθεώρησα.

Και ναι, είμαι πάρα πολύ υπερήφανος πως έχουν τη σχετική νομοθετική αρμοδιότητα, άκουσα τους εκπροσώπους και ειδικά του περιφερειακού τύπου και των ιστοσελίδων, να αναγνωρίζουν πολύ σημαντικά βήματα βελτίωσης.

Τρία σημεία, πολύ γρήγορα. Η κατάσταση για το κράτος δικαίου κάθε κράτους μέλους της Ευρωπαϊκής Ένωσης και για την ελευθερία του τύπου, δεν αποτυπώνεται αντικειμενικά πουθενά αλλού πέραν της επίσημης ετήσιας έκθεσης της Ευρωπαϊκής Επιτροπής για το κράτος δικαίου και την ελευθερία του τύπου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Ποιος τα λέει αυτά;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό**): Σας άκουσα με σεβασμό. Μπορεί κυρία Κωνσταντοπούλου εσείς να έχετε δώσει μάχες για να βγούμε εκτός Ευρωπαϊκής Επιτροπής, αλλά όσο παραμένουμε στην Ευρώπη και θα παραμείνουμε για πολλές δεκαετίες ακόμα, η χώρα μας θα κρίνεται ως ένα ισότιμο κράτος μέλος. Και δυστυχώς για εσάς, ευτυχώς για τη χώρα, τους θεσμούς αυτής της χώρας, η επίσημη έκθεση....

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Με προπαγάνδα γκεμπελική δεν θα διαστρέψετε την αλήθεια. Δεν μπορεί να λέτε ψέματα. Αγνοείτε βασικά στοιχεία, ακόμα και του ευρωπαϊκού δικαίου.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής**): Σας παρακαλώ κυρία Πρόεδρε, δεν σας διέκοψε κανείς.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό**): Κυρία Κωνσταντοπούλου, κλείνουμε 10 χρόνια από εκείνες τις μαύρες ημέρες και το έχω πει πάρα πολλές φορές, είμαστε πολύ τυχεροί που σας έχουμε μόνο για ένα λόγο, ατυχείς για πολλούς άλλους. Γιατί μας θυμίζετε τι πήγαμε να πάθουμε ως χώρα και θυμίζετε τι δεν πρέπει να πάθουμε ξανά. Επανέρχομαι λοιπόν και λέω ότι το κράτος.......

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Χρωστάτε 500 εκατομμύρια ευρώ, έχετε καταχρεώσει τη χώρα, έχετε οδηγήσει στο έγκλημα των Τεμπών και μας λέτε ότι σας θυμίζω εγώ τι πήγατε να πάθετε; Έχουμε πάθει τα πάνδεινα με εσάς.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής**): Κυρία Πρόεδρε, δεν μπορείτε να διακόπτετε. Ζητήσατε το λόγο και φυσικά τον έχετε το λόγο. Δεν έχετε όμως καμία δυνατότητα να διακόπτετε άλλον ομιλητή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Αρκεί να μη λέει ψέματα και να μη συκοφαντεί, κύριε Πρόεδρε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής**): Όχι, δεν είναι στην κρίση σας το να διακόπτετε ή όχι. Μπορεί ψέματα να είπατε και εσείς εδώ μέσα, μπορεί και να μην είπατε. Δεν είναι δικαίωμα κανενός μας να διακόπτουμε άλλον ομιλητή. Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Μπορεί να λέμε ψέματα ασύστολα δηλαδή. Πείτε κ. Μαρινάκη με την άδεια του Προέδρου.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής**): Θα κρίνετε το δικαίωμα ελευθερίας του λόγου εδώ μέσα στον καθένα από εμάς; Δεν κατάλαβα, τι λέτε τώρα. Τι είναι αυτό που λέτε τώρα. Θα είστε η κριτής της ελευθερίας του λόγου των ανθρώπων εδώ μέσα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Εσείς έχετε διακόψει αυτή τη στιγμή. Λέει ψέματα ότι το κράτος δικαίου κρίνεται μόνο από την έκθεση της Ευρωπαϊκής Επιτροπής. Ας διαβάσει λίγο ευρωπαϊκό δίκαιο.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό**): Ας διαβάσετε κυρία Κωνσταντοπούλου εσείς, δεν κάνουμε διάλογο. Σας άκουσα, παρακαλώ πολύ να μάθετε να ακούτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Προς Θεού, ο διάλογος είναι πολύ κακό πράγμα άλλωστε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό**): Ο κοινοβουλευτικός διάλογος γίνεται με αυτόν τον τρόπο. Εγώ σας άκουσα, θα με ακούσετε, αν θέλετε κάτι μπορείτε να το πείτε στη συνέχεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»**): Εσείς γελάγατε την ώρα που μίλαγα για το Human rights watch.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό**): Γέλαγα, κυρία Κωνσταντοπούλου και θα καταλάβετε το λόγο, γιατί δυστυχώς αυτό που έβλεπα ήταν για κλάματα και δεν ήθελα να κλαίω. Και γιατί ήταν για κλάματα θα το εξηγήσω στη συνέχεια.

Αυτή, λοιπόν, η ετήσια έκθεση που είναι μία έκθεση η οποία απευθύνεται συνολικά σε όλα τα κράτη μέλη, τι μας είπε την τελευταία φορά; Αναμένουμε την επόμενη. Μας είπε ότι η χώρα μας έχει σημειώσει σημαντική πρόοδο σε πολλές επιμέρους υποδείξεις που είχε δεχτεί τα προηγούμενα χρόνια και από 6 συστάσεις στις οποίες είχε την προηγούμενη χρονιά, οι συστάσεις αυτές έγιναν 4, δύο λιγότερες. Πόσες χώρες της Ευρώπης είχαν στην τελευταία επίσημη έκθεση για το κράτος δικαίου παραπάνω συστάσεις από ότι η Ελλάδα; Πόσες πιστεύετε; Δεκαοκτώ.

Άρα, αυτό το οποίο εσείς θέλετε να παρουσιάσετε και δυστυχώς κανένας εκ των φορέων, των επίσημων εκπροσώπων των ανθρώπων της εργασίας -οι άνθρωποι αυτοί είναι οι άνθρωποι οι οποίοι εργάζονται, έχουν επιχειρήσεις, πληρώνουν φόρους, πληρώνουν εισφορές- είναι αυτοί οι οποίοι, δυστυχώς, δεν ήρθαν σήμερα εδώ, από όλη την Ελλάδα, από την Αττική και από την ελληνική περιφέρεια, να επιβεβαιώσουν το δικό σας ψεύτικο αφήγημα.

Λέω το εξής εγώ, αφού πω ότι για την ΕΡΤ πάλι είπατε ψέματα, γιατί για πρώτη φορά, ο Πρόεδρος και Διευθύνων Σύμβουλος της ΕΡΤ, δεν είναι αποκλειστική επιλογή του εκάστοτε υπουργού αρμόδιου για τον Τύπο, αλλά προήλθαν και οι δύο κατόπιν διαδικασίας ΑΣΕΠ, που στο τέλος της ημέρας έδωσε τρία ονόματα και επελέγη ένα από τα τρία. Κι εδώ είπατε ψέματα.

Και κλείνω λοιπόν. Εντάξει, να έρχεστε στη Βουλή να μιλάτε εκτός θέματος, να προσβάλλεται με τους πιο χυδαίος χαρακτηρισμούς τους συναδέλφους σας, αυτό δεν είναι αποδεκτό αλλά το έχουμε δυστυχώς συνηθίσει. Είναι μια τραγική κατάσταση που αναγκαζόμαστε να την υποστούμε κάθε φορά που μπαίνετε μέσα σε Αίθουσα της Βουλής. Σήμερα έχετε καταλάβει τι κάνατε; Ήρθατε σε μία διαδικασία πολύ σημαντική, ακρόασης των φορέων των ανθρώπων της δουλειάς, της εργασίας, που έχουν επιχειρήσεις, των εργαζομένων σε αυτές τις επιχειρήσεις, των δημοσιογράφων, των ιδιοκτητών εφημερίδων, ραδιοφώνων, ιστοσελίδων και τι τους είπατε; Τους μαλώσατε γιατί δεν είπαν τα ψέματα που εσείς συνεχώς αναπαράγετε. Ήρθε, δηλαδή, ένα κοινοβουλευτικό κόμμα στη Βουλή η οποία υποδέχεται κάποιους ανθρώπους να «βάλει χέρι» στους τους εκπροσώπους φορέων, ιδιώτες, δηλαδή, που εκπροσωπούν κάποιους άλλους ανθρώπους της εργασίας που πληρώνουν φόρους, εισφορές και όλα τα σχετικά, και ήρθατε να τους «βάλετε χέρι», γιατί; Δεν έκαναν αναπαραγωγή της προπαγάνδας σας.

Και μάλιστα οι άνθρωποι αυτοί ο ένας μετά τον άλλον έκαναν και παρατηρήσεις στο νομοσχέδιο και κάποιες από τις βελτιώσεις που πρότειναν είτε σε αυτό, είτε σε επόμενα θα τις εντάξουμε και έγινε ένας πολιτισμένος διάλογος. Και τη στιγμή που τα κόμματα κατά σειρά καλούνται να ρωτήσουν τους φορείς για το νομοσχέδιο εισβάλετε και λέτε πάλι όλα αυτά.

Και εντάξει που τα λέτε. Είναι δυνατόν να απευθύνεστε έτσι στους ανθρώπους αυτούς; Δηλαδή, τι υπονοείτε; Ότι θα αυτή η κυβέρνηση και αφού έχει χειραγωγήσει ό,τι λέτε, χειραγώγησε όλους αυτούς τους ανθρώπους και τους εργαζόμενους στα μέσα τα οποία δουλεύουν; Όχι. Ποια είναι πραγματικότητα; Υπάρχει το δικό σας ψεύτικο αφήγημα της Αντιπολίτευσης, και επειδή μιλάμε συγκεκριμένα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Και η Ομάδα Αλήθειας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Υπάρχει το δικό σας ψέμα στο οποίο ζείτε, της εργαλειοποίησης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Και η Ομάδα Αλήθειας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Της εργαλειοποίησης, της προπαγάνδας, του λαϊκισμού, των προσβολών και υπάρχει και η κοινωνία η οποία προφανώς έχει ακόμα ζητήματα και θέλει λύσεις αλλά αναγνωρίζει και την πρόοδο σε αυτή τη χώρα. Από τη μία, λοιπόν, το «μαύρο» που εκπροσωπείτε εσείς το ψέμα και ο λαϊκισμός και από την άλλη η πραγματικότητα που δεν είναι σε όλα ρόδινη, αλλά σίγουρα πολύ καλύτερη.

Αρκετά λοιπόν. Θεωρώ ύψιστη προσβολή αυτό που έγινε σήμερα και παρακαλώ πολύ, κ. Πρόεδρε, όλο αυτό στη συνέχεια της διαδικασίας να αποκατασταθεί υπό την έννοια να συνεχίσουμε αυτό τον πολύ σημαντικό και πολιτισμένο διάλογο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ευχαριστούμε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, παρακαλώ τον λόγο για ένα λεπτό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Δικαιούμαι, όπως ξέρετε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ωραία, δικαιούστε αλλά απλά να ενημερώσω..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Δεν χρειάζεται να το διαπραγματευτούμε. Όπως δεν το διαπραγματευτήκατε με τον Υπουργό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Έχω δικαίωμα να ενημερώσω, επειδή ήρθατε στη διαδικασία που έχουμε ξεκινήσει τις ερωτήσεις από πλευρά των κομμάτων. Σας ενημερώνω, λοιπόν….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Σας είπα ότι την παρακολουθούσα όλη από εσάς στο διαδίκτυο ερχόμενη από το αεροδρόμιο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν το γνωρίζω αυτό, έτσι; Δεν το αμφισβητώ, δεν το γνωρίζω όμως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ούτε το αμφισβητώ εγώ μαζί σας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Άρα, ενημέρωση σας κάνω ότι είμαστε στη διαδικασία των ερωτήσεων από τη πλευρά των κομμάτων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Σωστά.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Λάβετε το υπόψη σας για να μπορέσουμε να συνεχίσουμε έτσι ώστε οι άνθρωποι αυτοί οι οποίοι κλήθηκαν σήμερα και γι’ αυτούς γίνεται σήμερα αυτή η Επιτροπή να μπορέσουν να μιλήσουν και να κλείσουμε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Το λαμβάνω υπόψη μου, ναι, το λαμβάνω υπόψη μου.

Απέναντι στο ψέμα που είπε ο κ. Μαρινάκης προηγουμένως που είναι γνωστός προπαγανδιστής και αγαπάει πολύ τον Γκέμπελς, είναι ξεκάθαρο πως και ο κ. Γεωργιάδης και πάρα πολλοί και ο κ. Κυρανάκης και πολλοί της κυβέρνησής σας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε, κύριε Πρόεδρε, σας παρακαλώ πολύ! Δεν δέχομαι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Α, τώρα με διακόπτετε;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Δεν δέχομαι να λέει τέτοιες προσβολές…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Α, τώρα με διακόπτετε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Εναντίων και εμού βεβαίως…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Α! Άρα δεν ισχύουν τα πράγματα ενώπιον όλων. Δείξτε ποιος είστε!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κοιτάξετε να δείτε. Συμπεριφορές οι οποίες παραπέμπουν..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Δείξτε ποιος είστε! Δείξτε ποιος είστε!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Σε ναζιστικά μορφώματα και φασιστικές συμπεριφορές να τις καταλογίζεται αλλού, όχι σε εμάς!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Καταδικάζεται τον Νετανιάχου; Καταδικάζεται τον Νετανιάχου;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Όχι σε εμάς! Εμάς με τον Γκέμπελς, δεν θα μας συνδέεται!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Καταδικάζετε τον Νετανιάχου;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):**Αντιθέτως, συμπεριφορές όπως αυτή που επιδεικνύετε να «κουνάτε το δάχτυλο» σε εκπροσώπους φορέων και δημοσιογράφων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Εσείς «κουνάτε το δάχτυλο».

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Επειδή δεν σας αρέσει αυτό που λέμε..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Εσείς «κουνάτε το δάχτυλο» και αλλάζετε και χέρι.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Παραπέμπει σε τέτοιες συμπεριφορές. Άρα, Γκέμπελσκους, όχι εμάς! Να κοιτάξτε στον καθρέφτη για να το πείτε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Εσείς «κουνάτε το δάκτυλο» και δεν μπορείτε να κρατηθείτε κιόλας.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Μακριά από εμάς και να σέβεστε τη δημοκρατική λειτουργία του Κοινοβουλίου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** (Ομιλεί εκτός μικροφώνου) Όπως εσείς!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, βλέπω ότι είναι πολύ επιλεκτική η ευαισθησία σας για τις διακοπές αλλά όλα αυτά είναι πάρα πολύ επιμορφωτικά, πιστεύω, για τους πολίτες.

Τώρα επαναλαμβάνω. Καταρχάς αν έχετε ευαισθησία, κύριε Μαρινάκη, για τις ναζιστικές πρακτικές να καταδικάσετε τον Νετανιάχου και το κράτος το Ισραήλ που διαπράττει γενοκτονία στη Γάζα αυτή τη στιγμή. Εγώ σας δίνω χρόνο αν θέλετε να προβείτε σε καταδίκη. Θέλετε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, μπορείτε να συνεχίσετε επί του θέματος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Βεβαίως!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Έχουμε τοποθετηθεί ενδελεχώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ναι, καταδικάζετε τη γενοκτονία;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Συνεχώς και εβδομαδιαίως, κυρία Κωνσταντοπούλου, και τους αμάχους στη Γάζα και για το λαό της Παλαιστίνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Καταδικάζετε τη γενοκτονία που διαπράττει ο Νετανάχιου;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Και για το λαό της Παλαιστίνης, έχουμε τοποθετηθεί αναλυτικά και για την παροχή ανθρωπιστικής βοήθειας. Και η Ελλάδα ήταν η χώρα που, με τη δική της πρωτοβουλία στον ΟΗΕ, κατέθεσε το μαζικότερο και σημαντικότερο ψήφισμα για την προστασία των αμάχων.

Μονοπώλιο στην ευαισθησία, δεν έχετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν έχετε την ίδια ευαισθησία, όμως.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευαισθησία δεν έχετε. Έχετε γελοιοποιηθεί, σήμερα, στην Αίθουσα. Μπορείτε να ολοκληρώσετε για να συνεχίσουμε μια σοβαρή διαδικασία που αφορά όλα τα μέσα ενημέρωσης, σε όλη την Ελλάδα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μάλιστα.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, έχετε το λόγο, παρακαλώ συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Καταρχάς, από τη θέση του Προέδρου, όταν ένας Υπουργός -που μάλιστα εκπροσωπεί, εδώ, τον Πρωθυπουργό- απευθύνεται σε Αρχηγό κόμματος και τη μοναδική γυναίκα Αρχηγό κόμματος και της λέει «έχετε γελοιοποιηθεί», θα έπρεπε να έχετε τη δημοκρατική κουλτούρα και την κοινοβουλευτική ευαισθησία να τον ανακαλέσετε στην τάξη.

Δεν περιμένω ότι θα κάνετε κάτι τέτοιο, να κάνετε τον παιδαγωγό του κυρίου Μαρινάκη.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, δεν είναι ο ρόλος μου να κρίνω, από εδώ επάνω, παρά να συντονίζω τη συζήτηση.

Ωστόσο, αντιλαμβάνεστε ότι σε κάποια πράγματα, τα οποία ειπώθηκαν από πλευράς σας, προφανώς έχει δικαίωμα ο Υπουργός να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Και να λέει ότι έχω γελοιοποιηθεί. Εντάξει.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εγώ, από την πλευρά μου, δεν έχω άλλες δυνατότητες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Θα ήθελα να με αφήσετε να μιλήσω.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν έχω άλλες δυνατότητες, ώστε να μπορέσω να περιορίσω αυτά, τα οποία μπορεί να λέτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Το καταλαβαίνω ότι δεν έχετε άλλες δυνατότητες.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν μπορώ να περιορίσω όσα λέγονται είτε από Υπουργούς, είτε από εκπροσώπους φορέων. Αυτά χαρακτηρίζουν τον καθέναν από εμάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Το καταλαβαίνω ότι δεν έχετε άλλες δυνατότητες. Ήσασταν, άλλωστε, και ο Γραμματέας της Εξεταστικής Επιτροπής για τα Τέμπη και τώρα αναβιβαστήκατε σε Πρόεδρο Επιτροπής. Και ο πρώην Πρόεδρος της Επιτροπής αναβιβάστηκε σε Υφυπουργό.

Κατά τα λοιπά, τώρα. Η συμπεριφορά του κυρίου Μαρινάκη δεν είναι ούτε κοινοβουλευτικά αποδεκτή.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, θέλω να σάς πω κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, μη με διακόπτετε άλλο, παρακαλώ.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, με όλον το σεβασμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιθυμώ να τοποθετηθώ. Θα συνεχίσετε να με διακόπτετε;

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Θα το κάνετε.

Απλά, με όλον το σεβασμό, έχει ανθρώπους εδώ, οι οποίοι ήρθαν από όλη την Ελλάδα, που εκπροσωπούν ό,τι εκπροσωπεί ο καθένας και το οποίο σε σεβόμαστε όλοι μας, γιατί έχει να κάνει με την ενημέρωση αυτού του κόσμου. Να το λάβουμε και αυτό υπόψη μας, γιατί δεν είναι άπειρος ο χρόνος που έχουν οι άνθρωποι. Κάποια στιγμή θα πρέπει να επιστρέψουν, προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, το πρόβλημά τους είναι ότι δεν ήθελαν σήμερα ούτε να είναι δημοσιογράφοι εδώ. Εξ ου και δεν είναι εδώ ούτε η Πανελλήνια Ομοσπονδία Ενώσεων Συντακτών, η ΠΟΕΣΥ, διότι είναι η απεργία των δημοσιογράφων. Ούτε η Ένωση Συντακτών Θεσσαλίας, Στερεάς Ελλάδας και Εύβοιας, λόγω απεργίας. Ούτε η Ένωση Συντακτών Ημερησίων Εφημερίδων Αθηνών, η ΕΣΗΕΑ, λόγω απεργίας. Ούτε η Ένωση Συντακτών Πελοποννήσου, Ηπείρου και Νήσων, λόγω απεργίας. Ούτε η Ένωση Συντακτών Περιοδικού και Ηλεκτρονικού Τύπου, λόγω απεργίας. Ούτε η Ένωση Συντακτών Μακεδονίας- Θράκης, η ΕΣΗΕΜ-Θ, λόγω απεργίας.

Και αυτό είναι κάτι που εμείς το θέσαμε χτες. Το έθεσε η Εισηγήτρια μας κυρία Καραγεωργοπούλου, είπε να μην γίνει σήμερα η ακρόαση των φορέων, γιατί είναι η μέρα της απεργίας των δημοσιογράφων.

Και όταν ένας Υπουργός παίρνει το λόγο και λέει ότι εσείς δεν σέβεστε τους δημοσιογράφους, τους εργαζόμενους, που είναι εδώ να ακουστούν και προσπαθεί να αποκρύψει και να συγκαλύψει ότι καμία από αυτές τις Ενώσεις δεν είναι εδώ, αλλά μόνον καλύπτονται –λέει, μας γράφετε «δεν θα παραστούν, καλύπτονται από το υπόμνημα που έστειλε η Πανελλήνια Ομοσπονδία Ενώσεων Συντακτών».

Μας το γράφει κάποια Υπηρεσιακός. Δεν ξέρω, εσείς είστε που το γράφετε;

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ένα λεπτό, κυρία Πρόεδρε, να διευκρινίσω κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Μη με διακόπτετε, σάς παρακαλώ. Δεν θα ήθελα να με διακόψετε άλλο.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Να διευκρινίσω ότι όταν κάποιος στέλνει υπόμνημα – το γνωρίζετε και από την επαγγελματική σας ιδιότητα- είναι σαν να είναι παρών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι, κάνετε λάθος. Όταν κάποιος διεκδικεί, να παρίσταται.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Είναι επιλογή του η φυσική παρουσία ή να τοποθετηθεί με υπόμνημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Όχι, δεν είναι επιλογή του όταν βάζετε την ακρόαση την ημέρα της απεργίας. Πώς είναι επιλογή τους;

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Παρ’ όλα αυτά, δεν θα τους απαγορεύσουμε να τοποθετηθούν με υπόμνημα –φαντάζομαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Δεν έχουν στείλει υπόμνημα.

Λέτε εσείς ότι καλύπτονται με υπόμνημα της ΠΟΕΣΥ. Λέτε εσείς ότι έχει στείλει κάποιο υπόμνημα η ΠΟΕΣΥ και ότι καλύπτονται όλοι οι υπόλοιποι από το υπόμνημα.

Σε κάθε περίπτωση, εμείς θεωρούμε ότι το δικαίωμα στην απεργία είναι ιερό και ο κόσμος όταν απεργεί, απεργεί. Δεν παρίσταται σε ακρόαση φορέων. Είναι υπονόμευση της απεργίας να καλείς τις Ενώσεις, την ημέρα της απεργίας, σε ακρόαση φορέων. Και ήταν απολύτως βέβαιο ότι δεν θα έρθουν οι Ενώσεις την ημέρα της απεργίας.

Απολύτως βέβαιο και υπολογισμένο και γι’ αυτό το κάνατε σήμερα.

Είναι ξεκάθαρο και για αυτό εμείς το στηλιτεύσαμε και για αυτό εμείς το καταγγείλαμε και είπαμε ότι είναι ντροπή να γίνεται αυτό το πράγμα. Όπως καταγγείλαμε ότι δεν καλέσατε κανέναν φορέα που δεν τον θέλατε και εσείς. Διότι όλους του φορείς που ανέφερε, και το Human Rights Watch και τη Διεθνή Αμνηστία και τον Συνήγορο του Πολίτη και Εθνική Επιτροπή Δικαιωμάτων του Ανθρώπου που είναι το συμβουλευτικό όργανο της πολιτείας για τα ζητήματα ανθρωπίνων δικαιωμάτων, απλούστατα αρνηθήκατε να τους καλέσετε. Και δεν έχει καμία σημασία αν καλέσατε 19 από τους 10 που είναι το maximum που μπορεί να καλέσει η Επιτροπή χωρίς σύμφωνη γνώμη Προέδρου. Τελικώς, χωρίς σύμφωνη γνώμη Προέδρου καλέσατε 19, αλλά δεν καλέσατε αυτούς που ξέρατε ότι θα χαλάσουν την εικόνα. Και βεβαίως φροντίσατε να είναι δύσκολο έως αδύνατο, μαθηματικά υπολογισμένο ότι δεν θα έρθουν άλλοι. Αυτό λοιπόν, όταν υπάρχει και αυτή η έκθεση του Human Rights Watch, και θα μου επιτρέψει ο κύριος Μαρινάκης, επειδή εγώ συμβαίνει και να έχω ειδικευτεί στο ευρωπαϊκό δίκαιο και να έχω πάρει το δεύτερο πτυχίο μου και το πρώτο μεταπτυχιακό μου από ευρωπαϊκή χώρα τη Γαλλία από τη Σορβόννη και από τη Ναντέρ και να έχω δουλέψει σε άλλες δυο ευρωπαϊκές χώρες και να δουλεύω τώρα σε άλλες ευρωπαϊκές χώρες, να του πω, ότι αυτά τα οποία αρθρώνει σαν «κουτσαβάκι», ότι δηλαδή το μοναδικό επίσημο έγγραφο για το κράτος δικαίου…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε,δεν μπορώ να ανεχτώ τον χαρακτηρισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Αλλά το γελοιοποίηση μπορείτε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εσείς λέτε ότι είναι το ίδιο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Το γελοιοποιηθήκατε μπορείτε να το ανεχτείτε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Λέτε ότι είναι το ίδιο; Αυτό που ξεστομίσατε είναι βρισιά. Δεν μπορώ να το δεχτώ. Η παιδεία μας δεν μπορεί να το δεχθεί. Και δη η δημοκρατική.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε. Μας είπε Γκέμπελς, μας είπε κουτσαβάκι. Αυτό είναι η απόλυτη γελοιοποίηση. Τι άλλο θα ακούσουμε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Εντάξει, εσείς δεν μπορείτε να το δεχθείτε. Η παιδεία σας κ. Μπαρτζώκα δέχθηκε να μπαζώσετε την εξεταστική για τα Τέμπη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Θα σας παρακαλέσω πολύ να ανακαλέσετε αυτή σας την έκφραση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Όχι βέβαια. Λέγεται παρομοίωση και την υποστηρίζω απόλυτα. Όταν λοιπόν έρχεται ένας υπουργός και λέει, επαναλαμβάνω, σαν «κουτσαβάκι», ότι δήθεν το μοναδικό επίσημο έγγραφο που διαπιστώνει τη κατάσταση του κράτους δικαίου στην Ελλάδα…

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε,ας μπει αυτή τη στιγμή ένα φρένο σε όλο αυτό το οποίο συμβαίνει. Έχει ξεπεράσει το χρόνο δύο φορές. Μας προσβάλει. Για όνομα του Θεού.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, δεν μπορώ να το επιτρέψω άλλο αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Τι δεν μπορείτε να επιτρέψετε; Δεν κατάλαβα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ακούστε να δείτε. Ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Θα μας λογοκρίνετε κι όλας;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όχι. Ακούστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Με έχετε διακόψει. Με διακόπτετε διαρκώς.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ένα λεπτό. Δεν σας ρώτησα καν για χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Μπαρτζώκα, θα με αφήσετε να μιλήσω;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Θέλω να με ενημερώσετε πόσο χρόνο θέλετε ακόμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Πως;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Θέλω να με ενημερώσετε πόσο χρόνο θέλετε ακόμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ένα λεπτό.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ωραία. Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Περιμένω να κλείσετε το μικρόφωνο σας, να ηρεμίσει ο κ. Μαρινάκης.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν χρειάζεται, ένα λεπτό ακόμα μου είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Κύριε Μπαρτζώκα, κοιτάξτε. Αυτή τη συμπεριφορά του νταή που δεν χρειάζεται να κλείσει το μικρόφωνο σας και ένα λεπτό ακόμα, δεν θα την εκπέμπετε στα νέα κορίτσια, στις γυναίκες σε όλη τη χώρα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τι είναι αυτά που λέτε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Αυτό το τρόπο…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τι είναι αυτά που λέτε τώρα; Έχετε βρίσει όποιον βρίσκεται εδώ μέσα. Τι είναι αυτά που λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Δεν σας επιτρέπω εγώ. Θα συνεχίσετε να με διακόπτετε και να με λογοκρίνετε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όταν θα διαστρεβλώνετε τη πραγματικότητα, ναι θα το κάνω. Δεν κατάλαβα, τι θα κάνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Για κουνήστε και εσείς το δάχτυλο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ακούστε να δείτε. Είστε Πρόεδρος με την εντολή του Ελληνικού λαού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Εσείς τι είστε εκεί που είστε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν είστε κάτι παραπάνω σε ένα δημοκρατικό πολίτευμα για να μπορείτε να προσβάλλετε οποιονδήποτε και οποιαδήποτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Σε ποιόν Πρόεδρο φέρεστε έτσι;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τι λέτε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Σε ποιόν Πρόεδρο φέρεστε έτσι;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν υπάρχει άλλος πρόεδρος να μιλάει με αυτόν το τρόπο. Να προσβάλλει με αυτό το τρόπο. Σας παρακαλώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ακριβώς. Δεν υπάρχει άλλος πρόεδρος που έρχεται σε επιτροπές που έχετε στη Βουλή. Χτυπάτε και το χέρι σας. Ο πολιτισμός και η παιδεία σας μάραναν.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ποιος χτύπησε το χέρι στο τραπέζι; Ποιος χτύπησε το χέρι στο τραπέζι; Πείτε μου,

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Τώρα το χτυπήσατε, τώρα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ποιος; Αυτό που λέτε είναι ψέμα χαρακτηρίζει όλη σας τη παρουσία μέσα στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Καταπληκτική προεδρεία. Μπράβο. Ο νηφάλιος Πρόεδρος. Συγχαρητήρια.

Επιτρέψτε μου λοιπόν να πω, ότι δεν είναι εδώ οι συντάκτες. Εμείς θέλαμε να είναι. Δεν είναι εδώ οι δημοσιογράφοι, είναι μόνο μια ένωση απ’ ότι καταλαβαίνω από όλες αυτές τις ενώσεις που έχουν κληθεί. Αν δεν κάνω λάθος είναι μόνο ο κ. Κουλουράς, Πρόεδρος του ΔΣ της Ένωσης Συνταχτών Επαρχιακού Τύπου. Μόνο αυτόν βλέπω να αναφέρεται ότι είναι παρόν από συντάχτες. Δεν είναι εδώ ούτε η ΠΟΕΣΥ, ούτε η ΕΣΗΕΜΘ, ούτε η ΕΣΗΕΑ, ούτε η ΕΣΗΕΠΗΝ, ούτε η ΕΣΠΗΤ. Αυτό να είμαστε σαφείς, ότι είναι αυτό που συμβαίνει και όχι αυτό που είπε ο κ. Μαρινάκης ότι έχουν έρθει δημοσιογράφοι από όλη την Ελλάδα και τους προσέβαλλα εγώ που ήρθαν εδώ στην ακρόαση φορέων.

Εμείς είμαστε εκείνοι που ξανά ζωντανέψαμε την ακρόαση φορέων. Ήρθαμε το 2023 και σας βρήκαμε να τους καλείτε μόνο με webex εφαρμόζοντας τα πρωτόκολλα του covid να μην μπουν μέσα στη Βουλή. Εμείς είμαστε αυτοί που θέλουμε να υπάρχει ακρόαση φορέων στη Βουλή και εμείς είμαστε αυτοί που όταν συμβαίνει κάτι πάρα πολύ στρεβλό και αντιδημοκρατικό και ο έλεγχος των μέσων ενημέρωσης είναι κάτι βαρύτατα αντιδημοκρατικό. Είναι το πρώτο πράγμα που έκαναν οι δυνάμεις κατοχής όταν εισέβαλαν στη χώρα. Είναι αυτό που έκανε η χούντα και βεβαίως αυτή η Κυβέρνηση και η Νέα Δημοκρατία έχουν την πάρα πολύ βαριά ιστορία του ότι κλείσανε την ΕΡΤ με «μαύρο» σαν χθες, στις 11 Ιουνίου του 2023, αποδεικνύοντας ποια είναι η αντίληψή τους για την ελευθερία ενημέρωσης.

Κατά τα άλλα, λυπάμαι που σας χάλασα την «γιορτή», κύριε Μαρινάκη, αλλά εμείς είμαστε εκείνοι, οι οποίοι θα συνεχίσουμε να αγωνιζόμαστε για την αλήθεια όσο και αν μας βρίζετε, όσο κι αν μας λοιδορείτε, όσο και αν προσπαθείτε να αντιστρέψετε την πραγματικότητα και να αλλοιώσετε τα δεδομένα. Τα δεδομένα δεν τα αλλοιώνετε. Έφτασε ο νέος Πρόεδρος της ΕΡΤ στη διαδικασία της ακρόασης του να ομολογήσει - και προς τιμήν του -ότι δεν καλύφθηκε όπως θα έπρεπε δημοσιογραφικά το μεγάλο συλλαλητήριο της 26ης Ιανουαρίου του 2025 για δικαιοσύνη και για τα Τέμπη. Αυτό που εσείς λέγατε το ακριβώς αντίθετο, ότι καλύφθηκε αριστουργηματικά όταν η ΕΡΤ αφιέρωσε το δελτίο των 12:00 για να αναγιγνώσκει την ανάρτηση του Πρωθυπουργού στο Facebook, ενώ είχε βουλιάξει το Σύνταγμα και όλες οι πλατείες της Ελλάδας και του εξωτερικού. Το κάλυπταν το BBC και όλα τα διεθνή δίκτυα και η ΕΡΤ δεν το κάλυπτε. Η Κυβέρνηση της Νέας Δημοκρατίας έφτασε να λέει ότι αυτός είναι ο σωστός τρόπος κάλυψης, να μην αναφέρει η ΕΡΤ το μεγαλειοδέστερο συλλαλητήριο, αλλά να αναφέρει την ανάρτηση του Πρωθυπουργού. Ευτυχώς βρέθηκε ο κύριος Παπαδόπουλος, που είναι νέος Πρόεδρος της ΕΡΤ και είπε το αυτονόητο. Δεν ήταν ο πρέπον τρόπος κάλυψης.

Είμαστε λοιπόν από διαφορετικούς κόσμους. Αυτό είναι το μόνο σίγουρο. Εμείς θέλουμε πραγματική ελευθερία του Τύπου και όχι συγκάλυψη στην ανελευθερία του Τύπου. Και με προβληματίζει πάρα πολύ αυτό το οποίο έχει συμβεί σήμερα. Το καταγράφω, το καταθέτω και φυσικά περιμένω και τις αντιδράσεις και εκείνων που είναι εδώ και εκείνων που δεν είναι εδώ. Οι δημοσιογράφοι σήμερα απεργούν για κάποιο λόγο. Δεν απεργούν γιατί είναι ευχαριστημένοι. Ούτε απεργούν γιατί έχουμε καταπληκτική συνθήκη διαφάνειας στον Τύπο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Οικονόμου Ιωάννης (Γιάννης), Πλεύρης Αθανάσιος (Θάνος), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Μπιάγκης Δημήτριος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Παπαναστάσης Νικόλαος, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Να κάνω να κάνω μια ενημέρωση, όπως οφείλω. Διαβάζω αυτά τα οποία μας στείλανε η Πανελλήνια Ομοσπονδία Ενώσεων Συντακτών, η Ένωση Συντακτών Θεσσαλίας, Στερεάς Ελλάδας και Εύβοιας, η Ένωση Συντακτών Ημερησίων Εφημερίδων Αθηνών, η Ένωση Συντακτών Πελοποννήσου, Ηπείρου και Νήσων, Ένωση Συντακτών Περιοδικού και Ηλεκτρονικού Τύπου και η Ένωση Συντακτών Μακεδονίας- Θράκης. Δεν είναι δικά μου. Απλά τα διαβάζω. Έστειλαν ότι δεν θα παραστούν καθώς καλύπτονται από το υπόμνημα που έστειλε η Πανελλήνια Ομοσπονδία Ενώσεων Συντακτών της ΠΟΕΣΥ.

Θα ολοκληρώσουμε τη διαδικασία από την πλευρά των κομμάτων και θα απαντήσετε συνολικά όλοι σας για όποιο λόγο θέλετε.

Τον λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Μαρινάκη, σας παρακολούθησα από το βήμα να απορρίπτετε κάθε Έκθεση που κατατάσσει τη χώρα μας σε πολύ χαμηλές θέσεις σε ότι έχει να κάνει με την ελευθερία του Τύπου. Την μεγάλη εικόνα και την κατάσταση που επικρατεί στη χώρα, βάσει των διεθνών Εκθέσεων, τη συζήτησα και χθες στη διάρκεια της Εισήγησής μου.

Σήμερα όμως θα ήθελα απλώς να σας θυμίσω κάτι, να σας πω ότι το Predator παρακολουθούσε δημοσιογράφους και το έκανε η Κυβέρνησή σας. Θα μου πείτε στους δημοσιογράφους θα κολλήσετε, εδώ παρακολουθούσατε τους ίδιους τους Υπουργούς σας, αλλά η παρακολούθηση των δημοσιογράφων δείχνει κατά πόσο είσαστε σε αυτόν τον δρόμο της αγάπης προς την ελευθεροτυπία και φυσικά της υπηρέτησής της. Είσαστε κυβέρνηση, οφείλετε σε μία χώρα που έχει γεννήσει τη δημοκρατία να ανοίξετε το δρόμο για να είναι ελεύθερος ο τύπος και να υπάρχει πολυφωνία και πλουραλισμός. Πράττετε το εντελώς αντίθετο. Αυτό για σας είναι ο ελέφαντας, όχι στο δωμάτιο, αλλά σ’ ολόκληρη τη χώρα. Μπορεί οι πολίτες με τα προβλήματα της καθημερινότητας, με την ακρίβεια, να μην μπορούν να τα βγάλουν πέρα και σε τεράστιο ποσοστό να κάνουν τρεις και τέσσερις δουλειές και να μην προλαβαίνουν να ασχοληθούν με αυτό, όμως για εσάς αυτός ο ελέφαντας είναι πολύ σιωπηλός, δεν ξέρω για πόσο ακόμα. Δεν μπορείτε λοιπόν ανεβαίνετε και να λέτε ότι δεν ισχύουν διεθνείς εκθέσεις αναγνωρισμένες από όλο τον κόσμο επειδή έτσι θέλετε, επειδή έτσι σας βολεύει, όταν παρακολουθούσατε δημοσιογράφους. Αυτό τα ‘χει πει όλα, δεν χρειάζεται να πείτε τίποτε άλλο.

Πρέπει να παρατηρήσω κι εγώ μία πραγματικότητα. Είμαι πολύ λίγους μήνες, είμαι πολύ καινούργια σε αυτή τη θέση, σε αυτό το ρόλο. Παρακολουθώ όμως πολλές Επιτροπές και με μεγάλη προσοχή. Με ενδιαφέρει δηλαδή να δω τι δουλειά γίνεται και να κάνω και τη δική μου τη δουλειά απέναντι στον Έλληνα πολίτη, τον οποίο υπηρετώ από αυτή τη θέση. Πρώτη φορά πράγματι καλέσατε 19 φορές. Ναι πράγματι, συμφωνήσαμε κι εμείς σε πολύ μεγάλο αριθμό από τους φορείς αυτούς να βρίσκονται εδώ σήμερα. Πρώτη φορά όμως σε αυτούς τους λίγους μήνες που είμαι εδώ - μπορεί στο παρελθόν να ήταν διαφορετικά - τελείωσε η διαδικασία ακρόασης 19 φορέων μέσα σε μία ώρα και πέντε λεπτά με το ρολόι. Στις 4:15 ξεκινήσαμε και στις 5:15 οι 19 φορείς είχανε παρουσιάσει τις απόψεις τους όλες, χωρίς να υπάρχουν έντονες αντιδράσεις. Εγώ σαν δημοσιογράφος με άμεση επικοινωνία για πάνω από 30 χρόνια - δεν θυμάμαι πόσα, άπειρα - δουλειάς στην περιφέρεια, στην επαρχία, σε ρεπορτάζ που έχω καλύψει, έχω έρθει σε επικοινωνία, έχω δουλέψει μαζί με όλους σχεδόν αυτούς τους ανθρώπους. Πάρα πολλοί εδώ μέσα γνωρίζετε πολύ καλά και εγώ γνωρίζω εσάς και εσείς εμένα.

Επειδή εγώ έχω απορίες για το νομοσχέδιο αυτό που δεν μου λύθηκαν από τις εισηγήσεις, θα ήθελα να κάνω κάποιες διευκρινιστικές ερωτήσεις και μάλιστα να μην τις απευθύνω και συγκεκριμένα σε ανθρώπους. Έχω σημειώσει εδώ τον κ. Τόλη, τον κ. Τριανταφυλλόπουλο, τον κ. Ξιναρή, τον κ. Μιχαλόπουλο, αλλά θα ήθελα όποιος νομίζει ότι μπορεί να βοηθήσει εμένα, αλλά και κυρίως τον κόσμο που μας παρακολουθεί αυτή τη στιγμή να καταλάβει τι συμβαίνει στο επίπεδο της στήριξης του περιφερειακού τύπου και του ηλεκτρονικού τύπου με τη δημιουργία αυτών των μητρώων και υπομητρώων να μας διαφωτίσει στη διάρκεια του λόγου που θα πάρει.

Θα ήθελα λοιπόν να μάθω πώς σχολιάζετε ότι το Υπουργείο Ψηφιακής Διακυβέρνησης κρατάει το πεπόνι και το μαχαίρι σε αυτό το περίφημο Μητρώο και Υπομητρώο. Θα αποφασίζει ποιοι θα μπαίνουν, ποιοι θα βγαίνουν με την Αρχή, που είναι προϊστάμενος της Αρχής, που θα γίνονται οι έλεγχοι, τι διατάξεις θα πέφτουν, που θα μπαίνουν οι ποινές, ποιες ποινές θα μπαίνουν, πόση ώρα θα αποκλείεται, πόσο χρόνο θα αποκλείεται το κάθε μέσο από το Μητρώο αυτό. Θα ήθελα επίσης να μάθω τι λέτε για τον αποκλεισμό από το Μητρώο σε περίπτωση λάθους. Δηλαδή, το γεγονός ότι το παράθυρο εγγραφής στο Μητρώο και στο Υπομητρώο έχει χρονικές διαφορές μεταξύ τους, άλλο παράθυρο για το Μητρώο, άλλο για το Υπομητρώο. Σε περίπτωση διαγραφής για μία μικρή παράπτωση, για κάτι που ξεχάσατε, θα μείνετε εκτός για χρονικό διάστημα που προσωπικά το υπολόγισα - και διορθώστε αν κάνω λάθος, δεν είμαι και τόσο καλή στα μαθηματικά - μπορεί και ένα χρόνο ή και παραπάνω και τι επίπτωση θα έχει αυτό στην επιβίωση σας; Η υποχρεωτικότητα για το τιράζ, για τα γραφεία, για τον εξοπλισμό, είναι ένα βάρος που μπορείτε να επωμιστείτε; Φαντάζομαι ότι γραφεία έχετε οι περισσότεροι. Εδώ όμως, σε μία εποχή μάλιστα που remote δουλεύει ο πλανήτης ολόκληρος, εμείς υποχρεώνουμε βάσει του νομοσχεδίου και ενοικίαση γραφείων. Ειδικά για το για το διαδίκτυο, για τον ηλεκτρονικό τύπο, δεν ξέρω τι σημαίνει αυτό. Αν κάποιος μπορεί να δουλεύει διαδικτυακά χρειάζεται να μισθώσει γραφεία, να αγοράσει ηλεκτρονικό εξοπλισμό. Τι βάρος είναι αυτό για μία επιχείρηση μικρή - δεν μιλάω για τις μεγάλες - και αν μπορείτε να το επωμιστείτε. Επίσης, θα με ενδιέφερε πάρα πολύ να μάθω ποιες είναι οι πραγματικές σας πωλήσεις μέσα σε αυτό το ένα μέσο όρο σήμερα. Για τα μικρά σάιτ επίσης έχω ερώτηση. Τι σημαίνει ο ξεχωριστός διαχειριστής διευθυντής σύνταξης και ένα τρίτο πρόσωπο που δεν το θυμόμουν και αν αυτό επιβαρύνει πολύ τη μισθοδοσία σας και τη λειτουργία σας προς το καλύτερο. Θα σας βοηθήσει ή χωρίς λόγο; Δεν ξέρω, αναρωτιέμαι.

Επίσης, οι έλεγχοι που γίνονται από το Υπουργείο και πολύ σωστά γίνονται, τα πάντα πρέπει να πλαισιωθούν και να ελέγχονται, αλλά οι έλεγχοι αυτοί για έναν μικρό αριθμό τελικά μέσων, φαντάζομαι βάσει της λογικής ότι θα είναι συχνοί οι έλεγχοι αυτοί, προϋποθέτει για εσάς την λειτουργία ενός νομικού «γραφείου» ή ενός λογιστικού γραφείου μεγαλύτερου από αυτά που ήδη έχετε για να μπορείτε να ανταπεξέρχεστε στους ελέγχους που γίνονται;

Επίσης, θα ήθελα να καταλάβω, γιατί δεν το έχω καταλάβει και άκουσα χθες και τον κύριο Μαρινάκη, να λέει, στη λίστα συνδρομητών αναφέρομαι. Χθες, μίλησα στην εισήγησή μου και είπα ότι αυτό σκοντάφτει στο (General Data Protection Regulation) GDPR.  Σκοντάφτει απλά. Δεν λέμε μόνο ότι παραβιάζει τα δικαιώματα των ανθρώπων που είναι συνδρομητές σε ένα μέσο, είναι ότι «τους κρεμάτε και στα μανταλάκια».

Αναρωτιέμαι, λοιπόν, αν, άκουσα τον κ. Υπουργό, χτες, να λέει, αποσύρετε. Αποσύρετε, «δεν είναι έτσι ακριβώς, είπατε, αναφέρετε ο αριθμός των συνδρομητών». Ξαναπήρα εγώ το νόμο σήμερα. Δεν είμαι νομικός, δημοσιογράφος είμαι και το κατάλαβα, ωστόσο. Διάβασα ότι έχει υποχρέωση κάποιος να δίνει τη λίστα με τα τιμολόγια των συνδρομητών, δηλαδή, τα τιμολόγια που κόβεις. Για παράδειγμα πάω εγώ και κάνω μια συνδρομή σε μια εφημερίδα περιφερειακή και μου κόβουν ένα τιμολόγιο οι άνθρωποι και μου το στέλνουν. Στο τιμολόγιο, όμως, γράφει, το όνομά μου, το επώνυμό μου, που μένω και τα λοιπά. Αυτά, δημοσιοποιούν στοιχεία ή όχι;

Θα ήθελα να το καταλάβω αυτό, είναι ανοιχτό ακόμη στα μάτια μου και στα αυτιά μου.

Επίσης, τι σημαίνει σε οικονομικούς όρους, «σε συμμόρφωση με τις τεχνικές προδιαγραφές εκτύπωσης». Και εδώ, μεγάλη είναι η απορία μου, έχω κάνει εκτύπωση. Όταν ήμουν 16 χρονών εκπαιδευόμουν στην εφημερίδα και στα εκτυπωτικά πήγαινα και έκλεινα σελίδα, ξέρετε πολύ καλά τι σημαίνει αυτό. Τα «ξημερώματα πήγαινα και έκλεινα τη σελίδα, εκτυπωνόταν και έφευγε». Ξέρω από συναδέλφους δημοσιογράφους που βγάζουν εφημερίδες στην περιφέρεια ότι κάνουν ότι καλύτερο μπορούν για να κατεβάσουν το κόστος. Επίσης ξέρω ότι κάνουν ειδικές συμφωνίες για να μπορέσουν να κατεβάσουν το κόστος αυτό, για να επιβιώσουν.

Τώρα, εσείς τους βγάζετε, τεχνικές προδιαγραφές. Εμένα αυτό -ακούγεται και μπορεί να είμαι καχύποπτη, αλλά θα ήθελα πολύ να ακούσω τι σημαίνει στην πράξη,- μου ακούγεται, σαν να φωτογραφίζετε συγκεκριμένα πράγματα και θα ήθελα, λοιπόν, να μάθω: Ποια είναι η ανάγκη κατ’ αρχάς για εσάς, για την Κυβέρνηση, να υπάρχουν προδιαγραφές -εκτύπωσης; Προδιαγραφές- εκτύπωσης;

Γιατί σε μια πρόχειρη έρευνα που έκανα στην Ευρώπη, πουθενά αλλού δεν υπάρχει αυτό, εκτυπώνει κανείς όπου θέλει. Αγοράζει έναν εκτυπωτή και αρχίζει και εκτυπώνει.

Επίσης, έχω μία τελευταία ερώτηση και ίσως είναι και η πιο σημαντική στα αυτιά τα δικά μου.

Ακούσαμε ότι το έσοδο από την κρατική διαφήμιση, για την οποία γίνεται στην ουσία για το νομοσχέδιο αυτό και γι’ αυτό το ρυθμίζεται το τοπίο, για να μπορέσετε να διαθέσετε σωστά σε αληθινές εκδόσεις - επιχειρήσεις ηλεκτρονικού και έντυπου τύπου. Βεβαίως και είμαστε μαζί σας, άλλωστε ο ΣΥΡΙΖΑ είχε ξεκινήσει την καταγραφή - την απογραφή στο Μητρώο Ηλεκτρονικού Τύπου το 2015 ή πότε ήταν, την πρώτη προσπάθεια που μεσολάβησαν μετά, (…) και λοιπά, «ήρθε όλη η προσπάθεια και πήγε πίσω, τσακ το ξανά-κάνετε το 2022 και τακ το 2025» το ξανά διορθώνεται, αλλά εν πάση περιπτώσει για την κρατική διαφήμιση γίνεται όλο αυτό, γιατί από επιδοτήσεις, από αγγελιόσημο, από υποστηρίξεις, από δημοσιεύσεις και σας άκουσα να λέτε ότι θα φέρετε κάτι, ας το δούμε πρώτα πώς θα είναι αυτό το κάτι και θα το κρίνουμε στη συνέχεια, καλή κίνηση ωστόσο, τη ζητάμε εδώ και χρόνια εδώ στο ΣΥΡΙΖΑ.

Αυτό, λοιπόν, όλο, γίνεται για την κρατική διαφήμιση. Άκουσα να λένε ότι το 2023 ήταν 1.000 ευρώ η κρατική διαφήμιση σε περιφερειακό μέσο, το 2024 1.000 ευρώ, η εξής μία για το 2023 και μία για το 2024. «Θα ήθελα πολύ να μάθω από όλους όσους βρίσκονται εδώ, τα έσοδα επί της ουσίας και όχι το ποσοστό επί του τζίρου, πόσα χρήματα πήρατε από κρατικές διαφημίσεις οι μικροί και πόσα χρήματα πήρατε εσείς, κύριε Ξιναρή, που δεν ξέρω αλλά νομίζω είστε ο πρώτος και ο μοναδικός που έχω από μεγάλα μέσα, για να κάνουμε μία σύγκριση και να δούμε, βρε παιδί μου».

Επίσης, κύριε Υπουργέ, κάτι που δεν έχω καταλάβει και θα ήθελα μία διευκρίνιση για αυτό. Όταν, ας πούμε, ότι γίνεται κάτι απίθανο, αλλά ας το υποθέσουμε, γίνεται ένα λάθος και ξεχνάνε να υποβάλλουν τα χαρτιά τους σωστά όλοι και διαγράφονται όλοι, εκτός από τους μεγάλους. Η πίτα θα μικρύνει;

Η κρατική διαφήμιση θα μικρύνει ή θα μοιραστεί μόνο στους μεγάλους;

Σας ευχαριστώ πολύ και ευχαριστώ και για το χρόνο, κύριε Πρόεδρε.

**ΤΑΣΟΣ ΞΙΝΑΡΗΣ (Γενικός Διευθυντής της Ένωσης Ιδιοκτήτων Ημερήσιων Εφημερίδων Αθηνών (ΕΙΗΕΑ)):** Κύριε Πρόεδρέ, να τηρήσετε τη λίστα όπως μιλήσαμε στην αρχή, για να απαντήσουμε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο. του «Κομμουνιστικού Κόμματος Ελλάδος», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καταρχάς, να ξεκινήσω λέγοντας ότι την επί της αρχής άποψη του Κ.Κ.Ε. για το νομοσχέδιο την κατέθεσε χθες. Δεν κράτησε καμία επιφύλαξη, είναι αρνητική, όπως αρνητική ήταν και η θέση του κόμματος μας στο νόμο που «γέννησε» αυτό το νομοσχέδιο, τον ν. 5005/2022. Και είναι αρνητική γιατί, ακόμα και κατά την εφαρμογή αυτού του νόμου, του «μητρικού νόμου» του σημερινού, απ’ ό,τι παραδεχτήκατε κι εσείς αρκετές φορές, τα προβλήματα είναι εδώ και παραμένουν.

Θα ξεκινήσω ανατρέποντας λιγάκι τη διαδικασία. Η πρώτη ερώτηση αφορά τον Υπουργό, ο οποίος δεσμεύτηκε εδώ σήμερα, προφορικά βεβαίως, για τις δημοσιεύσεις που θα πάρουν μόνιμο χαρακτήρα. Η ερώτηση είναι, αυτή η δέσμευση πως θα υλοποιηθεί; Είναι προφορική η δέσμευση, θα υλοποιηθεί με νομοτεχνική βελτίωση, με τροπολογία, θα τη δούμε δηλαδή, θα πάρει «σάρκα και οστά»; Γιατί, από δεσμεύσεις προφορικές νομίζω έχετε «χορτάσει» κι εσείς πάρα πολλές.

Το δεύτερο ζήτημα. Ο κ. Τόλης τον άκουσα να μιλάει για «δρακόντειους» ελέγχους. Άκουσα με πολύ προσοχή όλες τις τοποθετήσεις. Ποια είναι η σκοπιμότητα αυτών των «δρακόντειων» ελέγχων; Και εν πάση περιπτώσει, αυτοί οι «δρακόντειοι» έλεγχοι λύνουν το πρόβλημα ή μήπως συνιστούν έναν ακόμα μεγαλύτερο ασφυκτικό έλεγχο του ίδιου του κράτους ή της Κυβέρνησης επάνω στον επαρχιακό περιφερειακό τύπο.

Το τρίτο ζήτημα που είναι και πολύ σοβαρό όπως και τα προηγούμενα βεβαίως εξίσου, είναι ότι ακούγοντας τον κ. Τριανταφυλλόπουλο και διαβάζοντας και το υπόμνημα της Ένωσης Ιδιοκτητών Ημερησίων Επαρχιακών Εφημερίδων, προκύπτει το αβίαστο συμπέρασμα ότι ο επαρχιακός περιφερειακός τύπος συρρικνώνεται κατά 30%. Αυτό είναι το πρόβλημα. Αυτό το πρόβλημα θεωρείτε και το ερώτημα απευθύνεται σε όλους, ότι θα το λύσει το Μητρώο; Θα το αντιμετωπίσει ή μήπως είναι κάτι βαθύτερο;

Και τέλος, την ίδια ερώτηση και θα ήθελα να κάνω και στον κ. Κουλουρά, τον Πρόεδρο του Διοικητικού Συμβουλίου της Ένωσης Συντακτών Επαρχιακού Τύπου. Επειδή είναι και σήμερα μια ημέρα απεργίας, όπου το κορυφαίο αίτημα της απεργίας αυτής είναι η υπογραφή συλλογική σύμβαση εργασίας, η οποία εκκρεμεί από το 2009. Από το 2009 δεν έχουν γίνει συλλογικές συμβάσεις εργασίας.

Θεωρείτε ότι - θα πείτε και τη θέση σας βεβαίως - τα Μητρώα αυτά, το Μητρώο, το Υπομητρώο κτλ., το ηλεκτρονικό έντυπο, απαντούν στο πρόβλημα αυτό το εργασιακό; Το οποίο περιέχει βεβαίως όλα τα προβλήματα των δημοσιογράφων, αναγνωρίζοντας ασφαλώς ότι αρκετοί από τους ιδιοκτήτες είναι και δημοσιογράφοι ταυτόχρονα. Ξέρουμε ποια είναι η πραγματικότητα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο Ειδικός Αγορητής της Κ.Ο «Ελληνική Λύση», κ. Βασίλειος Γραμμένος. Δεν είναι εδώ. Περνάμε στον Ειδικό Αγορητή της Κ.Ο. «ΝΙΚΗ», κ. Γεώργιος Ρούντας. Δεν μας ακούει. Τον λόγο θα δώσω στην Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κ. Πρόεδρε.

Καταρχήν, θα επαναλάβω ότι αποτελεί προσβολή και ασέβεια προς το δημοσιογραφικό λειτούργημα ημέρα απεργίας των δημοσιογράφων να συνεδριάζει η Επιτροπή χωρίς αυτούς στην πραγματικότητα, όπως προηγουμένως είπε και η Πρόεδρός μας. Ωστόσο, δεν μπορώ να παραλείψω και να ευχαριστήσω θερμά όσους, παρά την απεργία τους, παρέμειναν ενεργοί σε ιστοσελίδες ενημέρωσης στο θέμα που ανέκυψε με την πρώτη ελληνική αποστολή στην Αίγυπτο, στη μεγάλη πορεία προς τη Γάζα για την προσφορά ανθρωπιστικής βοήθειας στον Παλαιστινιακό λαό, που κάθε μέρα μετράει θανάτους παιδιών. Εννιακόσιες χιλιάδες παιδιά αυτή τη στιγμή πλήττονται από λιμοκτονία και από αναγκαστική πείνα πεθαίνουν και βάλλεται η ζωή τους και η ζωή όλου του Παλαιστινιακού λαού. Και στην προσπάθεια να αναχαιτίσουν το «κύμα» του πολέμου και της γενοκτονίας, σήμερα βρίσκονται στην Αίγυπτο πολλοί Έλληνες πολίτες.

Είμαστε η τρίτη μεγαλύτερη αποστολή από τη διεθνή κοινότητα που έχει συνασπιστεί στην προσπάθεια να σταματήσει αυτό το «έγκλημα πολέμου» και ανάμεσα σε αυτούς, είναι και δικοί μας, Βουλευτές του Ελληνικού Κοινοβουλίου, δύο μέλη της Ομάδας της «Νέας Αριστεράς», και η Βουλεύτρια η δική μας, η Τζώρτζια Κεφαλά, η οποία αποχώρησε πριν από λίγη ώρα από την Ελλάδα με κατεύθυνση επίσης, την μεγάλη πορεία προς τη Γάζα, την Αίγυπτο.

Επομένως, ευχαριστούμε θερμά όσους δημοσιογράφους παρέμειναν ενεργοί, εξαιρώντας την ενημέρωση που παρείχαν ειδικά για το θέμα της Ελληνικής Αποστολής καθώς παρέμειναν κρατούμενοι αρκετές ώρες στο Αιγυπτιακό Αεροδρόμιο, εμποδιζόμενοι στην πραγματικότητα και μετά τις πιέσεις που ασκήθηκαν και από εμάς εδώ στο Ελληνικό Κοινοβούλιο, αλλά και από άλλες αντιπροσωπείες. Τελικά, μπόρεσαν να συνεχίσουν την πορεία τους και ελευθερώθηκαν.

Μετά από αυτή την επισήμανση, θα ήθελα να γνωρίσουμε στους πολίτες, να επικοινωνήσετε ως εκπρόσωποι Φορέων που βρίσκεστε σήμερα εδώ και ανταποκριθήκατε στην πρόσκληση της Κυβέρνησης πολύ ευχάριστα και σας είδαμε πολύ συναινετικούς και εγκάρδιους με τον κ. Υπουργό, να μας πείτε αν συμμετείχατε στη διαβούλευση, αν συνδιαμορφώσατε αυτό το σχέδιο νόμου, που κατατέθηκε με μία άλλη μορφή στην Ελληνική Βουλή, από αυτήν που είχε κατατεθεί στο στάδιο της διαβούλευσης; Υπήρχαν άρθρα που αφαιρέθηκαν, άρθρα που προστέθηκαν. Υπάρχει μία κριτική στο υπόμνημα της ΠΟΕΣΥ, που δεν παρίσταται σήμερα λόγω της απεργίας. Και θα ήθελα να μας γνωρίσετε εάν και κατά πόσον υπήρξε πραγματική διαβούλευση και αν αναμειχθήκατε σε αυτή την τελική διαμόρφωση του νομοσχεδίου.

Επίσης, στο ζήτημα της λίστας τελικά, της γνωστοποίησης της λίστας συνδρομητών εφημερίδων, που πρακτικά αποσκοπεί στον έλεγχο της σκέψης και της ελευθερίας του τύπου, κ. Μαρινάκη, και επιβεβαιώνει φυσικά τη «διάβρωση» της εμπιστοσύνης των πολιτών στα μέσα μαζικής ενημέρωσης. Θα θέλαμε τελικά να καταλάβουμε, να γίνει αντιληπτό και σαφές, γιατί εκπρόσωπος Φορέα είπε ότι, εννόησε από τη χθεσινή σας τοποθέτηση ότι αυτό αποσύρθηκε, εγώ δεν αντιλήφθηκα κάτι τέτοιο, όπως είπε και η Εισηγήτρια από το ΣΥΡΙΖΑ, η κυρία Τσαπανίδου. Δεν αντιλήφθηκα ότι τοποθετηθήκατε στο ζήτημα αυτό της απόσυρσης της σχετικής διάταξης, η οποία είναι κραυγαλέα και επιβεβαιώνει φυσικά όσα περιστατικά παραβίασης ιδιωτικότητας δημοσιογράφων καταγράφονται κατ’ επανάληψη και τα θίγει πολύ εύστοχα η έκθεση της Human Rights Watch και όσα περιστατικά πλήττουν την ελευθερία της έκφρασης των δημοσιογράφων με διασπορά φόβου και ανασφάλειας, γιατί έχουν δεχτεί απειλές για τη ζωή τους, έχουν δεχθεί απειλές για την εργασία τους, στοχοποιούνται, αυτολογοκρίνονται και βρισκόμαστε ακριβώς γι’ αυτούς τους λόγους στην τελευταία θέση της Ευρωπαϊκής Ένωσης ως προς την ελευθερία του τύπου.

Μου έκανε εντύπωση ότι μας είπατε ότι αποτελεί το συγκεκριμένο νομοσχέδιο οδηγό για τα υπόλοιπα Ευρωπαϊκά Κράτη, η ύπαρξη Μητρώου. Η ύπαρξη Μητρώου είναι οδηγός. Το γεγονός ότι είμαστε τελευταίοι ως προς την ελευθερία του τύπου…

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος** **της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Είναι ουραγός.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):**…τι είναι;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Διαβάστε την Έκθεση.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Στην Ευρωπαϊκή Ένωση είμαστε στην τελευταία θέση. Στην τελευταία Έκθεση σύμφωνα με όσα καταγράφει η Human Rights Watch, είμαστε στην τελευταία θέση.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Διαβάστε τις επίσημες Εκθέσεις.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Εσείς δεν αναγνωρίζετε την Έκθεση αυτή και γνωρίζετε άλλες, έχετε δικές σας;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό)**(ομιλεί εκτός μικροφώνου)

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδικής Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Μία άλλη ερώτηση που θα ήθελα να θέσω είναι εάν μπορεί να υπάρξει τελικά σύγχυση ή επικάλυψη από τη χρήση Μητρώου και Υπομητρώου ή μήπως, τελικά, με αυτό τον τρόπο ενισχύεται ο ελεγκτικός μηχανισμός των ειδήσεων με έναν έμμεσο τρόπο, με την ύπαρξη δύο Μητρώων.

Τελευταίο ερώτημα σε σχέση με τις βελτιώσεις, που ανέπτυξε χθες ο Υπουργός, που επέρχονται με αυτό το σχέδιο νόμου που αφορούν στην ενίσχυση της διαφάνειας και της λογοδοσίας, μας είπατε είναι τέσσερις οι άξονες στην περαιτέρω διασφάλιση θέσεων εργασίας, στην απόδειξη της πραγματικής λειτουργίας κυκλοφορίας των εντύπων, στον περιορισμό της γραφειοκρατίας και την ουσιαστική ενίσχυση δειγματοληπτικών και επιτόπιων ελέγχων. Εσείς συμφωνείτε με αυτούς τους άξονες βελτιώσεων; Πιστεύετε ότι το συγκεκριμένο νομοσχέδιο υπηρετεί αυτά τα οποία εξήγγειλε χθες ο Υπουργός, γιατί εγώ δεν κατάλαβα κάποιου είδους τέτοια συμπεράσματα να μπορεί να εξάγει κανείς μέσα από αυτό το νομοσχέδιο και τον τρόπο που έχει συνταχθεί και τη σπουδή της συζήτησης γύρω από αυτό και τον τρόπο με τον οποίο μεθοδεύεται πρακτικά τη νομοθέτηση, ακόμα μία φορά, ως επιτελικό κράτος, καθώς αύριο στις 10:00 θα πρέπει να συνεδριάσουμε και να έχουμε αξιολογήσει όσα είπαν οι φορείς, να έχουμε τοποθετηθεί αναλυτικά επί άρθρων, τα οποία είναι σε ένα βαθμό και ακατάληπτα ακόμα, γιατί αποδεικνύουν αυτό που μονίμως πράττετε, να νομοθετείτε χωρίς να μπορεί κανείς να καταλάβει τι ακριβώς θέλετε να πετύχετε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Περνάμε τώρα στις απαντήσεις των φορέων. Θα πάμε με τη λίστα. Όσοι είστε εδώ εκπροσωπείτε έναν φορέα. Είναι δικό σας θέμα εάν θα απαντήσει ο ένας ή ο άλλος από τον φορέα που έχετε παραστεί. Είναι, επίσης, δικαίωμά σας να απαντήσετε σε ό,τι θέλετε και σε ό,τι δεν θέλετε να μην απαντήσετε, αυτό δεν χρειάζεται νομίζω διευκρίνιση.

Τον λόγο έχει η κυρία Πετρούλα Καλύβα, η οποία είναι Πρόεδρος του Διοικητικού Συμβουλίου της Ένωσης Δημοσιογράφων Ιδιοκτητών Περιοδικού Τύπου.

**ΠΕΤΡΟΥΛΑ ΚΑΛΥΒΑ (Πρόεδρος του Δ.Σ. της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ))**: Θα είμαι πολύ σύντομη. Απλά ήθελα να πω ότι ένιωσα προσωπικά εγώ, δεν ξέρω αν το ένιωσαν και άλλοι συνάδελφοι, μια προσβολή για την παρουσία μας εδώ, κυρία Πρόεδρε. Δεν ήρθαμε εδώ να πούμε σήμερα ότι όλα είναι τέλεια. Εάν μας ακούσατε, το είπαμε και στην αρχή, κανείς σχεδόν δεν είπε ότι είναι όλα τέλεια. Ήρθαμε να συζητήσουμε κάποιες βελτιώσεις σε ένα νόμο, κάποιες βελτιώσεις τις οποίες και εμείς τις προτείναμε σ’ αυτόν το νόμο. Δεν μιλήσαμε καθόλου κομματικά, γιατί, δυστυχώς, θα με κάνετε να πω ότι τα περιοδικά όλης της χώρας τουλάχιστον, που εκπροσωπώ εγώ σαν Ένωση, καθώς και οι μηνιαίες εφημερίδες, στον νόμο Παππά δεν ήταν μέσα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)** (ομιλεί εκτός μικροφώνου): Στο μικρόφωνο, σας παρακαλώ, δεν ακούγεστε.

**ΠΕΤΡΟΥΛΑ ΚΑΛΥΒΑ (Πρόεδρος του Δ.Σ. της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ))**: Ναι, ναι. Τα περιοδικά δεν θεωρούνταν τύπος. Άρα, λοιπόν, δεν θα πρέπει να πούμε ότι είναι μια δίκαιη και θεσμικά επιβεβλημένη αναγνώριση που έγινε; Προτείναμε να μπουν και οι ηλεκτρονικές εκδόσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Φυσικά είναι σημαντικό, δεν διαφωνώ μαζί σας.

**ΠΕΤΡΟΥΛΑ ΚΑΛΥΒΑ (Πρόεδρος του Δ.Σ. της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ))**: Αυτά προτείναμε.

**ΔΗΜΗΤΡΙΟΣ ΜΠΙΑΓΚΗΣ (Εισηγητής της Μειοψηφίας)** (ομιλεί εκτός μικροφώνου): Κύριε Πρόεδρε, έλεος, απευθύνετε σε εσάς η κυρία Πρόεδρος. Για όνομα του Θεού.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κύριε Μπιάγκη, το είπα. Από εκεί και πέρα ο κάθε ομιλητής έχει το δικό του τρόπο να μιλήσει.

Κυρία Καλύβα, να απευθύνεστε σε εμένα και να μιλάτε στο μικρόφωνο για να ακούγεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Μαλώνετε μία δημοσιογράφο για το πού απευθύνεται;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ακούστε να δείτε. Ξεκίνησα και λέω ο κάθε ομιλητής έχει τον τρόπο με τον οποίο ομιλεί. Εγώ απλά επισημαίνω, κυρίως για την καταγραφή των πρακτικών, ότι είναι καλύτερα να απευθύνεται προς τα εδώ για να ακούγεται αυτό που λέει. Από εκεί και πέρα, όμως, είναι δικαίωμά της να μιλάει όπως θέλει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Μα, απευθύνεται και σε όσους ρώτησαν και απαντάει. Απορώ, κ. Μπιάγκη, αυτό έχετε να πείτε; Αφήστε τη να μιλήσει όπως θέλει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εγώ το είπα, αλλά δεν ακούτε όταν μιλάει άλλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Ακούω τον κύριο Μπιάγκη να εξανίσταται και να λέει «έλεος, σε εσάς να απευθύνεται η κυρία Πρόεδρος». Σας ενοχλεί, δηλαδή, που απευθύνεται σε εμένα και μου απαντάει; Όπως θέλει θα μιλήσει. Με τις γυναίκες σας πιάνει πάντως αυτό, είναι φοβερό.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ένιωσε προσβεβλημένη είπε, η κυρία Καλύβα, εννοώντας εσάς. Για εσάς μίλησε, κυρία Κωνσταντοπούλου. Μία γυναίκα προσβάλλατε και πολλούς ακόμα. Ανθρώπους του Τύπου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αφήστε τα αυτά. Αφήστε την κυρία Πρόεδρο να απαντήσει όπως εκείνη θέλει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Καλύβα.

**ΠΕΤΡΟΥΛΑ ΚΑΛΥΒΑ (Πρόεδρος του ΔΣ της Ένωσης Δημοσιογράφων Ιδιοκτητών Περιοδικού Τύπου (ΕΔΙΠΤ)):** Λέω, λοιπόν, πάλι ότι ήρθαμε εδώ και δεν είπε κανείς μας ότι είναι τέλεια. Ήρθαμε να συζητήσουμε για κάποιες βελτιώσεις σε αυτό το νόμο που έγιναν και γι’ αυτό, απαντώ ότι ήταν σημαντικό και δίκαιο και επιβεβλημένο το να (…) περιοδικά και οι μηνιαίες εφημερίδες που μέχρι τώρα δεν υπήρχαν, κάτι που ίσχυε σε όλη την Ευρώπη.

Από εκεί και πέρα, όμως, όπως και το τι μπήκαν οι ηλεκτρονικές εκδόσεις, κάτι που θεωρούσαμε ότι ήταν πάρα πολύ σημαντικό. Δεν μπορούμε, λοιπόν, να πούμε ότι έγιναν αυτά και να έρθουμε εδώ πέρα και να πούμε ότι δεν έγινε τίποτα. Από εκεί και πέρα, από την αρχή είπαμε ότι προφανώς υπάρχουν κάποια προβλήματα και ούτε ήρθε αυτό το νομοσχέδιο να τα λύσει όλα.

Σε αυτό που είπε η κυρία Τσαπανίδου συμφωνούμε. Να ξεκινήσει ένας διάλογος όσον αφορά για τη διαφήμιση και για το πώς θα πρέπει να γίνει. Είπαμε ότι αυτό το νομοσχέδιο συζητάμε τώρα για τις βελτιώσεις αναφορά το Μητρώο. Τα προβλήματα είναι και άλλα και είμαστε εδώ να τα συζητήσουμε. Πάντως, δεν είπαμε ότι όλα είναι τέλεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Ξιναρής.

**ΤΑΣΟΣ ΞΙΝΑΡΗΣ (Γενικός Διευθυντής της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)):** Ευχαριστώ, κ. Πρόεδρε. Νομίζω όλοι γνωρίζετε ότι η ΕΙΗΕΑ εκπροσωπεί την συντριπτική πλειοψηφία των πανελλαδικών εφημερίδων. Όπως είπε και η κυρία Καλύβα, σίγουρα, εμείς σε όλη αυτή τη διαδικασία ήμασταν παρόντες. Μάλιστα το 2022 χαιρετίζουμε την προσπάθεια του Μητρώου που είναι ένα πρώτο βήμα όντως για να διαμορφωθεί το σωστό πλαίσιο να ενισχυθεί ο έντυπος Τύπος και μιλάω για τον έντυπο Τύπο, ο οποίος, βρίσκεται στη χειρότερη περίοδο.

Γι’ αυτό, είμαστε συμμέτοχοι σε όλη αυτή η διαδικασία. Δεν χαϊδεύουμε τα αυτιά ούτε του κ. Υπουργού, ούτε της Κυβέρνησης. Συνεχώς απαιτούμε και ζητούμε τη βοήθεια της πολιτείας να στηρίξει τον έντυπο Τύπο, ακριβώς για να εξασφαλίσουμε την πολυφωνία και τον πλουραλισμό.

Η ΕΙΗΕΑ είναι σε συνεχείς επαφές με τη Γενική Γραμματεία και τον κ. Υπουργό. Οφείλω να αναγνωρίσω την καλή συνεργασία. Αυτό κάναμε σήμερα. Όταν υπάρχει μια πολύ καλή συνεργασία, γιατί να μην την αναγνωρίσουμε; Μέσα σε αυτή την καλή συνεργασία φυσικά υπάρχει και πάρα πολλή κριτική, την οποία, εμείς, στη συγκεκριμένη περίπτωση έχουμε καταγράψει στη διαβούλευση μέσα από τα υπομνήματα που έχουμε καταθέσει.

Όπως είπα στην τοποθέτηση μου, θα συνεχίσουμε και θα δώσουμε καινούργιο υπόμνημα με τις παρατηρήσεις μας. Δεν ήρθαμε για να πούμε «μπράβο». Το είπαμε εκεί που όντως ισχύει η σωστή συνεργασία και το πρώτο βήμα.

Όσον αφορά την κρατική διαφήμιση, κυρία Τσαπανίδου, έχετε απόλυτο δίκιο. Ειδικά ο έντυπος Τύπος τη χρειάζεται πάρα πολύ και μέσα από αυτό το σχέδιο νόμου μπαίνει μια σωστή διαδικασία για να κατανεμηθεί, όταν φυσικά εγκριθούν και τα κονδύλια.

Όσον αφορά στο συγκεκριμένο νομοσχέδιο, θα δώσω στη νομική μας σύμβουλο, αν μου επιτρέπετε, λίγο χρόνο να αναφερθεί σε δυο τρία σημεία για να δώσουμε ακριβώς το στίγμα ότι δεν είπαμε ότι όλα είναι τέλεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει η κυρία Χριστοδούλου.

**ΓΕΩΡΓΙΑ ΧΡΙΣΤΟΔΟΥΛΟΥ (Νομική Σύμβουλος της Ένωσης Ιδιοκτητών Ημερησίων Εφημερίδων Αθηνών (ΕΙΗΕΑ)):**. Αναφορικά με την ερώτηση που υπεβλήθη κατά πόσο η Ένωση Ιδιοκτητών συμμετείχε ή όχι στη διαβούλευση, επειδή είχα την τύχη να συμμετάσχω και στη διαβούλευση πριν την ψήφιση του ν. 5005 του 2022, η Ένωση Ιδιοκτητών είχε συμμετάσχει δημοσίως στη διαβούλευση, είχε αποστείλει εγγράφως υπόμνημα στην Επιτροπή που είχε τον ίδιο ρόλο που έχει η Επιτροπή σας σήμερα και στο πλαίσιο της παρούσας διαβούλευσης και να προσδιορίσουμε το αντικείμενο, μιλάμε για τον νόμο ενίσχυσης της διαφάνειας της δημοσιότητας στα Μητρώα.

Στη συγκεκριμένη διαδικασία στις 18/05/2025, την προτεραία της λήξης της διαβούλευσης, η Ένωση συμμετείχε και υπέβαλε τις παρατηρήσεις της, για πλήθος άρθρων. Μόνο, αναφέρω περιληπτικά για το άρθρο 4, για τα άρθρα 10, 9, 15, 21 και είχαμε την τύχη να διαπιστώσουμε ότι η Γενική Γραμματεία και κ. ο Υπουργός, αποδέχτηκαν ορισμένες από τις εισηγήσεις της Ένωσης.

Να σημειώσω και μόνο, εδώ θα τελειώσω, ότι η αποδοχή και η συναίνεση εκφράστηκε για ορισμένες πλημμέλειες που διορθώθηκαν σε εύλογο χρόνο. Σε ένα νομοθέτημα που έρχεται δυόμιση χρόνια μετά τον αρχικό νόμο, διορθώνονται κάποιες ασφυκτικές προθεσμίες που υπήρχαν για τους εκδότες. Απαλλάσσονται από ένα μεγάλο διαχειριστικό βάρος και σε αυτά τα σημεία επικεντρώσαμε και ο κ. Ξίναρης ανέφερε, ότι είναι ιδιαίτερα ενθαρρυντικό, η Γενική Γραμματεία αφουγκράστηκε αυτές τις παρεμβάσεις που είχαν γίνει από τις Ενώσεις.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ »):**  Να κάνω μια ερώτηση διευκρινιστική, παρακαλώ;

Γιατί είναι σημαντικές αυτές, οι απαντήσεις.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος ης Επιτροπής):** Επειδή μπορεί να προκύψουν κι άλλες…

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ »):** Θέλετε στο τέλος;

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος ης Επιτροπής):** Καλύτερα νομίζω, στο τέλος. **ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ »):** Κανένα πρόβλημα, κανένα πρόβλημα.

**ΑΝΑΣΤΑΣΙΟΣ ΜΠΑΡΤΖΩΚΑΣ (Προέδρος ης Επιτροπής):** Τον λόγο έχει ο κ. Αντώνιος Κατωπόδης, Πρόεδρος του Δ.Σ. της Ένωσης Ιδιοκτητών Τοπικών Ημερήσιων και Εβδομαδιαίων Εφημερίδων Αττικής (ΕΙΤΗΕΕΑ), μέσω webex. Έχετε τον λόγο.

**ΑΝΤΩΝΙΟΣ ΚΑΤΩΠΟΔΗΣ (Πρόεδρος του Δ.Σ. της Ένωσης Ιδιοκτητών Τοπικών Ημερήσιων και Εβδομαδιαίων Εφημερίδων Αττικής (ΕΙΤΗΕΕΑ)):** Καλησπέρα σας και πάλι. Κοιτάξτε, προείπαμε ότι γίνονται πολύ θετικά βήματα. Εγώ επειδή τελώ Πρόεδρος από το 2007 και επανεκλέγομε, εμείς οι τοπικές εφημερίδες ήμασταν λίγο στη «γωνία», ουσιαστικά παρεξηγημένες. Τι συμβαίνει;

Ήρθε ο «νόμος Ρουσόπουλου», προσπάθησε όπως προείπε και ένας συνάδελφος ο κ. Γρηγόρης Τριανταφυλλόπουλος, προσπάθησε και χαρτογράφησε τον Τύπο. Έχουμε περάσει καταστάσεις, στη Γενική Γραμματεία να μην ξέρουν να μετράνε τις διαστάσεις των εφημερίδων. Πλέον αυτά, δεν υπάρχουν, είναι 10ετίες πίσω.

Δεύτερον, ανά πάσα στιγμή ξεπετάγεται από τη «γωνία» μια εφημερίδα, όπως θα πρέπει και με τα sites να γίνει πολύ περισσότερη δουλειά αυτή τη στιγμή, ξεπετάγεται μια εφημερίδα και ζητάει κρατική διαφήμιση, γιατί;

Γιατί μπορεί να έχει «έναν γνωστό» που να θέλει να βοηθήσει ή οτιδήποτε άλλο. Αυτό, ένα νομοσχέδιο το οποίο βελτιώνει το νόμο, τι κάνει;

Αποτρέπει λαθρόβιους, αποτρέπει κάποιους να λέγονται εκδότες, να λέγονται επιχειρήσεις, να προσλαμβάνουν δημοσιογράφους και μετά να τους απολύουνε και οι δημοσιογράφοι να τους ψάχνουνε. Λοιπόν, υπάρχουν πολύ μεγάλα θέματα τα οποία πρέπει να αυστηροποιήσουμε.

Βέβαια, βελτιώνει το σχέδιο νόμου κάποια πράγματα, ίσως να χρειάζεται να μπορέσει να γίνουν και άλλα βήματα, αλλά τουλάχιστον πάμε σε μια κατάσταση που ξέρουμε τι γίνεται αύριο. Ξέρουμε ότι έχουμε επιχειρήσεις, πώς θα επενδύσουμε πάνω σε αυτές, θα επενδύσει ένας εργαζόμενος πάνω σε εμάς, δεν μπορεί να υπάρχει αναρχία στον χώρο του Τύπου, προφανώς. Πρέπει κάποιος να έχει το δικαίωμα να εκδίδει εφημερίδα, εφόσον όμως, είναι σωστός, γιατί όταν υπάρχουν όχι, μόνο «ανοιχτά παράθυρα», «πολύ μεγάλες πόρτες» και ο άλλος θέλει να γίνεται εκδότης ή επιχείρηση Τύπου, το αποτέλεσμα είναι αυτό. Να χάνονται θέσεις εργασίας, που ο άλλος προσδοκά να πιάσει μια θέση, να πιάσει μια δουλειά, να απολύονται δημοσιογράφοι.

Τώρα, όσον αναφορά την κρατική διαφήμιση και εκεί πιστεύουμε, ότι χρειάζονται βήματα βελτίωσης. Χρειάζονται, γίνονται κάποιες προσπάθειες, κυρίως μιλάω για τις τοπικές εφημερίδες όχι, για πανελλαδικές εφημερίδες που είναι σε άλλη κατάσταση και ειδικά εμείς που είμαστε στην Αττική, που δεν είμαστε στον περιφερειακό Τύπο που είναι στο 30%, είμαστε στο 70% και έχουμε να ανταγωνιστούμε πανελλαδικά Μέσα Ενημέρωσης που προφανώς, έχουν λίγο μεγαλύτερη «πίτα». Τι θέλω να πω;

Για να τελειώνω να μην σας κρατάω, θεωρώ ότι το νομοσχέδιο αυτό βελτιώνει κάποια πράγματα. Εγώ είμαι 30 χρόνια εκδότης με εφημερίδες και τα τελευταία 15 χρόνια και με sites των εφημερίδων, βλέπω ότι γίνονται βήματα βελτίωσης.

Θα πρέπει αυτά να τα ενισχύσουμε. Θα πρέπει όλοι μαζί να βάλουμε τις σκέψεις μας, όπως καταθέσαμε προτάσεις όλες οι ενώσεις Τύπου και είπε ο καθένας από τη δική του εμπειρία, που η Γενική Γραμματεία τα περισσότερα τα έχει δεχτεί, για να προχωρήσουμε στην επόμενη μέρα και να ξέρουμε και εμείς ότι μπορούμε να επενδύσουμε πάνω στο χώρο το δικό μας και ότι μπορούμε να προχωρήσουμε να είμαστε υγιείς σε όλες τις επιχειρήσεις κυρίως και να πούμε, ότι ναι, αφιερώνουμε τη ζωή μας στην ενημέρωση και όχι σε οτιδήποτε άλλο, να μπορέσουμε να κάνουμε «ντρίπλες» για να αποφύγουμε κακοτοπιές ή διάφορα άλλα πράγματα από πιθανούς ανταγωνιστές που ουσιαστικά δεν είναι ανταγωνιστές, είναι λαθρόβιοι που έρχονται να πάρουν τη δουλειά μας.

Νομίζω ότι θα ενισχυθεί και περισσότερο αυτό το πεδίο έτσι ώστε να καλύψει αυτές τις εφημερίδες, αυτούς τους επαγγελματίες που καθημερινά αγωνιούν και βγαίνουν στο πεδίο για να πάρουν ιδιωτική διαφήμιση η οποία εκλείπει καθημερινά, μειώνεται και να διεκδικήσουν γιατί όχι καθαρά κρατική διαφήμιση εφόσον πληρούν τις προδιαγραφές του νόμου.

Αυτά εν ολίγοις. Νομίζω ότι σίγουρα η κριτική μπορεί να υπάρχει αλλά, επειδή ζούμε πάρα πολλά χρόνια κάποια πράγματα, θεωρούμε ότι μπαίνουμε σε ένα πεδίο συνεννόησης τέτοιο που ο φορέας μας πιστεύουμε ότι μας υποστηρίζει και θα μας υποστηρίξει περισσότερο.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Αντώνιος Μουντάκης.

**ΑΝΤΩΝΙΟΣ ΜΟΥΝΤΑΚΗΣ (Πρόεδρος του ΔΣ της Ένωσης Ιδιοκτητών Επαρχιακού Τύπου, ΕΙΕΤ):** Επειδή ακούστηκε κάτι προηγουμένως, βέβαια κάποιοι συνάδελφοι ήδη με έχουν καλύψει, αλλά ακούστηκε ότι είπαμε εμείς, ναι σε όλα. Αυτό είπε η κυρία Κωνσταντοπούλου. Δεν είναι ακριβώς έτσι φυσικά. Αν άκουσε και τη δική μου τοποθέτηση είπαμε ότι ο νόμος είναι σε σωστή κατεύθυνση. Κάποιες τροποποιήσεις που προτείναμε πέρασαν, κάποιες άλλες δεν πέρασαν, όπως ήταν τα βαριά πρόστιμα που είπαμε σ΄αυτούς που λαθραία βγάζουν έντυπα. Η άμεση εξόφληση των τιμολογίων πρέπει να λυθεί με μια κοινή υπουργική απόφαση. Ότι πρέπει να υπάρχουν (…) σε αυτές τις ιστοσελίδες. Ότι πρέπει να επεκταθούν οι καταχωρήσεις και των δημοτικών επιχειρήσεων στο διαδίκτυο, να αυξηθεί η κρατική διαφήμιση στις ιστοσελίδες και στις εφημερίδες φυσικά οι οποίες είναι ψίχουλα αυτή τη στιγμή.

Φυσικά δεν μπορούσαμε να μην εξάρουμε, να μην δηλώσουμε την ικανοποίησή μας, όσον αφορά την ανακοίνωση του κ. Υπουργού για την οριστική λύση στο θέμα των παρατάσεων των διακηρύξεων. Είναι ένα βάσανο που όσοι γνωρίζουν καταλαβαίνουν τι λέω. Ένα βάσανο που μας ταλανίζει εδώ και δέκα χρόνια και απ΄ό,τι φαίνεται έχει πάρει το δρόμο της οριστικής λύσης. Δεν θα μπορούσαμε λοιπόν να μην εκφράσουμε την ικανοποίησή μας. Όποιοι γνωρίζουν τις ενώσεις γνωρίζουν τι μάχες έχουμε δώσει. Έχουμε κοντράρει πολλές φορές και αυτή και τις προηγούμενες κυβερνήσεις, όμως όταν βλέπουμε βήματα προς τη σωστή κατεύθυνση είμαστε «υποχρεωμένοι» να εξάρουμε οποιοδήποτε σωστό βήμα γίνεται προς επίλυση των πολλών προβλημάτων που έχει ο έντυπος τύπος στην περιφέρεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γεώργιος Μιχαλόπουλος, Πρόεδρος του Συνδέσμου Ημερήσιων Περιφερειακών Εφημερίδων.

**ΓΕΩΡΓΙΟΣ ΜΙΧΑΛΟΠΟΥΛΟΣ (Πρόεδρος του Συνδέσμου Ημερήσιων Περιφερειακών Εφημερίδων, ΣΗΠΕ):** Θα με συγχωρήσουν οι Εισηγητές, θα μιλήσω πρώτα στην Πρόεδρο, όπως νομίζω ότι και θεσμικά πρέπει.

Κυρία Πρόεδρε…..

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείτε, δεν άκουσα, ποιος είπατε ότι έχει το λόγο τώρα;

**ΓΕΩΡΓΙΟΣ ΜΙΧΑΛΟΠΟΥΛΟΣ (Πρόεδρος του Συνδέσμου Ημερήσιων Περιφερειακών Εφημερίδων, (ΣΗΠΕ)):** Μιχαλόπουλος Γιώργος, Πρόεδρος του ΣΗΠΕ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Απευθύνεστε σε μένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Όπου θέλει απευθύνεται. Πού το λέει αυτό ότι απευθύνεται σε σας; Είμαστε στην ακρόαση φορέων.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ένα λεπτό, κυρία Πρόεδρε, για να μην υπάρχουν παρανοήσεις. Θεσμικά διά μέσω του προεδρείου απευθύνετε σε σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα τους πούμε και που θα απευθύνονται;

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κι εγώ δεν κατάλαβα νωρίτερα τη διευκρίνισή σας προς τους εκπροσώπους των φορέων, ότι μπορείτε και να μην απαντήσετε αν θέλετε. Νομίζω ότι έχουν ελεύθερη βούληση να κάνουν ό,τι θέλουν και να σεβαστούν και εμάς που ρωτάμε κάτι.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Διευκρίνισα ότι ήταν περιττό αυτό που είπα, αυτονόητο φαντάζομαι, αλλά εντάξει πρώτη φορά είναι οι άνθρωποι εδώ πέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»)**: Αυτονόητο ότι μπορούν και να μην απαντήσουν άμα θέλουν;

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «Συνασπισμός Ριζοσπαστική Αριστερά – Προοδευτική Συμμαχία»)**: Αυτονόητο ότι μπορούν να μην απαντήσουν σε ερωτήσεις;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Όπως και σε κάθε φορέα. Ναι, δικαίωμά τους είναι, γιατί;

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ(Ειδική Αγορήτρια της Κ.Ο. «Συνασπισμός Ριζοσπαστική Αριστερά – Προοδευτική Συμμαχία»)**: Και πρέπει να τους το πούμε. Μπορείτε να μην απαντήσετε σε ερωτήσεις; Είναι σα να τους προτρέπετε να μην απαντήσουν στην ερώτηση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Δεν νομίζω να έχουν ανάγκη ούτε αποτροπής ούτε προτροπής.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ(Ειδική Αγορήτρια της Κ.Ο. «Συνασπισμός Ριζοσπαστική Αριστερά – Προοδευτική Συμμαχία»)**: Εσείς γιατί τους προτρέψατε; Αυτό μου έκανε εντύπωση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Από ευγένεια της φιλοξενίας, κυρία Τσαπανίδου. Φαντάζομαι και σε μια δική σας εκπομπή μπορεί να λέγατε το ίδιο σε έναν φιλοξενούμενο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»)**: Κύριε Μπαρτζώκα δεν είστε στο σπίτι σας. Εδώ είναι Βουλή.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ(Ειδική Αγορήτρια της Κ.Ο. «Συνασπισμός Ριζοσπαστική Αριστερά – Προοδευτική Συμμαχία»)**: Εγώ στις εκπομπές, δημοσιογραφικά στην κριτική που ασκούσα στην εξουσία, τους πίεζα να απαντήσουν.

**ΓΕΩΡΓΙΟΣ ΜΙΧΑΛΟΠΟΥΛΟΣ(Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ)):** Παρακαλώ πολύ, μιλάτε για μας σα να μην είμαστε εδώ. Αφήστε μας σας παρακαλώ να μιλήσουμε. Σας παρακαλώ όλους. Δηλαδή, μιλάτε για μας σα να μην είμαστε εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»)**: Δεν είμαστε όλοι το ίδιο.

**ΓΕΩΡΓΙΟΣ ΜΙΧΑΛΟΠΟΥΛΟΣ(Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ)):** Λοιπόν, κυρία Πρόεδρε, είχατε πραγματικά σοβαρή δουλειά και το πιστεύω, αλλά δεν είδατε την ομιλία μου, γιατί η ομιλία μου η μισή, ήταν εναντίον του κυρίου Μαρινάκη. Όπως και τα δύο e mail που στείλαμε στην Εισηγήτρια σας, είναι γεμάτα πράγματα εναντίον του κυρίου Μαρινάκη. Φυσικά έπρεπε να είναι εδώ οι Ενώσεις.

Δεύτερον, το 95% των μελών του ΣΗΠΕ δημοσίευσαν τη Human Rights. Τρίτον, αρκεί να σας πω και γιατί την δημοσιεύσαμε. Γιατί ο επαρχιακός τύπος διαφέρει από τον υπόλοιπο τύπο. Τι εννοώ. Φυσικά δεν είναι όλοι το ίδιο έτσι. Δεν ταϊζόμαστε από κρατικό χρήμα. Δεν ανήκει ο τζίρος μας στην Κυβέρνηση. Ανήκει ο τζίρος μας σε εμάς και στους αναγνώστες μας. Και καταγγείλαμε όταν η Κυβέρνηση πριμοδότησε εκδότες με έναν εργαζόμενο με 23 χιλιάρικα και τους δικούς μας εργαζόμενους με ένα χιλιάρικο. Και θα ήταν χαρά μας οι Ενώσεις να ήταν εδώ.

Θέλω να σας πω, σε συνέχεια αυτού του ερωτήματος που κάνατε, ο νόμος λέει ότι το 30% της επικοινωνιακής πολιτικής πρέπει να καταλήγει στα επαρχιακά μέσα. Σας πληροφορώ ότι δεν καταλήγει ούτε το 5%. Καταλήγει ελάχιστο. Κανονικά θα έπρεπε κάθε υπουργείο να υποβάλει κατάσταση με το που δημοσιεύει και τι. Τώρα πάει να ξεκινήσει κάτι με το ΠΑΣΙΘΕΑ, αλλά δεν υποβάλλει κανείς τίποτα. Ο καθένας αναθέτει όπου θέλει και μάλιστα έχουμε βρει και το κόλπο, τα αναθέτουμε σε ένα διαφημιστικό γραφείο και το διαφημιστικό γραφείο τα μοιράζει όπου θέλει. Οπότε φυσικά και δεν τηρείται αυτό.

Κυρία Τσαπανίδου, δεν φοβόμαστε κανέναν έλεγχο. Ας τον κάνει τον έλεγχο όποιος θέλει, αρκεί να τον κάνει όπως πρέπει. Μου έκανε φοβερή έκπληξη πώς συγκλίνετε με τον κύριο Μαρινάκη και θα εξηγηθώ. Να μην έχει γραφεία, να μην έχει εκτυπωτές, να μην έχει κομπιούτερ, να μην έχει τηλέφωνα, να κάθεται σε ένα σπίτι να εκτυπώνει σε έναν εκτυπωτή, το 100% του τζίρου του να ανήκει στην κυβέρνηση και σε ότι του δίνει κάθε κυβέρνηση, γιατί παίρνει διακηρύξεις και διαφημίσεις από την κυβέρνηση. Γιατί όλοι αυτοί που σας περιγράφω είναι στο Μητρώο, δεν υπάρχει κανένας φόβος. Όλοι αυτοί που σας περιέγραψα, που δεν τα έχουν αυτά, δεν έχουν γραφεία, δεν έχουν τίποτα, δεν είναι πουθενά, είναι στο Μητρώο. Και μάλιστα, συμφωνείτε με την κυβέρνηση, να έχουν και ένα άτομο προσωπικό.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «Συνασπισμός Ριζοσπαστική Αριστερά – Προοδευτική Συμμαχία»)**: Λάθος έχετε καταλάβει.......δεν υπάρχει υποχρεωτικότητα για να μπει κάποιος στο Μητρώο. (ομιλεί εκτός μικροφώνου)

**ΓΕΩΡΓΙΟΣ ΜΙΧΑΛΟΠΟΥΛΟΣ(Πρόεδρος του Συνδέσμου Ημερήσιων Περιφερειακών Εφημερίδων (ΣΗΠΕ)):** Προσέξτε τι λέει ο νόμος. Ένα άτομο προσωπικό, να δουλεύει ένας δημοσιογράφος 24 ώρες το εικοσιτετράωρο, 7 ημέρες την εβδομάδα. Ποιος δημοσιογράφος δουλεύει 24 ώρες το εικοσιτετράωρο, 7 ημέρες την εβδομάδα. Και μάλιστα μέσα που τιμολογούνται 0,001 ευρώ και κάθονται λοιπόν, είναι στο Μητρώο, ξεκουράζονται και παίρνουν κρατικές ενισχύσεις, κρατικό χρήμα και είναι όλα μια χαρά. Οπότε, νομίζω λοιπόν, ότι εμείς δεν φοβόμαστε ούτε τον έλεγχο ούτε τίποτα. Είναι, όμως, μια ευκαιρία τώρα να διορθώσουμε κάποια πράγματα και με τη δική σας βοήθεια.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κ. Κωνσταντίνος Τόλης, Πρόεδρος της Ένωσης Περιφερειακού Τύπου Ελλάδος.

**ΚΩΝΣΤΑΝΤΙΝΟΣ ΤΟΛΗΣ (Πρόεδρος του ΔΣ της Ένωσης Περιφερειακού Τύπου Ελλάδος (ΕΠΤΕ)):**  Εγώ, θα σταθώ σε κάποια που ζητήθηκε να απαντηθούν από τους Εισηγητές των κομμάτων πολύ σύντομα.

Θέλω όμως να διευκρινίσω, διότι εγώ είμαι από αυτούς που έχουν υποστεί τον έλεγχο και έχω εμπειρία από «πρώτο χέρι». Λίστα Συνδρομητών δεν ζητήθηκε και οφείλω να διευκρινίσω. Ζητήθηκαν στοιχεία συνδρομητών όσον αφορά αν βρίσκονται ανεβασμένα στη ΔΟΥ τα τιμολόγια και όλα αυτά. Ζητήθηκαν κι άλλα πράγματα, ο έλεγχος ήταν ερασιτεχνικός και εν πάση περιπτώσει δημιούργησε ερωτήματα. Η υπηρεσία το κατάλαβε ότι έγιναν λάθη και δεν μου βρήκαν τίποτα, μου ζήτησαν τέσσερα τιμολόγια τα οποία είχαν ήδη εκδοθεί προ του ελέγχου, παλαιότερα συνδρομητών. Εγώ δεν κατάλαβα. Νόμιζα ότι θα έρθει ένα μέιλ και θα μου λέει «στείλε μου κι αυτά», δεν τα στείλαμε ποτέ και μας πέταξαν έξω. Είμαστε έξι μήνες έξω από το Μητρώο και είναι οδυνηρό. Δεν μπορούμε να δημοσιεύσουμε τίποτα, δηλαδή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Το εξηγείτε αυτό παρακαλούμε για να καταλάβουμε;

**ΚΩΝΣΤΑΝΤΙΝΟΣ ΤΟΛΗΣ (Πρόεδρος του ΔΣ της Ένωσης Περιφερειακού Τύπου Ελλάδος (ΕΠΤΕ)):** Θα το εξηγήσω. Εγώ δεν καταλογίζω κακή πρόθεση, παρόλο που η καταγγελία προήλθε από την απέναντι Ένωση. Γι’ αυτό λέω κινδυνεύουμε να μπούμε σε ατραπούς περίεργες. Δηλαδή, να έχουμε καταγγελίες οι οποίες να προσπαθούν να εξοντώσουν ο ένας τον άλλον.

Μπορεί να λυθεί το θέμα των ελέγχων, κύριε Πρόεδρε, κύριε Υπουργέ και κύριε Γενικέ, με απλό τρόπο. Εγώ, το έχω πει και στον Γενικό, καθημερινά η εφημερίδα οφείλει να στέλνει το φίλο της με PDF στην υπηρεσία ώστε θα βλέπουν ότι κυκλοφορεί, δειγματοληπτικά μπορούν να βλέπουν κάθε μέρα. Μπορούν να ελέγχουν αν υπάρχουν οι εργαζόμενοι και οι προϋποθέσεις τα πάντα είναι ανεβασμένα ψηφιακά. Εάν κάποιος, κ. Υπουργέ, θα παρακαλούσα να το ακούσετε, εάν κάποιος έχει τους εργαζόμενους ασφαλισμένους, πληρωμένους- εν πάση περιπτώσει οι προϋποθέσεις είναι εκεί φαίνονται ανεβασμένα ψηφιακά όλα- ο έλεγχος μπορεί να γίνει και από τα γραφεία της υπηρεσίας. Δεν χρειάζονται αστυνομικοί έφοδοι και επιτόπιοι έλεγχοι ή να γίνονται μόνο σε ακραίες περιπτώσεις.

Η ποσόστωση, το ότι θα κληρώνονται τόσοι από κάθε κλάδο και θα έρχονται οι υπάλληλοι της γραμματείας να δουν αν έχεις γραφεία νομίζω είναι ακραίοι. Σήμερα υπάρχουν εργαζόμενοι που μπορούν να εργάζονται από το σπίτι νόμιμα από τον ΕΦΚΑ, θεσμοθετήθηκε στην περίοδο της πανδημίας . Αυτό δεν το γνώριζε καν η υπηρεσία. Εγώ έχω εργαζόμενους οι οποίοι εργάζονται και από το σπίτι είναι πλήρως ασφαλισμένοι δημοσιογράφοι με οκτάωρο. Όμως έγινε ολόκληρη διαβούλευση για να το μάθει και η νομική υπηρεσία της Γενικής Γραμματείας, τηλεφώνησαν οι ελεγκτές κάτω, πήραν time out βγήκαν έξω πήραν και μου λένε υπάρχει ασάφεια. Θέλω να πω ότι τα πράγματα τρέχουν γρηγορότερα στην πραγματικότητα από την ελληνική γραφειοκρατία που δυστυχώς τη συναντήσαμε εδώ πέρα.

Δηλαδή, δεν υπερβάλω πήραν τηλέφωνο τον συντάκτη και λέει να δω το Φύλλο της Ημέρας και βλέπει το Φύλλο της Ημέρας. Μπαίνει ταυτότητα «αυτός ο δημοσιογράφος δούλεψε χθες;» «Δούλεψε» λέω εγώ. «Μπορώ να του τηλεφωνήσω;» «Να του τηλεφωνήσετε». Τι να έκανα; Να έλεγα όχι; Τηλεφωνεί και ευτυχώς το σήκωσε σε ανοιχτή ακρόαση. Του λέει «Τι γράψατε στο σημερινό Φύλλο της Εφημερίδας «Κόσμος της Λάρισας» κύριε Τάσο Πλέντζα;» αυτό είναι το όνομα του Συντάκτη και αυτός λέει «έγραψε το κεντρικό θέμα» και ένα θέμα θυμάμαι για την ευλογιά στην Ελασσόνα για τα αιγοπρόβατα, έγινε το περασμένο καλοκαίρι. Λοιπόν, εάν δεν απαντούσε η εντύπωση θα ήταν ότι ο συντάκτης δεν υπήρχε ή εν πάση περιπτώσει δεν εργάστηκε ή εν πάση περιπτώσει ότι η εφημερίδα δεν κυκλοφορεί και επειδή εμείς κάνουμε ψηφιακή εκτύπωση δεν την αναγνωρίζουνε αρκετοί συνάδελφοι μας.

Που θέλω να καταλήξω. Μπορεί ο καθένας να εργάζεται από οπουδήποτε του είναι πρόσφορο αρκεί να είναι νόμιμα καλυμμένος, Να πληρώνονται οι εισφορές, να είναι ένας εργαζόμενος ο όποιος έχει προϋποθέσεις του νόμου. Επομένως, οι έλεγχοι κατά τόπους θα είναι λίγοι και μόνο σε ακραίες περιπτώσεις και μπορεί να μάθει η Γραμματεία ποιες είναι οι ακραίες περιπτώσεις. Εγώ επιμένω. Καθημερινά μπορούμε να στέλνουμε το φύλο σε PDF όχι με ταχυδρομεία και όλα αυτά αλλά μπορεί να το ελέγχουν.

Από εκεί και μετά, ενημερώνω και την κυρία Πρόεδρο, ότι σήμερα υπήρξε και μία σπουδαία ανακοίνωση από τον Υπουργό την περιμένουμε το ‘16. Επανήλθε η κανονικότητα στις δημοσιεύσεις των διακηρύξεων και γενικότερα στις υποχρεωτικές δημοσιεύσεις στον Περιφερειακό Τύπο- ήταν υποχρέωση και των άλλων όμως και από το ‘16 πέρασαν τόσοι Υπουργοί και τόσες κυβερνήσεις και δεν το έκανε κανένας. Μιλάω ότι εδώ πρέπει να το αναγνωρίσουμε, οφείλουμε να αναγνωρίσουμε και πρέπει να είμαστε ειλικρινείς, λέμε που έχουμε αντιρρήσεις και λέμε που συμφωνούμε.

Από εκεί και πέρα η εφημερίδες το είπα και πριν είναι στα χειρότερα τους, δεν υπάρχουν πωλήσεις, είναι ελάχιστες επομένως πρέπει να είναι ελαστικά τα κριτήρια και νομίζω ότι εδώ θα δείξει κατανόηση η υπηρεσία και τουλάχιστον σε κάποιους νομούς που είναι μικρότεροι θα πρέπει να πέσουν και τα κριτήρια των πωλήσεων. Διότι, όταν μεγάλες αθηναϊκές και ιστορικές εφημερίδες δεν μπορούμε να φτάσουμε στις 50.000 φύλλα πώς μία εφημερίδα στη Λάρισα- εγώ στη Λάρισα είμαι η μικρή και μεγάλη μια άλλη.

Πόσα θα πουλήσει και ο μεγάλος, νομίζετε, στο νομό; Ή και ο μεγάλος αργεί να γίνει μικρός; Τι θα πει μεγάλος και μικρός, όταν πας στο περίπτερο και θλίβεσαι από την εικόνα των πωλήσεων; Άρα, θέλουμε τη στήριξη, την οποία επιζητούμε με διαφανέστατες διαδικασίες. Σε μεγάλο βαθμό την είχαμε από την Κυβέρνηση και αυτό οφείλουμε να αναγνωρίσουμε.

Από εκεί και μετά, σαφώς και έχουμε αντιρρήσεις. Το 30% είναι μεγάλη κοροϊδία, χρόνια τώρα παίρνουμε ελάχιστα. Πήραμε μέρος στη διαβούλευση. Ήταν θετική. Νομίζω ότι με συνεννόηση μπορούμε να διορθώσουμε και άλλα πράγματα.

Να μη μιλάω μόνον εγώ, από τη δική μας την Ένωση, αλλά να μιλήσει και ο κ. Αμβροσίου, από το Διοικητικό Συμβούλιο, αν του επιτρέπετε.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Αμβροσίου. Ορίστε, σάς ακούμε.

**ΓΕΩΡΓΙΟΣ ΑΜΒΡΟΣΙΟΥ (μέλος του Δ.Σ. της Ένωσης Περιφερειακού Τύπου Ελλάδος (ΕΠΤΕ)):** Θα ήθελα να πω ότι για να φτάσουμε, σήμερα εδώ, έγιναν κάποια βήματα. Κάναμε πολλές συναντήσεις στη Γενική Γραμματεία με το Γενικό Γραμματέα κ. Γαλαμάτη, με την Υπηρεσία, με τους νομικούς συμβούλους. Διαμορφώθηκε ένα νομοσχέδιο. Είπαμε τη γνώμη μας, μια φορά. Έγινε η διαβούλευση στο open.gov, καταθέσαμε τις απόψεις μας και φτάνουμε τώρα, τρίτη φορά, εδώ, μετά από πολλές διαδικασίες. Οπότε, είναι λογικό να συμφωνούμε στις περισσότερες από τις ρυθμίσεις που ήρθαν.

Ήθελα, λοιπόν, να ξεκαθαρίσω γιατί λέμε «ναι» και δεν ήρθαμε να φωνάξουμε. Διότι φωνάξαμε πιο πριν. Απλά, εκεί δεν μας άκουγε κανείς. Ήμασταν σε ένα γραφείο όταν φωνάζαμε.

Ένα άλλο που θέλω να πω είναι ότι θα πρέπει να καταλάβουν όλοι ότι ο επαρχιακός Τύπος είναι κάτι το διαφορετικό. Ίσως να έχουν μάθει αλλιώς, εδώ, οι εκπρόσωποι των κομμάτων από τα Μ.Μ.Ε. τα κεντρικά. Εμείς εκεί βάζουμε τους πάντες, δεν βάζουμε μόνον την Κυβέρνηση. Ανοίξτε την εφημερίδα. Θα δεις και «ΚΚΕ», θα δεις και «Πλεύση Ελευθερίας», θα δεις και «ΝΙΚΗ», θα δεις και «Λατινοπούλου», θα δεις και «Μ-Λ.ΚΚΕ». Όποιος στέλνει, ακόμα και ένας που έχει μια άποψη, εμείς τη βάζουμε. Ο πλουραλισμός και η πολυφωνία, στην επαρχία «ζει και βασιλεύει» ακόμη. Άρα, λοιπόν, δεν έχουμε ανάγκη να έρθουμε εδώ να πούμε «μπράβο».

Το «μπράβο» το είπαμε, γιατί; Διότι, το 2016, καταργήθηκαν -πολύ κακώς- oi διακηρύξεις. Μάς λέγανε τότε όλοι ότι υπάρχει μνημονιακή υποχρέωση, η εργαλειοθήκη του ΟΟΣΑ. Πουθενά δεν υπήρχε. Βρείτε μου, λοιπόν, το μνημόνιο αν λέει μέσα πουθενά να καταργηθούν οι διακηρύξεις. Καταργήθηκαν.

Και τώρα, λοιπόν, ήρθε αυτή η Κυβέρνηση, ενώ οι προηγούμενοι μάς είχαν σε ομηρία. Θα μπορούσε, τώρα, η Κυβέρνηση να πει «δυο χρόνια ακόμα» και να ‘ρθούμε και να ξανά παρακαλάμε και να είμαστε καλά παιδιά.

Άρα, λοιπόν, αφού ήρθε και λέει «επαναφέρω τις διακηρύξεις», εμείς θα πούμε «μπράβο», γιατί θα σταματήσουμε να είμαστε επαίτες.

**ΑΝΤΩΝΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Τριανταφυλλόπουλος, από την Ένωση Επαρχιακών Εφημερίδων. Ορίστε.

**ΓΡΗΓΟΡΗΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του Δ.Σ. της Ένωσης Ιδιοκτητών Ημερησίων Επαρχιακών Εφημερίδων (ΕΙΗΕΕ)):** Επειδή, ούτως η άλλως, έγιναν πάρα πολλές αναφορές, θα είμαι συγκεκριμένος.

Μίλησα από την αρχή για το ποιο είναι το οικοδόμημα του περιφερειακού Τύπου. Το έκανα αυτό, διότι το να εκφράσω κρίσεις και απόψεις για άλλους τομείς του κλάδου και για άλλα μέσα ενημέρωσης, δεν νομίζω ότι, σε πλαίσιο τάξης, αυτό δεν είναι και δεοντολογικό.

Εγώ απευθύνομαι στην Κυβέρνηση και στα κόμματα, εκπροσωπώντας τις ημερήσιες περιφερειακές εφημερίδες. Και ακριβώς πολύ εύστοχη η παρατήρηση από τον Εισηγητή του Κ.Κ.Ε. τον κύριο Δελή για το αν συρρικνώνεται ο περιφερειακός Τύπος.

Το 2009, που εφαρμόστηκε ο ν.3548, είχαμε 137 εφημερίδες. Σήμερα, έχουμε 94 περιφερειακές. Μείωση 30%. Σε αυτά τα 15 χρόνια, δεν βγήκε κανένας καινούργιος Τίτλος. Είμαστε οι ίδιοι. Και δεν είναι μόνο ότι χάσαμε 30%. Εγώ, από την Αχαΐα, έβγαινα με 48 σελίδες. Τώρα, βγαίνω με 24. Είχα 28 άτομα προσωπικό. Τώρα δεν μπορώ να ξεπεράσω να κάνω διψήφιο το νούμερο. Διότι δεν αντέχουμε πλέον.

Διότι αυτά τα 15 χρόνια δεν έγινε τίποτα σοβαρό για να υπερασπιστεί η πολιτεία και τα κόμματα συνολικά τον περιφερειακό τύπο. Σήμερα βλέπουμε ένα μικρό φωτάκι στο βάθος του τούνελ, διότι και από την κυβέρνηση είδαμε να λύνει το θέμα των δημοσιεύσεων που είναι πολύ σοβαρό και από τα κόμματα άκουσα πάρα πολύ σοβαρές τοποθετήσεις και παρεμβάσεις. Αν συμφωνήσετε όλοι εσείς εδώ για το τι θέλετε για τις περιφερειακές εφημερίδες, να είστε βέβαιοι, ότι είμαστε αξιόπιστοι συνομιλητές.

Τώρα, επειδή ακούω κάθε τόσο περί για μαϊμού εφημερίδες και δεν συμμαζεύεται. Το μόνο ρόλο που έχουμε όλα αυτά τα χρόνια εμείς οι 90 είμαστε ο Ταρζάν και όχι η μαϊμού. Πραγματικά ακροβατώντας για να επιβιώσουμε. Ξεκαθαρίζουμε, ότι σήμερα εδώ έχουμε μια συγκεκριμένη συζήτηση για έναν νόμο που τον ζητάγαμε χρόνια που θα έβαζε τάξη στα site, στα πάσης φύσεως έντυπα, να έρθουμε και συμπεριληφθήκαμε και εμείς οι περιφερειακές εφημερίδες και αυτό το ζητούσαμε εμείς και έγινε το 22. Και αυτά τα δύο χρόνια είδαμε τις αδυναμίες. Ναι, στο άρθρο 4 του νόμου μας ξέφυγε. Και σε μένα που είμαι έμπειρος τόσα χρόνια. Γιατί αναπαράχθηκε όπως ήταν ο 3548 παραστατικά από συνδρομές. Αυτό το ερμήνευσε η υπηρεσία. Έχω πρακτικό ελέγχου, λίστα συνδρομητών και συναφή παραστατικά. Πήγε και του ζήτησε να του δώσει τη λίστα συνδρομητών. Έτσι το ερμήνευσε ο υπάλληλος. Πραγματικά σήμερα αποκαταστάθηκε με την τοποθέτηση του Υπουργού στην πρώτη συνεδρίαση και με αυτά που άκουσα. Και να το διορθώσουμε και νομοτεχνικά κύριε Υπουργέ. Δεν είναι δυνατόν να πηγαίνει κλιμάκιο και να ζητάει τη λίστα συνδρομητών. Στο 3548 που το ανέφερε και το πήραμε και το βάλαμε τότε έτσι ακριβώς το ίδιο, λέγαμε ότι έχουν συμπεριληφθεί τα έσοδα από τον ΦΠΑ συνολικά - αυτό που είπε ο Υπουργός και γραμματέας νωρίτερα - από τα έσοδα μας. Αυτή τη συζήτηση θα την κάνουμε όταν θα πάμε να βελτιώσουμε το 3548.

Πάρα πολύ εύστοχη παρατήρηση από την κυρία Καραγεωργοπούλου που μίλησε για την επικάλυψη του Υπομητρώου. Ασφαλώς αυτό οι 90 που τραβάμε το σταυρό τόσα χρόνια θέλουμε ένα ξεχωριστό πλαίσιο που να αφορά τις ημερήσιες περιφερειακές εφημερίδες. 94 είμαστε και 14 τοπικές - το είπε εύστοχα υπουργός - σε Αττική και Θεσσαλονίκη. Η Ένωση την οποία εκπροσωπώ, έχουμε (…) περιφερειακά, έχω και τοπικά.

Ξεκαθαρίζουμε ένα πράγμα. Δεν υπάρχει καμία εφημερίδα που δεν έχει τουλάχιστον δύο δημοσιογράφους και έναν υπάλληλο γιατί μιλάμε για κάποιους νομούς. Δεν μπορεί να είναι οριζόντιο αυτό. Στην Αχαΐα έχω τρεις δημοσιογράφους και τους υπαλλήλους. Μπορώ να τους κάνω ξανά 9 και 10 και 15 εάν έχω έσοδα το οποίο φροντίστε εσείς να έχουμε.

Σε ό τι αφορά την τοποθέτηση της κυρίας Τσαπανίδου. Πάρα πολύ εύστοχα και στην πρώτη παρατήρηση και σήμερα έβαλε ζητήματα και φάνηκε ότι είχε διαβάσει και το υπόμνημα μας και το νόμο. Οι έλεγχοι κυρία Τσαπανίδου γίνανε όπως καταλάβαμε από το κλιμάκιο των υπαλλήλων. Τρεις υπάλληλοι είναι στη διεύθυνση εποπτείας όπως το ερμήνευσαν. Σήμερα εάν δεν το αποτυπώσουμε με τέτοιο τρόπο το νόμο ώστε να αποφευχθεί αυτό και κυρίως ότι έρχεται επιπλέον και μας ζητάει παραστατικά που αποδεικνύουν την εκτύπωση του εντύπου. Το είπα. Δεν είναι δυνατόν να ανεβάζω στη πλατφόρμα 500 τιμολόγια όλης της χρονιάς και αυτά τα τιμολόγια να τα ξέρει ο ανταγωνιστής μου. Έδωσα έναν πίνακα σε όλα τα κόμματα για να εξηγήσω. Υπάρχουν 10 νομοί σε όλη την Ελλάδα που δεν έχουν καμία ημερήσια εφημερίδα. Υπάρχουν 17 νόμοι που έχουν μόνο μία εφημερίδα. Άλλοι 17 νομοί που έχουν δύο εφημερίδες, τρεις νομοί με τρεις εφημερίδες τέσσερις νομοί με τέσσερις εφημερίδες και η Αχαΐα. Και έχουμε 5, 6 και 7 από έναν νομό.

Αυτό καταλαβαίνετε τι σημαίνει. Τι ζήσαμε σήμερα εδώ; Την αντιπαλότητα στη Λάρισα του Προέδρου του ΣΗΠΕ με τον φίλο μου τον Κώστα τον Τόλη που ήταν στην Ένωση και φεύγοντας έκαναν το δικό τους σωματείο. Είναι δυνατόν όλος ο κλάδος να ασχολείται με τη Λάρισα, την αντιπαλότητα και τις αγωγές που έχει ο κύριος Μιχαλόπουλος με τον κύριο Τόλη και να ισοπεδώνετε συνολικά ο κλάδος και αγώνας που κάνουμε εμείς σε όλες τις άλλες περιφερειακές εφημερίδες; Προστατέψτε μας κ. Υπουργέ. Πραγματικά και εσείς κύριε Γαλαμάτη που τα ζείτε. Προστατέψτε μας από τέτοιου είδους πλέον καταστάσεις.

Δεν θέλω να αφήσω κανέναν από τους Εισηγητές, γιατί έβαλαν θέματα. Ο κ. Μπιάγκης εύστοχα έθεσε το θέμα της συνολικής πίτας της κρατικής δαπάνης. Εάν δεν έρθει η Κυβέρνηση σήμερα να ξεπεράσει μια παθογένεια 30 ετών από το νόμο 2328/95 που έθεσε ο Βενιζέλος και δεν εφαρμόστηκε ποτέ. «Ιδού η Ρόδος, ιδού και το πήδημα» να το πετύχετε.

Κλείνω με τις πάρα πολύ σοβαρές παρατηρήσεις που έκανε η Πρόεδρος. Όταν είδα ότι είναι στην Επιτροπή η κυρία Κωνσταντοπούλου χάρηκα, διότι θεώρησα ότι μπορούμε να αναβαθμίσουμε αυτή τη συζήτηση σήμερα που αφορά τα περιφερειακά μέσα ενημέρωσης. Όλη αυτή η συζήτηση που έγινε όμως από μέρους της για τη διαδικασία και για τα θέματα συνολικά της λειτουργίας του Τύπου, δεν προσφέρει καλή υπηρεσία σήμερα σε εμάς εδώ. Επειδή το 2026 κλείνουμε 70 χρόνια σαν Ένωση, κυρία Κωνσταντοπούλου, θα σας απευθύνω πρόσκληση και θα έχουμε ειδική ενότητα για τα 70 χρόνια επετειακά της Ένωσής μας. Θα είναι μεγάλη μας τιμή να παρευρεθείτε. Όλα τα χρόνια ως εκδότης έχοντας ζήσει καταστάσεις να καταστρέφονται οι συνάδελφοί μου με αυτό που έκανε η πολιτεία χρόνια ολόκληρα, νιώθω πολύ πιο αδικημένος από τα παιδάκια της Γάζας προσωπικά και ο καθένας από εμάς που μας έχει διαλύσει η πολιτεία συνολικά τα κόμματα όλα τα χρόνια αυτά.

Παρακαλούμε πάρα πολύ βοηθήστε τον περιφερειακό Τύπο με τις παρεμβάσεις σας. Αυτό που έχουμε ανάγκη είναι σύμπνοια να συμφωνήσουμε για το τι συζητάμε σήμερα σαν κλάδος.

Κλείνω με το θέμα των ελέγχων, το άρθρο 5. Κύριε Υπουργέ, αυτό θέλει βελτιώσεις ώστε να αποφύγουμε αυτά που σήμερα μας δημιουργούν προβλήματα. Οι έλεγχοι γίνονται από τους φακέλους που καταθέτουμε. Ζητήστε μας ό,τι θέλετε να σας τα καταθέσουμε. Κάντε ό,τι έλεγχο θέλετε. Είναι καλοδεχούμενοι οι επιτόπιοι και οι διασταυρωτικοί. Αυτό που ζητάμε είναι να πάρετε μια σοβαρή απόφαση σαν Κυβέρνηση και σαν κόμματα, αν θέλετε αυτούς τους 90 ανθρώπους, που 30 και 40 και 50 χρόνια καθένας από εμάς, δίνουμε τη μάχη στον τόπο μας.

Κλείνω με αυτό που είναι το σημαντικότερο για μένα. Μπορεί να σταθεί σε μια μικρή κοινωνία μια εφημερίδα; Σε 17 νομούς είμαστε μια εφημερίδα και σε άλλες δύο. Μπορεί να σταθεί σε μια μικρή κοινωνία, αν δεν έχει γραφεία, αν δεν έχει δημοσιογράφους, αν δεν γράφει επώνυμα, αν δεν ασχολείται με τα θέματα; Ούτε μία στο εκατομμύριο. Στεκόμαστε και υπάρχουμε γιατί έχουμε την έγκριση των συμπολιτών μας που απευθυνόμαστε σε αυτούς. Το σοβαρότερο από όλα. Να διαχωρίσουμε το Υπομητρώο, να το συζητήσουμε σοβαρά για τα απολεσθέντα φύλλα. Όταν ξεκίνησε ο νόμος με τρεις τροπολογίες ήταν 750 το φύλλα. Με τρεις τροπολογίες που κατέβασε η Ένωση και διαφωνούσε τότε ο ΣΥΠΕ - οι προκάτοχοι του κ. Μιχαλόπουλου - από 750, τα κάναμε 600 την επόμενη, τα κάναμε 400. Και ευτυχώς που τα κάναμε τότε. Εδώ θέλει διευκρίνιση. Πωληθέντα ή κυκλοφορούντα; Φανταστείτε, κύριε Υπουργέ, που είστε από την Πάτρα. Έχουμε 240 σημεία πώλησης στα περίπτερα. Αν δώσουμε από τρία φύλλα σε 250 περίπτερα, θέλουμε 750 φύλλα. Κόστος; Το μήνα 5.000 ευρώ για να έχουμε στα περίπτερα εφημερίδα για να πουλήσουμε με τις σημερινές καταστάσεις τι; Οι συνδρομητές μας κρατάνε. Αυτή είναι η πραγματικότητα. Διότι έτσι εξελίχθηκαν τα πράγματα και σήμερα ήρθε η ώρα να δούμε και το θέμα να θεσμοθετήσετε και να μας βοηθήσετε για την ηλεκτρονική συνδρομή. Όλοι οι αναγνώστες μας μας ζητάνε τη νύχτα την εφημερίδα όπως είναι στο email να την διαβάσουν.

Κλείνω και ευελπιστώ ότι από αυτή τη συζήτηση κρατάω πολύ θετικά πράγματα και από την Κυβέρνηση και από τον Υπουργό και από την Εισηγήτρια και από τη διαδικασία. Γιατί, έστειλα το υπόμνημα που διαφωνούσα με πάρα πολλά πράγματα, το οποίο φάνηκε ποιοι το έχουν διαβάσει και ζήτησα να σταλεί στα κόμματα και ελπίζω ότι και η «Πλεύση Ελευθερίας» έχει το υπόμνημα για να συμπεράνει πόσο επικριτικοί είμαστε σε συγκεκριμένα πράγματα και ποια είναι τα στοιχεία τα οποία στηλιτεύσαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»):** Συγγνώμη, μπορείτε να μας διευκρινίσετε εάν έχουν σταλεί στην Επιτροπή άλλα υπομνήματα και αν μας τα έχετε προωθήσει; Γιατί ακούγεται κατ’ επανάληψη από φορείς ότι έχουν σταλεί υπομνήματα. Εμείς το μόνο που μας έχει προωθηθεί είναι της ΠΟΕΣΥ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»)**: Της ΠΟΕΣΥ μας προωθήθηκε μέσω Επιτροπής και από τον κ. Μιχαλόπουλο στα γραφεία μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ»):** Υπάρχουν και άλλα υπομνήματα, κ. Πρόεδρε; Υπάρχει κάποιο θέμα με τα υπομνήματα;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Δεν υπάρχει κάποιο θέμα. Απλά κάποια έχουν σταλεί μάλλον απευθείας σε Βουλευτές ή σε κόμματα. Εάν έχουν σταλεί κάποια θα το διευκρινίσω τώρα, κυρία Πρόεδρε και θα σας απαντήσω. Προφανώς οι περισσότεροι το έστειλαν απευθείας στους Βουλευτές.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ))**: Εγώ ζήτησα από τη γραμματεία να κοινοποιηθεί σε όλα τα μέλη της Επιτροπής. Το ζήτησα και είδα και την κοινοποίηση που έχει γίνει.

**ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής)**: Όσοι έστειλαν απευθείας στα κόμματα και στους Βουλευτές, είναι εντάξει. Ό, τι έχει σταλεί στην Επιτροπή εάν δεν έχει σταλεί κάποιο υπόμνημα, θα σταλεί με τα πρακτικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Απλώς ας μας διευκρινίσει η γραμματεία της Επιτροπής από ποιους έχει λάβει υπομνήματα. Εμείς θα ψάξουμε τα mail μας. Κάντε μας αυτή τη χάρη, να ξέρουμε αν έχουν παραληφθεί από την Επιτροπή υπομνήματα και άλλα. Αν δεν προωθήθηκαν, είμαι σίγουρη ότι θα το διορθώσετε αλλά να ξέρουμε αν υπάρχουν.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Τον λόγο έχει ο κύριος Ηλιόπουλος.

**ΔΗΜΗΤΡΙΟΣ ΗΛΙΟΠΟΥΛΟΣ (Αντιπρόεδρος του ΔΣ της Ένωσης Εκδοτών Διαδικτύου (ΕΝΕΔ))**: Γίνεται πολύ ενδιαφέρουσα συζήτηση. Θεωρούμε καταρχάς ότι η δημιουργία του Μητρώου είναι προς τη θετική κατεύθυνση. Επειδή τέθηκε το ερώτημα, συμμετείχαμε και εμείς εξαρχής με προτάσεις - και στο πλαίσιο της διαβούλευσης στην δημιουργία του – από τις οποίες κάποιες έγιναν δεκτές και άλλες δεν έγιναν δεκτές. Σε γενικές γραμμές πάντως θεωρούμε ότι δημιουργείται ένα σωστό πλαίσιο, το οποίο πιστεύουμε πως συν των χρόνω θα βελτιώνεται περαιτέρω.

Αν μου επιτρέπετε θα σταθώ σε μια λεπτομέρεια, σε ένα σημείο από τα ερωτήματα που έθεσε η κυρία Τσαπανίδου σχετικά με την ανάγκη ύπαρξης γραφείων ή μη ανάγκη ύπαρξης γραφείων για τον ηλεκτρονικό τύπο. Προφανώς για να δημοσιευτεί ένα άρθρο στο διαδίκτυο χρειάζεται να υπάρχει μια οργανωμένη δομή πίσω από την παραγωγή του. Δηλαδή, ένας αμιγώς ηλεκτρονικός δημοσιογραφικός οργανισμός στη δομή του και στον τρόπο δουλειάς, που δεν διαφέρει πολύ από έναν οργανισμό έντυπου τύπου, έχει δημοσιογράφους, έχει λογιστήριο, έχει εμπορικό τμήμα, έχει τεχνικό τμήμα, έχει γραφίστες, έχει προγραμματιστές, έχει πάρα πολλές εξειδικευμένες ειδικότητες, SU experts, data managers, social media experts, UX/UI, έχει μηχανογραφικές υποδομές, έχει στελέχη, διευθυντές, εκδότη, τα πάντα και οι άνθρωποι που εργάζονται σε αυτούς τους οργανισμούς είναι άνθρωποι που δουλεύουν και συνεργάζονται σε ομάδες και με διαφορετικές ειδικότητες και παράγουν και δημιουργούν. Άρα απαιτείται μια ελάχιστη υποδομή, ανάλογη με το μέγεθος της δραστηριότητας και μάλιστα είναι και ένα από τα σημεία κριτικής στο Μητρώο και στο νομοσχέδιο από τη δική μας μεριά, οι κατά την άποψή μας χαλαρές προδιαγραφές που υπάρχουν για την ένταξη ενός δημοσιογραφικού οργανισμού στο Μητρώο. Θεωρούμε δηλαδή ότι θα ήταν πιο σωστό να είναι πιο αυστηρές.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής)**: Το λόγο έχει ο κ. Σιμόπουλος.

**ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας του ΔΣ της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ))**: Δεν θα δευτερολογούσα αν δεν θα ένιωθα προσβεβλημένος από όσα άκουσα από την κυρία Κωνσταντοπούλου. Αρνούμαι να δεχτώ ότι συμμετέχω σε μια συνωμοσία με όλους τους φορείς για να μην πέσει η κυβέρνηση, επειδή δεν θα περάσει ένα νομοσχέδιο για τον τύπο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Σίγουρα δεν με ακούσατε εμένα να λέω αυτές τις εκφράσεις, συνωμοσία με όλους τους φορείς.

**ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας του ΔΣ της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ))**: Έτσι ένιωσα κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Απλώς αυτές είναι δικές σας εκφράσεις.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Έχω την ευθύνη όσων λέω.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε, δεν σέβεται κανέναν άνθρωπο εδώ μέσα.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Ένιωσα, λοιπόν, ότι κατηγορούμαι, ότι κάνω μια συνωμοσία μαζί με όλους τους άλλους για να στηρίξω την Κυβέρνηση να μην πέσει για ένα νομοσχέδιο που πάμε να κάνουμε κάποιες τροποποιήσεις, που είναι πραγματικά προς τη σωστή κατεύθυνση.

Έχει ξεκινήσει το Μητρώο, το ΜΗΤ, που ενδιαφέρει εμάς ως κανάλια που έχουμε ιστοσελίδες από το ΣΥΡΙΖΑ και συμμετείχαμε, είναι πολύ καλή πρωτοβουλία, όμως αποδείχθηκε ότι χρειάζεται βελτίωση και μπορεί από την επόμενη κυβέρνηση να έχει ακόμη μεγαλύτερη βελτίωση. Και είπα ότι είναι σε σωστή κατεύθυνση, αλλά όλα αυτά θα αποδειχθούν στην πράξη. Αύριο μπορεί να έχουμε άλλες τροποποιήσεις.

Μέχρι εδώ που είμαστε, πάμε καλά. Μιλάμε, συνεννοούμαστε, λέμε τις προτάσεις μας, όλοι εδώ είπαν ότι καταθέτουν τις προτάσεις τους και είμαστε εδώ να μιλήσουμε ελεύθερα.

Σίγουρα εμείς δεν είμαστε εδώ για να κάνουμε πολιτική κουβέντα. Αν εδώ ήρθατε να κάνετε πολιτική κουβέντα, να την κάνετέ μεταξύ σας. Εμείς ήρθαμε να συμβάλουν σε κάτι συγκεκριμένο, απολύτως συγκεκριμένο.

Δεν μπορεί να μας λέτε, τι λέμε για τη Γάζα, για τα Τέμπη και για τα ανθρώπινα δικαιώματα;

Να δείτε τα κανάλια μας, θα διαβάσετε τα site μας, να ακούσετε το ραδιόφωνό μας.

Και ξέρετε πολύ καλά, κυρία Κωνσταντοπούλου, «έρχεστε, χτυπάτε την πόρτα, μπαίνετέ και βγαίνετε και δεν σας λογοκρίνει κανένας, δεν σας περιορίζει κανένας στο χρόνο στην περιφερειακή τηλεόραση». Έτσι δεν είναι;

Πήγατε σε κάποιο περιφερειακό κανάλι και σας απαγορεύει;

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Συγνώμη, γνωριζόμαστε και μου μιλάτε έτσι;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως και γνωριζόμαστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Γνωριζόμαστε;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Σας έχω εγώ χτυπήσει την πόρτα και έχω μπει κάπου;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Σας έχω εγώ χτυπήσει κάπου την πόρτα;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Όταν μιλάτε…

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Πότε σας χτύπησα την πόρτα, κύριε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε,κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Πότε σας χτύπησα την πόρτα;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Είναι έκφραση ότι δεν…..

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Αφήστε τον άνθρωπο να απαντήσει.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): ……δεν στερούμαι…..

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Εντάξει, όταν μου λέει ότι ξέρετε πολύ καλά και υπονοεί κάτι, ας απαντήσει....

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εσείς του το ζητήσατε και απευθύνεται σε εσάς.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): ...Εγώ δεν ξέρω καν πιο μέσο έχετε;

Δεν ξέρω.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Το STAR Κεντρικής Ελλάδας έχω.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Το STAR Κεντρικής Ελλάδας.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Το STAR Κεντρικής Ελλάδας και κάθε βδομάδα είσαστε στη Λαμία στο Εφετείο.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Είμαι κάθε εβδομάδα στο STAR Κεντρικής Ελλάδας;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Εμείς είμαστε αυτοί που σας κάνουμε τις συνεντεύξεις και τις διοχετεύουμε σε όλα τα κανάλια.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Είστε στη Λαμία, γιατί καλύπτετε τη δίκη Γρηγορόπουλου, εννοείτε;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Τα πάντα καλύπτουμε. Και όποτε θέλετε

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Που καταδικάστηκε ο Κορκονέας μετά από 16,5 χρόνια.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Και σας έχουμε καλέσει επανειλημμένα και λέτε την άποψή σας για όλα τα θέματα.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Και μου κάνατε κάποια χάρη και το αναφέρατε έτσι;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Όχι, αλλά…..

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Α, εντάξει.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Όχι, αλλά μας εγκαλέσατε, για το τι λέμε για τη Γάζα;

Για το αν έχουμε ανακοινώσει για τα ανθρώπινα δικαιώματα και την…..

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Για την έκθεση human rights watch.

Την έχετε αναφέρει;

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Πολύ ωραία.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Δεν θα απολογηθούμε σε εσάς, αν έχουμε αναφέρει και τι έχουμε αναφέρει σε κάθε περίπτωση.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Ούτε εσείς θα απολογηθείτε σε εμένα, ούτε εγώ σε εσάς….

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Ναι, αλλά εδώ δεν είναι το θέμα το….

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): …….για το πως ασκώ τα κοινοβουλευτικά μου καθήκοντα.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Ναι, αλλά εδώ, δεν είναι το θέμα…...

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Αν είναι δυνατόν.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Ναι, αλλά εδώ μέσα, δεν είναι συζήτηση για την Γάζα.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Γιατί στην Λαμία, «ξέρουμε ότι λύνει και δένει ο κύριος Σταϊκούρας και ξέρουμε επίσης, δυστυχώς, εγώ το έχω ως καταγγελία ότι το νούμερο ένα ρουσφέτι, είναι η τετράωρη πρόσληψη στα σούπερ μάρκετ της περιοχής». Σας παρακαλώ.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κυρία Πρόεδρε, σας παρακαλώ, τώρα να μην κάνουμε, να μην ανοίγουμε θέματα.

**ΓΕΩΡΓΙΟΣ ΣΙΜΟΠΟΥΛΟΣ** (**Γενικός Γραμματέας της Ένωση Ενημερωτικών Τηλεοράσεων Ελληνικής Περιφέρειας (ΕΕΤΕΠ)**): Επειδή δεν ακούσατε τις ομιλίες μας, θα πρότεινα και σε εσάς αλλά και σε όλους τους πολιτικούς, να τις δείτε σε βίντεο ή να μάθετε τι είπαμε και να υιοθετήσετε τα αιτήματά μας, γιατί μέσα σε όλα αυτά που είπαμε για το νομοσχέδιο, μιλήσαμε για αιτήματα και διεκδικήσεις.

Επειδή άκουσα εδώ για συρρίκνωση στον τύπο, θα πω το εξής. Είμαστε ο μοναδικός κλάδος, η περιφερειακή τηλεόραση, που η συρρίκνωση σημαίνει αυξημένο κόστος για εμάς. Δηλαδή, όλοι μαζί αποφασίσθηκε κάποτε, να πληρώνουμε στην Digea 4 εκατομμύρια. Αν κλείσουν δέκα κανάλια, τα υπόλοιπα που μένουν θα πληρώνουν πάλι 4 εκατομμύρια. Αν μείνει ένα περιφερειακό κανάλι να λειτουργεί, θα πληρώνει 4 εκατομμύρια.

Αυτό, σας έχει απασχολήσει όλους;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας ευχαριστούμε πολύ, κ. Σιμόπουλε.

**ΖΩΗ ΚΩΝΣΤΑΝΤΟΠΟΥΛΟΥ (Προέδρος της Κ.Ο. «ΠΛΕΥΣΗ ΕΛΕΥΘΕΡΙΑΣ** - **ΖΩΗ ΚΩΝΣΤΑΝΤΟΠΟΥΛΟΥ»**): Κύριε Πρόεδρε, μου έχετε πει ότι στο τέλος θα κάνω τη διευκρινιστική ερώτηση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Στο τέλος, εννοώ, αφού τελειώσουν οι φορείς.

Το λόγο έχει ο κ. Φωτόπουλος.

**ΚΩΝΣΤΑΝΤΙΝΟΣ ΦΩΤΟΠΟΥΛΟΣ (Πρόεδρος της Ένωσης Ιδιοκτητών Ιδιωτικών Ραδιοφωνικών Σταθμών Αττικής (ΕΠΡΑ))**: Ναι, εγώ, δεν έχω πολλά πράγματα να πω. Σαν σχόλιο που θα ήθελα να κάνω και είναι και μια ερώτηση που να αφορά τα ραδιόφωνα, οπότε μένω στις αρχικές απόψεις που ήταν σε θετική κατεύθυνση οι παρεμβάσεις που έγιναν στο νομοσχέδιο και αφορούν τα ραδιόφωνα. Όπως ήταν και θετική η εξαγγελία του Υπουργού ότι θα προχωρήσει σε αδειοδότηση, γιατί νομίζω ότι πρέπει να προχωρήσει και να υπάρχει ένα ρυθμισμένο περιβάλλον, το οποίο έχει πολλά χρόνια που δεν έχει γίνει.

Το μόνο γενικό σχόλιο που θα ήθελα να κάνω και νομίζω καλύπτει και πάρα πολλά μέσα είναι το εξής: Το μεγάλο πρόβλημα που θα έχουμε όλοι μας, είτε είναι περιφερειακά μέσα, είτε είναι αθηναϊκά μέσα, είτε οτιδήποτε είδους μέσα, είναι η επιβίωσή μας. Και είναι η επιβίωσή μας και ο μετασχηματισμό μας, σε μια εποχή που η κυριαρχία των μεγάλων πλατφορμών streaming και αναφέρομαι στη Meta, στη Google, στην Amazon, στο Spotify και σε όλα αυτά, απειλούν την ύπαρξη των εθνικών μέσων.

Η αγωνία που εκφράστηκε σήμερα από εδώ, είναι περισσότερο για την επιβίωση και πώς θα μπορέσουμε να υπάρχουμε στην επόμενη δεκαετία. Αυτό νομίζω και η Κυβέρνηση, αλλά και τα πολιτικά κόμματα θα πρέπει να αφουγκραστούν και να δώσουν τις ανάλογες απαντήσεις.

Το συγκεκριμένο νομοσχέδιο είναι σε αυτή την κατεύθυνση. Δηλαδή, διευκολύνει τις επιχειρήσεις στο να μπορέσουν να επιβιώσουν και να μπορέσουν να αντιμετωπίσουν έναν ανταγωνισμό ο οποίος μας έρχεται από το εξωτερικό. Χρειάζονται να γίνουν προφανώς και άλλα βήματα.

Να προσθέσω και κάτι ακόμα. Σε αυτόν τον αγώνα δεν μπορούμε να είμαστε μόνοι μας. Σε αυτό τον αγώνα θα πρέπει να είναι και όλη η Ε.Ε. και έχει σημασία να το κάνουμε με την Ε.Ε. Να πω απλώς αυτό και να το τονίσω, ότι η Γαλλία προσπάθησε μόνη της να φορολογήσει τη Google και δεν τα κατάφερε. Μόνο με παρεμβάσεις του ευρωπαϊκού τύπου, όπως έγινε με το Digital Market Act, με το Digital Services Act και άλλες παρεμβάσεις που γίνονται από την Ευρωπαϊκή Ένωση, το Ευρωπαϊκό Κοινοβούλιο και την Ευρωπαϊκή Επιτροπή και με παρεμβάσεις αυτού του τύπου που γίνονται τώρα από τη σημερινή Κυβέρνηση, θα μπορέσουμε να αντιμετωπίσουμε αυτό τον ανταγωνισμό.

Και τέλος, νομίζω ότι θα έπρεπε και στους χαρακτηρισμούς, στο οποίο εγώ δεν μπορώ να παρέμβω γιατί δεν μπορώ να μιλήσω εκ μέρους όλων προφανώς για το κατά πόσον υπάρχει περιορισμός στην ελευθερία του τύπου. Στο βαθμό που ξέρουμε και που συζητάμε μεταξύ μας δεν είναι κάτι το οποίο μας απασχολεί.

Αλλά, μου φαίνεται και λίγο περίεργο όταν το μεγαλύτερο μέρος των ακροατών μας και των αναγνωστών μας, νομίζω - και μπορούν να πουν και οι άλλοι αν θέλουν - ενημερώνονται σε πολύ μεγάλο βαθμό από τα social media και από τις πλατφόρμες. Είναι αγώνας πραγματικά να μπορέσουμε να τους «τραβήξουμε» από εκεί και να μιλήσουμε με την υπογραφή που έχουν από κάτω τα ραδιόφωνα και οι εφημερίδες. Χρειάζεται όλοι να υποστηρίξουμε τα μέσα τα ελληνικά σε αυτή την κατεύθυνση.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας ευχαριστώ πολύ, κ. Φωτόπουλε.

Το λόγο έχει ο κ. Αντώνιος Γρηγορόπουλος, Πρόεδρος της Πανελλήνιας Ένωσης Ιδιοκτητών Ραδιοφωνικών Σταθμών. Κύριε Γρηγορόπουλε, μας ακούτε; Δεν μας ακούει ο κ. Γρηγορόπουλος.

Πάμε στον κύριο Γεώργιο Κουλουρά, τον Πρόεδρο του ΔΣ της Ένωσης Συντακτών Επαρχιακού Τύπου.

**ΓΕΩΡΓΙΟΣ ΚΟΥΛΟΥΡΑΣ (Πρόεδρος του ΔΣ της Ένωσης Συντακτών Επαρχιακού Τύπου (ΕΣΕΤ)):** Αρχικά, θα ήθελα να πω ότι σήμερα η Ένωση Συντακτών Επαρχιακού Τύπου συμμετέχει στην απεργία των δημοσιογράφων και τα μέλη της και ο Πρόεδρός της κι εγώ προσωπικά που είμαι πρόεδρος. Όμως, κληθήκαμε να συμμετέχουμε στο ναό της δημοκρατίας σε ένα σχέδιο νόμου και θεωρήσαμε ότι η Ένωση θα έπρεπε να είναι εδώ, να συμμετέχει, να ακούσει και να προτείνει πάνω σε αυτό το νομοσχέδιο. Όπως έχουμε κληθεί και από τα κόμματα της Αντιπολίτευσης κατά καιρούς, για να συζητήσουμε και να προτείνουμε πράγματα για τους δημοσιογράφους στην ελληνική περιφέρεια.

Στην ολιγόλεπτη τοποθέτησή μου αναφέρθηκα στους άξονες και το πλαίσιο που πρέπει να κινηθούμε για τη δημοσιογραφία στη χώρα που γέννησε τη δημοκρατία. Όσον αφορά στην ερώτηση του κ. Δελή για τις συλλογικές συμβάσεις, ως Ένωση πιέζουμε προς αυτή την κατεύθυνση. Θέλουμε συλλογικές συμβάσεις σε δημοσιογράφους της ελληνικής περιφέρειας, γιατί είναι ένας τρόπος να διασφαλιστεί μια αξιοπρεπής διαβίωση στα άτομα και της οικογένειας των δημοσιογράφων που δουλεύουν στην ελληνική περιφέρεια.

### Όποιο Κόμμα θέλει να μας καλέσει που γίνεται αυτό κατά καιρούς, είμαστε «ανοιχτοί» στο διάλογο, δεν εξυπηρετούμε μικροκομματικά συμφέροντα και αυτό πρέπει να το πω, γιατί η «Ένωση», έχει 62 χρόνια πορείας, που πορεύτηκε και θα συνεχίσει να πορεύεται με τις αρχές και τις αξίες που διέπουν το δημοσιογραφικό λειτούργημα. Και δεν θέλω να πω κάτι άλλο.

### ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Έχουμε ολοκληρώσει τις απαντήσεις των Φορέων. Τον λόγο έχει ζητήσει η Πρόεδρος, κυρία Κωνσταντοπούλου.

### ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Εκείνο που ήθελα να επισημάνω ήδη από την αρχή, όταν άρχισα να τις απαντήσεις των Φορέων και της κυρίας Καλύβα και του κυρίου Ξιναρή, είναι το εξής: Σας άκουσα αντιδρώντας στην δική μου κυρίως παρέμβαση, που είχε ως επίκεντρο του πώς είναι δυνατόν την ημέρα της απεργίας των δημοσιογράφων να γίνεται εδώ ακρόαση Φορέων, που εμείς αντιλέξαμε στο να γίνει σήμερα, την ημέρα της απεργίας των δημοσιογράφων, γιατί ξέραμε και ότι δεν θα καλύπτεται και ότι δεν θα μπορούν να έρθουν οι Ενώσεις των δημοσιογράφων, και η Κυβέρνηση ήθελε μετ’ επιτάσεως να γίνει σήμερα. Την ημέρα λοιπόν αυτή, την ώρα που τα ζητήματα «Ελευθερίας του Τύπου», είναι πάρα πολύ σοβαρά και ξέρετε εγώ έχω μεγαλώσει ως κόρη δημοσιογράφου με πολύ καρφωμένη στο μυαλό μου τη ρήση του Μάγερ «Η Δημοσίευσις είναι ψυχή της Δικαιοσύνης», που κάποτε επιγραφόταν στην κεντρική αίθουσα της ΕΣΗΕΑ, τώρα έχει γίνει με ηλεκτρονικό τρόπο και με ξένισε πάρα πολύ ότι άκουσα απαντήσεις ότι εσάς είναι κάπως άλλα τα θέματα σας, που λύνονται με αυτό το νομοσχέδιο και εντάξει, μπορεί να υπάρχουν και προβλήματα, δεν είστε και εντελώς ευχαριστημένοι, ή έχετε παρατηρήσεις, αλλά απλώς δώσατε τα εύσημα στον Υπουργό για ένα θέμα που έλυσε.

### Θα ήθελα επειδή πάντοτε μιλάω με ευθύτητα να πω τα εξής: Μου κάνει εντύπωση ότι ακόμα και στην απάντηση, η οποία έλεγε- δεν γενικεύω, θα αναφερθώ σε εκείνους που έδωσαν αυτή την απάντηση, «ότι δηλαδή υπάρχουν και προβλήματα, αλλά τα έχουμε πει στα υπομνήματά μας, τα έχουμε θέσει.». Είναι εντυπωσιακό να μην καταγράφονται αντιρρήσεις στην ακρόαση Φορέων, γιατί αυτή είναι μια διαδικασία ακρόασής σας, που ο κόσμος παρακολουθεί, οι πολίτες παρακολουθούν. Ήταν εύστοχη η δημοσιογραφική παρατήρηση της κυρίας Τσαπανίδου προηγουμένως ότι μέσα σε μία ώρα, 19 Φορείς τοποθετήθηκαν. Αυτό είναι ιδιαζόντως, είναι πρωτοφανές. Ακούμε Φορείς, ξέρετε, στη διαδικασία αυτή κάθε εβδομάδα και πολλές φορές περισσότερες φορές την εβδομάδα. Δεν έχει ξαναγίνει τόσοι πολλοί Φορείς να τοποθετούνται τόσο γρήγορα και με τέτοια ικανοποίηση και διαπιστώνω και καταγράφω ότι ακόμη και λέγοντας ότι έχετε αντιρρήσεις και πάλι δεν τις είπατε, και κατά την άποψή μου αυτό, είναι ένα δείγμα τρομακτικής παρέμβασης της Κυβέρνησης στον Τύπο και θα μου επιτρέψετε επίσης να πω, γιατί άκουσα και έφριξα. Δεν θυμάμαι ποιος το είπε και γι’ αυτό δεν θα πω «αισθάνομαι- είπε κάποιος- είμαι χειρότερα από τα παιδιά της Γάζας». Μα πως μπορεί να λέει κάποιος. Εσείς το είπατε; Μα είναι ντροπή να λέτε κάτι τέτοιο.

### ΓΕΩΡΓΙΟΣ ΣΙΜΟΠΟΥΛΟΣ (Γενικός Γραμματέας του ΔΣ της Ένωσης Ενημερωτικών Τηλεοράσεων Ελληνικής Περιφέρειας (ΕΕΤΕΠ)): Θα μου επιτρέψετε μετά τον λόγο;

### ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Είναι ντροπή. Δεν μπορεί να ακούγεται κάτι τέτοιο. Με συγχωρείτε πάρα πολύ. Υπάρχουν αυτή τη στιγμή 14.000 παιδιά, κατά τις ανακοινώσεις του ΟΗΕ, σε άμεσο κίνδυνο θανάτου. Υπάρχει ένας πληθυσμός δύο εκατομμυρίων που υφίσταται γενοκτονία. Είναι τεράστιο το θέμα ότι δεν περνάνε οι ειδήσεις στον Τύπο για το ζήτημα αυτό, και είναι αποτέλεσμα της παρέμβασης που ασκεί στον Τύπο η Κυβέρνηση. Μια Κυβέρνηση, η οποία ηθελημένα δεν λέει το «Έγκλημα των Τεμπών», Έγκλημα, πιο πριν δεν ανέφερε τη λέξη «Τέμπη» και ηθελημένα και σχεδιασμένα δεν λέει τη «Γενοκτονία των Παλαιστινίων», Γενοκτονία, και μάλιστα δεν λέει και τη λέξη «Παλαιστίνη». Δεν λέει και τη λέξη «Παλαιστίνη». Γιατί νομίζει ότι διά της σιωπής θα εξαφανίσει την Παλαιστίνη.

### Είναι λοιπόν τεράστιο θέμα και αν αντιδράσατε εσείς μία φορά, κ. Σιμόπουλε, θα αντιδράσω εγώ εκατό. Είναι τεράστιο θέμα ότι αυτά τα ζητήματα δεν καλύπτονται. Τεράστιο θέμα ότι υποαναφέρονται, τεράστιο θέμα ότι όλη η κινητοποίηση, σε όλο τον κόσμο, που γίνεται από καλλιτέχνες, από διανοούμενους, από δημόσια πρόσωπα και από απλούς πολίτες, επιχειρείται να υποβαθμιστεί.

Είναι τεράστιο ζήτημα όλο αυτό και τεράστιο ζήτημα του ελέγχου που ασκούν οι κυβερνήσεις, εγώ θα συμφωνήσω μαζί σας, διαχρονικά, γιατί εγώ ήμουν μονίμως στοχοποιημένη από τις κυβερνήσεις που αναφέρατε. Επί Κυβέρνησης ΣΥΡΙΖΑ δεν ακουγόταν το όνομά μου ούτε για την υπόθεση Γρηγορόπουλου στα μέσα ενημέρωσης και στην ΕΡΤ με εντολή. Για το ζήτημα, όμως, της εκπομπής θα μου επιτρέψετε να σας πω είναι άλλο ιδιοκτησία - γιατί οι πιο πολλοί είστε ιδιοκτήτες μέσων ενημέρωσης - μέσου ενημέρωσης και άλλο ιδιοκτησία του δικαιώματος του πολίτη στην ενημέρωση. Είναι άλλο ιδιοκτήτης καναλιού και άλλο ιδιοκτήτης της συχνότητας και του σήματος και επειδή το θέμα της Digea είμαι, νομίζω, η μοναδική που από το 2012 -2013 το ανέδειξα και υπερασπίστηκα τους περιφερειακούς σταθμούς όταν επιχειρήθηκε άλλου είδους έλεγχος και στραγγαλισμός, θα μου επιτρέψετε να σας πω ότι δεν μπορεί να βρίσκεστε σε μία συνθήκη που περιμένετε την ευεργεσία της κυβέρνησης και έρχεστε εδώ σαν να είστε ευγνώμονες ευεργετηθέντες, γιατί υπάρχουν κάποιοι πολίτες που έχουν δικαιώματα και έχουν ένα κυρίαρχο δικαίωμα στην ενημέρωση και την ψάχνουν αυτή την ενημέρωση και δεν την έχουν.

Άκουσα κάποιες μεμονωμένες τοποθετήσεις, αλλά σίγουρα, κατά την άποψή μου, αυτή η συνεδρίαση είναι μια συνεδρίαση που αυτοτελώς θα πρέπει να αξιολογηθεί από το Human Rights Watch, γιατί αποδεικνύει ακριβώς όλα αυτά τα οποία καταγγέλλουν, ακόμα και την αυτολογοκρισία, ακόμα και το γεγονός ότι δεν υπήρξαν οι διατυπώσεις που θα έπρεπε να υπάρχουν σε μια χώρα για την οποία οι διεθνείς εκθέσεις και οι αποφάσεις του Ευρωπαϊκού Δικαστηρίου Δικαιωμάτων του Ανθρώπου και οι εκθέσεις εγνωσμένου κύρους διεθνών οργανώσεων ανθρωπίνων δικαιωμάτων είναι κόλαφος. Είναι κόλαφος.

Δεν αναγνωρίζει η Κυβέρνηση Μητσοτάκη το Human Rights Watch; Δεν θα ήθελα να πω τώρα πραγματικά τι αξία έχει το να μην αναγνωρίζει η Κυβέρνηση Μητσοτάκη το Human Rights Watch ή να μην αναγνωρίζει η Κυβέρνηση Μητσοτάκη το BBC ή να μην αναγνωρίζει η Κυβέρνηση Μητσοτάκη το Guardian ή να μην αναγνωρίζει τη Διεθνή Αμνηστία. Δεν έχει καμία αξία τι αναγνωρίζει η Κυβέρνηση Μητσοτάκη. Σημασία έχει εάν οι άνθρωποι που υπηρετούν το δικαίωμα των ανθρώπων στην ενημέρωση, και το δικαίωμα αυτό είναι συνταγματικό υπέρτατο δικαίωμα, βρίσκονται σε μία θέση αυτή τη στιγμή να αυτοπεριορίζονται στην διατύπωση κριτικής επειδή υπάρχει αυτή η συγκεκριμένη κυβερνητική πολιτική.

Επειδή εμείς αυτά τα διατυπώσαμε, πραγματικά νομίζω ότι είναι ντροπή κι εάν θέλετε να διορθώσετε αυτή την ντροπή θα επαναπρογραμματίσετε μια ακρόαση φορέων και θα γίνει δεύτερη συνεδρίαση και θα καλέσετε τους δημοσιογράφους και τους εκπροσώπους των ενώσεων συντακτών, διότι είναι ντροπή ότι έγινε αυτό την ημέρα της απεργίας.

Η Ένωση του κυρίου Κουλουρά που είναι εδώ ξέρω ότι δεν είναι μέλος της ΠΟΕΣΥ, έτσι δεν είναι;

**ΓΕΩΡΓΙΟΣ ΚΟΥΛΟΥΡΑΣ (Πρόεδρος του Δ.Σ. της Ένωσης Συντακτών Επαρχιακού Τύπου (ΕΣΕΤ))**: Εμείς θέλουμε να είμαστε, υπάρχει ένα ζήτημα εκεί, αλλά αυτό, βάσει Συντάγματος, δεν είναι υποχρεωτικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Φυσικά όχι.

**ΓΕΩΡΓΙΟΣ ΚΟΥΛΟΥΡΑΣ (Πρόεδρος του Δ.Σ. της Ένωσης Συντακτών Επαρχιακού Τύπου (ΕΣΕΤ))**: Μπορώ να σας εξηγήσω κατ’ ιδίαν τους λόγους για τους οποίους δεν μας θέλουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο.** **«ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Σύμφωνοι. Εγώ απλώς επισημαίνω ότι δεν είναι μέλος της Ομοσπονδίας η Ένωση σας και είναι η μόνη που είναι παρούσα σήμερα εδώ.

Κατά τα άλλα, επισημαίνω ότι εξαίρεσε η Κυβέρνηση, πολύ οργανωμένα και στοχευμένα, τις Ενώσεις των συντακτών την ημέρα της απεργίας, διότι το προγραμματίσατε ηθελημένα τις ημέρες της απεργίας και δείχνει και ποιο σεβασμό έχετε στους δημοσιογράφους και στους συντάκτες. Εξαίρεσε, επίσης, εκείνες τις Ανεξάρτητες Αρχές που εμείς προτείναμε και άπτονται του θέματος της ελευθερίας του τύπου, δηλαδή τον Συνήγορο του Πολίτη, την Εθνική Επιτροπή Δικαιωμάτων του Ανθρώπου, την Αρχή Διασφάλισης του Απορρήτου των Επικοινωνιών.

Αυτές τις Αρχές εμείς τις προτείναμε, σε μία χώρα όπου η κυβέρνηση Μητσοτάκη με εκπρόσωπο τον κ. Μαρινάκη παρακολουθεί Υπουργούς, δημοσιογράφους, αντιφρονούντες, ακτιβιστές, πολιτικούς αντιπάλους και ούτω καθεξής.

Γιατί, εμάς μας ενδιαφέρει σε ποια συνθήκη υπηρετούν την ελευθερία του Τύπου και το δικαίωμα στην ενημέρωση εκείνοι που εμπλέκονται σε αυτή τη διαδικασία και βεβαίως, θα πρέπει να επαναπρογραμματίσετε, εμείς το προτείνουμε και το ζητάμε και να καλέσετε το Human Rights Watch και τη Διεθνή Αμνηστία.

Διαφορετικά, απλώς αυτή η συνεδρίαση είναι ένας τραγέλαφος και μου κάνει επίσης εντύπωση το να αυτοπροσδιορίζεται κανείς και να μην το σχολιάζει. Μα δεν είναι πασίδηλο ότι γίνεται μια συνεδρίαση στην οποία η κυβέρνηση δεν θέλει να ακουστεί τίποτα αρνητικό και θέλει οργανωμένα να ακουστούν έπαινοι και ευχαριστίες; Δεν καταλαβαίνετε ότι συμμετέχοντας σε μία τέτοια παράσταση ουσιαστικά εκπληρώνετε αυτό που έχει σκηνοθετηθεί για σήμερα;

Εγώ, με συγχωρείτε, ουδέποτε άσκησα τα καθήκοντα μου κάνοντας δημόσιες σχέσεις. Ουδέποτε μπήκα σε διαδικασίες, ούτε συναλλαγών, ούτε ανταλλαγών, ούτε ανταλλαγμάτων και γι’ αυτό, καμία εξουσία και καμία κυβέρνηση δεν με αγάπησε, ούτε και εγώ εκείνες. Οπότε, δεν έχω καμία αναστολή να πω αυτά τα οποία τουλάχιστον οι πολίτες δικαιούνται να γνωρίζουν και αυτά τα οποία οι εκπρόσωποι των πολιτών εδώ μέσα στο Κοινοβούλιο οφείλουν να πουν.

Διαφορετικά, θα αυτοαναιρούμασταν και θα ήμασταν πραγματικά καταγέλαστοι. Επειδή έγινε ένα επεισόδιο προηγουμένως με την κυρία Καλύβα, στην οποία, απευθύνατε με ένα τρόπο που εγώ, ανεξαρτήτως, μπορεί φυσικά να εκφράσει μια άλλη άποψη από τη δική μου κάθε άνθρωπος, δεν επιτρέπεται να κανοναρχείτε έναν άνθρωπο που είναι εδώ ως Πρόεδρος μιας Ένωσης και να του λέτε που θα απευθύνεται και γενικότερα ο τρόπος με τον οποίο απευθύνεστε στις γυναίκες……

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τι λέτε τώρα; Ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα τελειώσω. Μη με διακόπτετε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Η κυρία Καλύβα επειδή γυρνούσε και απευθυνόταν σε εσάς δεν ακουγόταν στα μικρόφωνα. Δεν μπορούσε, λοιπόν, να γραφτεί στα πρακτικά και δεν ακούγαμε και οι υπόλοιποι. Αυτό της είπα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Για τεχνικούς λόγους, λοιπόν. Για τεχνικούς λόγους κοπανιόταν ο κ. Μπιάγκης και έλεγε «έλεος έλεος, να απευθύνεται σε εσάς, κ. Πρόεδρε».

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Αλλά για ποιο λόγο; Για πείτε μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Δεν ξέρω. Εγώ, ξέρω ότι μια γυναίκα Πρόεδρος έχει δικαίωμα να απευθύνεται όπου θέλει.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Για ποιο λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Για το λόγο ότι δεν δέχεστε και δεν ανέχεστε…….

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Για πείτε το.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μη μου μιλάτε εμένα έτσι.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Απευθύνεστε σε ένα άνθρωπο. Πείτε, λοιπόν, τι του προσάπτετε. Στον κ. Μπιάγκη και σε εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Για τον ίδιο λόγο που ο Τράμπ…………

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πείτε το.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα σταματήσετε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πόση ώρα θέλετε ακόμα; Έχετε μιλήσει ήδη 15 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ένα λεπτό θέλω. Χωρίς να διακόπτετε και χωρίς να κάνετε νταϊλίκια. Γίνεται;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Ποιος έκανε νταϊλίκια; Πείτε το ονομαστικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Μήπως θα σηκωθείτε και όρθιος;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Πείτε το, γιατί υπάρχουν και κάμερες και πρακτικά. Πείτε το, λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Εσείς.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Εγώ. Ωραία. Αυτό καταγράφεται που μου προσάπτετε.

Λοιπόν, ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Για τον ίδιο λόγο, λοιπόν, για να απαντήσω και να ολοκληρώσω, γιατί εγώ υπερασπίζομαι πάντοτε και έχω υπερασπιστεί Βουλευτίνες όλων των κομμάτων εδώ μέσα όταν υφίστανται σεξισμό και ακραίες συμπεριφορές και φυσικά, θα υπερασπιστώ και έναν άνθρωπο που εκπροσωπεί ένα φορέα που πήρε το λόγο να μιλήσει ως Πρόεδρος, εξέφρασε κιόλας επιφύλαξη και διαφωνία και διάσταση με αυτό που είπα εγώ και παρ’ όλα αυτά θέλατε να τον κανοναρχήσετε και πως θα απευθυνθεί και να μη μου απευθύνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Για τον ίδιο λόγο υφίστανται σεξισμό και ακραίες συμπεριφορές και φυσικά θα υπερασπιστώ και έναν άνθρωπο που εκπροσωπεί Φορέα, που πήρε το λόγο να μιλήσω ως Πρόεδρος, εξέφρασε κιόλας επιφύλαξη και διαφωνία και διάσταση με αυτό που είπα εγώ και παρ’ όλα αυτά, θέλατε να τον κανοναρχήσετε και πως θα απευθυνθεί και να μη μου απευθύνεται. Για τον ίδιο λόγο τα κάνετε αυτά, που ο Τράμπ, αισθάνθηκε την ανάγκη να πει για την Γκρέτα Τούνμπεργκ ότι είναι μια οργισμένη, μία θυμωμένη νέα γυναίκα και πρέπει να κάνει σεμινάρια διαχείρισης θυμού, για τον ίδιο λόγο. Για το λόγο δηλαδή ότι δεν ανέχεστε συνολικότερα τις γυναίκες να εκφράζονται με τον τρόπο που εκφράζονται. Εντάξει, σαφώς και εγώ που το ένιωσα, οφείλω να το πω επίσης.

Για τον ίδιο αυτόν λόγο και για τον ίδιο λόγο που τελικά…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Σας ενημερώνω ότι έχει περάσει το ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Σας ζήτησα να με ενημερώσετε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Όχι, είπατε ότι θέλετε ένα λεπτό και σας ενημερώνω ότι έχει περάσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Σας αφήνω στην κρίση των πολιτών, κύριε Μπαρτζώκα…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Κι εγώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ως Γραμματέα της Εξεταστικής Επιτροπής για τα Τέμπη, που γράψατε 700 σελίδες ότι δεν υπάρχει καμία ευθύνη και τώρα φέρνετε…

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Και εσάς ως συνήγορο περίεργων υποθέσεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Τι είπατε, τι είπατε;

**ΑΝΑΣΤΑΣΙΟΣ ΜΠΑΡΤΖΩΚΑΣ( Πρόεδρος της Επιτροπής):** Έχω δικαίωμα να λέω ό,τι θέλω.

**ΖΩΗ ΚΩΝΣΤΑΝΤΟΠΟΥΛΟΥ( Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Συνήγορο περίεργων υποθέσεων;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Που είναι το κακό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ποιων υποθέσεων;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Που είναι το κακό; Δεν κατάλαβα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):**Ποιων;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν θα σας πω ποιων υποθέσεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ποιων υποθέσεων, κύριε Μπαρτζώκα; Ή ανακαλέστε ή πείτε μας ποιων περίεργων υποθέσεων; Απαντήστε, κύριε Μπαρτζώκα, τι είπατε από μικροφώνου, ως Πρόεδρος Επιτροπής;

Θα έχουν δουλειές οι άνθρωποι, οπότε τώρα να μην διευκρινίσει τι άλλες συκοφαντίες απεργάζεστε, κύριε Μαρινάκη. Ποιων περίεργων υποθέσεων, κύριε Μπαρτζώκα;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν θα σας εξηγήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν ντρέπεστε λίγο, μα δεν ντρέπεστε; Είστε και εσείς στην «Ομάδα Αλήθειας»;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Με έχετε εξυβρίσει επανειλημμένως εδώ μέσα.

**ΖΩΗ ΚΩΝΣΤΑΝΤΟΠΟΥΛΟΥ(Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν ντρέπεστε λιγάκι, ποιων περίεργων υποθέσεων είμαι συνήγορος εγώ;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Τον λόγο έχει ο κ. Γρηγόριος Τριανταφυλλόπουλος, Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ).

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ)):** Κύριε Πρόεδρε, ευχαριστώ.

Για μας, η ακρόαση φορέων, είναι μια κορυφαία κοινοβουλευτική διαδικασία, και ειλικρινά, την αξιοποιήσαμε με τον καλύτερο τρόπο. Παρίστανται οκτώ εκπρόσωποι εργοδοτικών οργανώσεων και δύο τηλεδιάσκεψη, δέκα είμαστε, διότι δεν συμμετείχαν οι εκπρόσωποι των δημοσιογράφων, άρα δεν είναι δεκαεννέα. Και ενώ ήταν τρίλεπτο, όπως είπε η κυρία Τσαπανίδου, το κάναμε μία ώρα και πέντε λεπτά.

Δηλαδή μέσος όρος 7 και 8 λεπτά ο κάθε Ομιλητής, στην πρωτολογία.

Και πράγματι, εκπροσωπώντας τον Κλάδο από το 2009 είδα πραγματικά αποτελέσματα και από την Κυβέρνηση και από τα Κόμματα και αυτό δεν το απαξιώνουμε σε καμία περίπτωση.

Σε ό,τι αφορά την προσωπική αναφορά. Παρότι προκληθήκαμε με την τοποθέτηση Προέδρου, αποφύγαμε και εγώ προσωπικά, απέφυγα να το κάνω προσωπικό θέμα. Το να απομονώνεις δύο λέξεις από μία ολόκληρη παράγραφο για το πώς νιώθουμε στον αγώνα που κάνουμε οι εκδότες και ιδιοκτήτες των Περιφερειακών Μέσων Ενημέρωσης των Εφημερίδων και έκανα στο σχήμα λόγου ότι «Είμαστε στα παιδάκια της Γάζας» και αυτό να απομονώνεται και να γίνεται συγκεκριμένο για να βγούνε άλλα τα συμπεράσματα, τι μου επιβεβαιώνετε; Και με μεγάλη λύπη, στην παρούσα φάση, στον αγώνα που κάνουμε, που θέλουμε βοήθεια από τα Κόμματα της Αντιπολίτευσης. Δεν προσέφερε καλή υπηρεσία η κυρία Κωνσταντοπούλου σήμερα στην Επιτροπή με τον τρόπο που αποπροσανατόλισε τη συζήτηση για άλλου είδους θέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν είμαι για να προσφέρω υπηρεσίες εδώ.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ)):** Αυτή είναι η πραγματικότητα για μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Δεν είμαι για να προσφέρω υπηρεσίες εδώ.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ)):** Αυτή είναι η άποψή μου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Άλλοι είναι για να προσφέρουν υπηρεσίες εδώ.

**ΓΡΗΓΟΡΙΟΣ ΤΡΙΑΝΤΑΦΥΛΛΟΠΟΥΛΟΣ (Πρόεδρος του ΔΣ της Ένωσης Ιδιοκτητών Ημερήσιων Επαρχιακών Εφημερίδων (ΕΙΗΕΕ)):** και είναι και το συμπέρασμα όλων μας και βεβαίως ακόμα και αυτό, το αξιοποιούμε στα θετικά για το επόμενο βήμα.

Εμείς θέλουμε, από τα Κόμματα και την Αντιπολίτευση, να σταθούν στο πλευρό μας, στα θέματα που ερχόμαστε σε αντίκρουση. Τριάντα χρόνια, «πολεμάμε» για την κρατική διαφήμιση, θα μας βοηθήσετε συνολικά η Πολιτεία;

Σήμερα, το θέμα των δημοσιεύσεων, κάναμε ένα βήμα ουσιαστικό. Δεν θα πούμε μπράβο στην Κυβέρνηση που το έκανε; Θα το πούμε. Αυτή είναι η πραγματικότητα. Διότι επιτέλους λύνεται ένα θέμα.

Πάμε, κύριε Υπουργέ, για την καταναλωτική διαφήμιση. Φτιάξτε ένα μηχανισμό ελέγχου στους Φορείς του Δημοσίου, μπα και βγάλουμε άκρη και σωθούμε και εμείς και πάρουμε και εμείς αυτά που δικαιούμαστε σε σχέση με τα Αθηναϊκά μέσα.

Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, επιτρέψτε μου παρακαλώ για αυτό το θέμα. Την «υπόθεση ΕΥΔΑΠ ΜΠΕΝΙΣΗ», πως την αξιολογείτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κυρία Πρόεδρε,έχει ζητήσει το λόγο ο κ. Υπουργός.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κύριε Πρόεδρε και να ολοκληρώσουμε αν γίνεται;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, επιτρέψτε μου παρακαλώ, γι΄αυτό το θέμα.

Την υπόθεση ΕΥΔΑΠ Μπενίση, πώς την αξιολογείτε;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Έχει ζητήσει το λόγο ο Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ):** Ναι για 30 δευτερόλεπτα μόνο.

Με συγχωρείτε, πραγματικά είμαι σοκαρισμένη. Σας άκουσα να λέτε ότι τελικά γίνεται όλος αυτός ο αγώνας για να υπάρχει κρατική διαφήμιση στον τύπο. Δεν καταλαβαίνετε τι έλεγχος είναι αυτός;

Θα πω μόνο δύο φράσεις. Πρώτον, η υπόθεση των λεγόμενων εκβιαστών επί Τσίπρα με την ΕΥΔΑΠ που έδινε διαφήμιση σε μέσα για να υπάρχουν καταχωρίσεις καλού προφίλ του Τσίπρα και του Παππά και επιθέσεις στους αντιπάλους είναι ακριβώς μία υπόθεση -για την οποία δεν μιλάει βέβαια κανείς μόνο εμείς - που δείχνει πώς το κρατικό χρήμα μπορεί να διατίθεται με δήθεν διαφημίσεις, γιατί για δήθεν διαφημίσεις της ΕΥΔΑΠ γινόταν αυτό, να διατίθεται λοιπόν με διαφημίσεις και να εργαλειοποιούνται τα μέσα ενημέρωσης. Απορώ πώς με αυτό τον τρόπο γίνεται αυτή η διατύπωση;

Δεύτερον, ακούσατε εδώ μέσα όλοι -είστε ιδιοκτήτες μέσων ενημέρωσης- ακούσατε έναν Πρόεδρο Επιτροπής να λέει σε μένα, που είμαι συνήγορος στην υπόθεση των Τεμπών, συνήγορος στην υπόθεση της δολοφονίας του Αλέξανδρου Γρηγορόπουλου, συνήγορος των ανθρώπων που δίνουν τη μάχη κατά των καρκινογόνων ΧΥΤΑ, συνήγορος σε μία σειρά υποθέσεων οι οποίες είναι δημόσιες και πάρα πολύ γνωστές. Ακούσατε έναν Πρόεδρο Επιτροπής να μου απευθύνεται και να λέει, ότι είσαι συνήγορος σε περίεργες υποθέσεις. Και να τον καλώ να μου πει ποιες υποθέσεις είναι περίεργες, γιατί εμένα η ζωή μου είναι 22,5 χρόνια διαφανής και δεν αντιδράσαμε κανείς σας. Περιμένω τώρα το επόμενο διοχετευμένο δημοσίευμα της ομάδας αλήθειας και την επόμενη λάσπη και συκοφαντία η οποία δεν υποστηρίζεται.

Θα ανακαλέσετε, κύριε Μπαρτζώκα;

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):**  Εάν ανακαλέσετε όλα τα συκοφαντικά ….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ):** Όχι εγώ δεν θα ανακαλέσω τίποτα. Δεν έχω να ανακαλέσω τίποτα. Με εκβιάζετε να ανακαλέσω; Είπατε περίεργες υποθέσεις. Πείτε ποια υπόθεση είναι περίεργη.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν εκβιάζεται κανένας εδώ μέσα. Είπατε δεκάδες συκοφαντικά πράγματα για μένα όπως και για άλλους ανθρώπους εδώ μέσα. Δεν θα μας εκβιάσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ):** Εγώ δεν ανακαλώ. Εσείς αυτό που είπατε ή τεκμηριώστε το ή ανακαλέστε το.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Δεν υπάρχει ….

Κύριε Υπουργέ έχετε το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ):** Κατάλαβε όλος ο κόσμος.

**ΠΑΥΛΟΣ ΜΑΡΙΝΑΚΗΣ (Υφυπουργός στην Πρωθυπουργό):** Ζητούμε και συγνώμη. Θα είμαι πολύ σύντομος.

Ευχαριστώ πάρα πολύ, περισσότερο για τις εποικοδομητικές παρατηρήσεις, τους εκπροσώπους των φορέων, των δημοσιογράφων, των έντυπων, των μέσων, των ιστοσελίδων, των καναλιών και των ραδιοφώνων.

Πολύ σύντομα κάποια σχόλια – απαντήσεις σε όσα ακούστηκαν.

Πρώτον, για το πιο συζητημένο που έχει να κάνει με τις δημοσιεύσεις. Με νομοθετική παρέμβαση θα είναι σε ένα από τα τρία επόμενα νομοσχέδια, τα οποία θα ψηφιστούν μέχρι το τέλος του 2025. Ο στόχος είναι στο πρώτο, δηλαδή, σε αυτό που θα είναι για τη δημόσια τηλεόραση που μετά από χρόνια θα έχουμε και κάποιες μόνιμες αυξήσεις, αλλά αυτό δεν είναι το μοναδικό. Θα είναι και πολλά ακόμα τα οποία είναι κατόπιν αιτημάτων των εργαζομένων της ΕΡΤ και της διοίκησης. Σε αυτό το νομοσχέδιο ιδανικά θέλουμε να βάλουμε τις αλλαγές του ν.3548 του 2007 για την κατοχύρωση και την επαναφορά μετά από 10 χρόνια αυτού του αιτήματός σας. Το λέω ενώπιον της Βουλής.

Γιατί θα γίνει έτσι; Γιατί έπρεπε πρώτα να περάσει τροπολογία του Υπουργείου Ανάπτυξης, η οποία είναι ήδη σε διαβούλευση οπότε γι΄ αυτό γίνεται έτσι και δεν είναι σε αυτόν τον νόμο. Ούτως ή άλλως είναι και μία διαφορετική διαδικασία. Εκεί μέσα θα έχουμε άλλες ρυθμίσεις και τροποποιήσεις, όπως για παράδειγμα τον αριθμό πώλησης των φύλλων, τρόπους κατανομής των κρατικών δημοσιεύσεων, ο τρόπος τιμολόγησης, ο χρόνος εξόφλησής τους, όλα αυτά τα οποία έχετε αιτηθεί κατά καιρούς με τον σωστό τρόπο για να έχουμε και εκεί μια ολοκληρωμένη μεταρρύθμιση.

Ακούστηκαν πάρα πολλά σχόλια για τις κρατικές διαφημίσεις. Η αλήθεια είναι ότι μέχρι πρότινος αυτό το οποίο είχαν υποχρέωση τα προγράμματα πολλές φορές δεν το τηρούσαν ή τέλος πάντων υπήρχαν πολλές καταγγελίες τα προηγούμενα χρόνια και σχετικά πρόσφατα.

Αυτό, λοιπόν, το οποίο κάναμε είναι τον έλεγχο μέσω της Pasithea, της αρμόδιας πλατφόρμας, όπου υποχρεούνται αυτοί οι οποίοι τρέχουν τα προγράμματα, στη συνέχεια να κάνουν απολογιστικά μία καταγραφή των διαφημίσεων. Αυτό το οποίο δεσμεύομαι εγώ είναι να δούμε τι άλλο μπορούμε να κάνουμε για τον ελεγκτικό μηχανισμό και οι σχετικές κυρώσεις, σε περίπτωση που ολοκληρωθεί ένα διαφημιστικό πρόγραμμα και δεν τηρηθούν τα ποσοστά, ανάλογα με τα μέσα.

Τι είναι τα μητρώα. Το λέω ξανά, γιατί ακούστηκαν διάφορες υπόνοιες ή αιτιάσεις ότι α, ελέγχετε τα μέσα και αν δεν σας αρέσουν τα μέσα, που δεν είναι έλεγχος αν μας αρέσουν ή όχι, είναι έλεγχος από υπηρεσιακούς παράγοντες για τυπικά κριτήρια. Αν είναι κάποιος στο Μητρώο, μπορεί να παίρνει διαφημίσεις και κρατικές επιχορηγήσεις. Δεν σταματάει να κυκλοφορεί. Δεν σταματάμε την κυκλοφορία καμιάς εφημερίδας, κανενός περιοδικού, κανενός μέσου, ιστοσελίδας ή οτιδήποτε. Αυτοί οι οποίοι είναι στα μητρώα, είναι αυτοί οι οποίοι δικαιούνται να πάρουν τα λεφτά των Ελλήνων φορολογουμένων.

Πώς θα δίνουμε τα λεφτά αυτά, αυτά τα περίπου 70 εκατομμύρια που έχουμε δώσει τα τελευταία χρόνια; Με αντικειμενικά κριτήρια. Δηλαδή, επιστροφή του κόστους του χαρτιού. Πόσα έδωσε μια εφημερίδα για χαρτί, τόσα θα τα πάρει. Όλες οι εφημερίδες που είναι στο Μητρώο, ακόμα και κομματικές εφημερίδες άλλων κομμάτων, όπως είναι ο Ριζοσπάστης. Δεν κοιτάμε προφανώς που ανήκουν. Αντίστοιχα και με το τζίρο με το ΕΔΟΕΑΠ το 2%, πόσος είναι ο τζίρος από την ΑΑΔΕ τόσα είναι τα λεφτά, μπορεί να το επιβεβαιώσουν όλα τα μέσα και σκληρά αντιπολιτευόμενα μέσα.

Έτσι, λοιπόν, σεβόμαστε τα λεφτά των Ελλήνων φορολογουμένων, γιατί τα κατανέμουμε σε αυτούς που πληρούν κάποιες προδιαγραφές και με αντικειμενικά κριτήρια. Εδώ, όπως αντιλαμβάνεστε, από τον πολύ έντονο και ουσιαστικό, αλλά και πολιτισμένο διάλογο από την πλευρά των φορέων και της συντριπτικής πλειονότητας των κομμάτων, υπάρχει μια ανάγκη για ισορροπία. Υπάρχουν, δηλαδή, φορείς οι οποίοι θέλουν να είμαστε πιο επιεικείς. Υπάρχουν και φορείς, οι οποίοι θέλουν να αυστηροποιήσουμε τα κριτήρια. Εμείς ακούσαμε τις προτάσεις τους στη δημόσια διαβούλευση και καταλήξαμε σε αυτή τη νομοθέτηση στο σωστό. Σε αυτό το οποίο θεωρούμε ότι είναι δίκαιο.

Τι θέλουμε να πετύχουμε; Δεν θέλουμε να εξοντώσουμε τα μέσα, γι αυτό και το 80% όσων λειτουργούν και κυκλοφορούν, είναι στο Μητρώο. Αυτό τι δείχνει; Ότι δεν είμαστε τιμωρητικοί όταν 20% δεν είναι στο Μητρώο, αλλά το ότι υπάρχει και ένα 20% που δεν είναι στο Μητρώο, που δεν είναι κάτι που μας χαροποιεί, δείχνει ότι και οι έλεγχοί μας δεν είναι για τα μάτια του κόσμου. Είναι ουσιαστικοί έλεγχοι και έλεγχοι υπηρεσιακών παραγόντων.

Ξεκάθαρα το λέω ξανά, ότι εμείς αυτό το οποίο ελέγχουμε είναι τον αριθμό των συνδρομητών. Τον αριθμό. Βέβαια, στο πλαίσιο του ελέγχου, η υπηρεσία δεν κρατάει τα ονόματα, δεν ζητάει να δει να ελέγξει τα ονόματα, δεν καταγράφονται κάπου τα ονόματα. Το λέω για να καταγραφεί ξανά. Αυτό μπορούμε και νομοτεχνικά να το δούμε, για να μην έχουμε καμία παρανόηση για τα προσωπικά δεδομένα.

Και κλείνω, επειδή σας έχω εδώ είτε με τηλεδιάσκεψη, έχουμε κάνει πολλές συναντήσεις, συσκέψεις με τα αιτήματα σας. Ο λόγος που διήρκησε (…) περίπου μία ώρα, χωρίς να το καταλαβαίνει η κυρία Τσαπανίδου, θεωρώ ότι αυτό είναι πολύ τιμητικό για την κυβέρνηση και για τη νομοθέτηση μας, ενώ ακούστηκαν και επισημάνσεις και παρατηρήσεις και όχι μόνο θετικά. Αλλά ναι, ακούστηκαν θετικά, γιατί αυτό σημαίνει ότι δεν είναι μαύρη η εικόνα, κάνουμε και πράγματα καλά και βελτιώνουμε πράγματα. Είναι γιατί εμείς σεβαστήκαμε, από την πρώτη μέχρι την τελευταία μέρα, τη δημόσια διαβούλευση. Αυτό που είχαμε στο μυαλό μας ως νομοθέτημα, σε σχέση με αυτό το οποίο φέρνουμε στην Ολομέλεια της Βουλής, έχει αλλαγές και οι αλλαγές αυτές προέρχονται από αιτήματα, τα οποία κατατέθηκαν σε δημόσια διαβούλευση, από τους ανθρώπους που είναι εδώ, τα διοικητικά τους συμβούλια, τις ενώσεις των δημοσιογράφων, όλους τέλος πάντων όσοι συμμετείχαν στη δημόσια διαβούλευση.

Σεβόμαστε όλο αυτό το οποίο συμβαίνει και μάλιστα ακόμη και πράγματα τα οποία θα ειπωθούν, δόθηκαν σήμερα, θα ειπωθούν και αύριο, μπορεί να καταλήξουν σε ακόμη περισσότερες βελτιώσεις την επόμενη εβδομάδα, όπου πρώτα ο Θεός θα εισαχθεί το νομοσχέδιο προς συζήτηση. Δεν θέλω να μπω σε μια διαδικασία απάντησης όπου οι άνθρωποι ήρθαν να κάνουν μια συζήτηση, οι εκπρόσωποι των κοινοβουλευτικών ομάδων και σε αυτή τη διαδικασία που θεωρώ ότι είναι μια αληθινά δημοκρατική διαδικασία, κατηγορηθήκαμε μέχρι και για γκεμπελίσκοι, για υμνητές του Γκέμπελς, με ότι αυτό συνεπάγεται. Και ο λόγος που δεν θα το κάνω είναι γιατί οι άνθρωποι αυτοί έχουν σπίτια, οικογένειες, δουλειές και δεν θέλω να τους βάλω στη βάσανο μιας ακόμα αντιπαράθεσης.

Το μόνο που θα πω κλείνοντας, είναι ότι χαίρομαι που ακούω την Πρόεδρο, κυρία Κωνσταντοπούλου, να λέει ότι σέβεται τους βουλευτές και ειδικά τις γυναίκες βουλευτές. Ελπίζω στο εξής να σέβεται και εκείνες οι οποίες εκλέγονται για να είναι στην Ελληνική Βουλή και στο τέλος της ημέρας αυτές που εκλέγονται, κυρία Κωνσταντοπούλου, να είναι στη Βουλή και όχι οι συγγενείς και οι φίλοι σας. Να είστε καλά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «Πλεύση Ελευθερίας – Ζωή Κωνσταντοπούλου»):** Ποιες, δηλαδή, κύριε Μαρινάκη; Ποιες κύριε Μαρινάκη εκλέγονται; Πάλι ψέματα λέτε. Άξιος μιμητής του Γκέμπελς είστε.

**ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής):** Να ευχαριστήσω θερμά όλες και όλους εσάς που ήσασταν σήμερα εδώ. Νομίζω ότι η συζήτηση ήταν αρκετά εποικοδομητική. Θα συνεχίσουμε αύριο στις 10 η ώρα, στην ίδια αίθουσα της Γερουσίας, για την ψήφιση επί της αρχής και τη συζήτηση επί των άρθρων. Σας ευχαριστώ πολύ, καλό απόγευμα.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη - Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Οικονόμου Ιωάννης (Γιάννης), Ράπτη Ζωή, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μπιάγκης Δημήτριος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Παπαναστάσης Νικόλαος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Τέλος και περί ώρα 19.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΜΠΑΡΤΖΩΚΑΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**